REPORT: Hong Kong ge boahiyaa vahi kamuge massala: Raajje ah filaavalheh!\nހޮންކޮންގައި މީހުން އުޅެމުން އަންނަ ހާލު--\n1 އޮކްޓޯބަރ 20192ކޮމެންޓް\nހޮންކޮންގެ ބޯހިޔާވަހިކަމުގެ މައްސަލަ: ރާއްޖެއަށް ފިލާވަޅެއް، އަވަސް ފިޔަވަޅު ބޭނުންވޭ!\nރާއްޖެއާ 4894 ކިލޯމީޓަރު ދުރުގައި އޮތް ހޮންކޮންގަކީ ވެސް ބޯހިޔާވަހިކަމުގެ މައްސަލަ ބޮޑު ތަނެކެވެ. ކުރު ގޮތަކަށް ހޮންކޮންގެ ބޯހިޔާވަހިކަމުގެ މައްސަލަ ކިޔައިދޭ ނަމެވެ. ދެމަފިރިއަކު ކައިވެނިކޮށްގެން އުޅެން ޖެހެނީ ދެ ތަނެއްގަ އެވެ. ގެދޮރުގެ ދަތިކަން އިންތިހާއަށް ކުރިމަތިވެ، ކުޑަވަރެއްގެ ކޮއްޓެއްގައި ތިން ހަތަރު އާއިލާ ޕާޓިޝަން ޖަހައިގެން ދިރިއުޅެ އެވެ.\nލަންޑަނާއި، ޕެރިސް އަދި ސިންގަޕޫރު ފަދަ ތަންތަނަށް ވުރެން ހޮންކޮންގައި ގެދޮރު އަގު ބޮޑެވެ. ޔޫބީއެސް ރިއަލް އެސްޓޭޓް ބަބްލް އިންޑެކްސްއިން ދައްކާ ގޮތުން ވެސް ދުނިޔޭގެ ގެދޮރު އެންމެ އަގު ބޮޑު ތަންތަނުގެ އެންމެ ކުރީގައި ހިމެނެނީ ހޮންކޮންގެވެ. ޖުމްލަ 7.4 މިލިއަން މީހުން، ހޮންކޮންގައި އުޅެމުން އަންނައިރު އެ ގައުމު ރައްޔިތުން ބުނާ ގޮތުގައި އެމީހުން އުޅެމުން އަންނަނީ "ކުޑަ ގޮޅި [ޖަލު]" ގައެވެ. ކޮއްޓެއްގައި ބަންދުވެފައި އިންނަ ދޫނި ވެސް އެމީހުންނަށް ވުރެ އުފަލުގައި އުޅޭނެ ކަމަށް އެމީހުން ދެކެ އެވެ.\nއަހަރެއްގެ މައްޗަށް 50،000 ޑޮލަރުގެ އާމްދަނީއެއް ލިބޭނަމަ، ހޮންކޮންގުން ގެއެއް ގަތުމަށް 18 އަހަރު މަޑުކުރަން ޖެހެ އެވެ. ސަބަބަކީ ގެއެއްގެ އަގު 900،000 [ނުވަ ލައްކަ] ޑޮލަރަށް އަރާތީ އެވެ. އެ މުއްދަތުގެ ތެރޭގައި އެ އަގަށް ގެއެއް ގަނެވޭނީ ކެއުމާއި ދަތުރު ކުރުމާއި މުނިފޫހިފިލުވުން ފަދަ އިތުރު އެއްވެސް ހަރަދެއް ނުކޮށް ދިރިއުޅޭ މީހަކަށެވެ.\nއޭގެ އިތުރުން ކުދި އެޕާޓްމަންޓުތަކުގެ އަގަށް މަހަކު 3500 ޑޮލަރު ދައްކަން ޖެހެ އެވެ. އެ އެޕާޓްމަންޓުތަކުގެ ހާލަތު ވެސް ކުޑަ ގޮތަކަށް ކިޔައިދޭނަމެވެ. ތިރީހަކަށް ބުރި އަށް ނަގާފައި ހުންނަ ފްލެޓުތަކެއް އެއް ފުންޏަކަށް ޖަހާލާފައި ހުންނައިރު ދުރުން ބަލާލަން މަންޒަރު ވަރަށް ރީތި ވެދާނެ އެވެ.\nއެކަމަކު އެތަނުގެ އެތެރޭގެ ހާލަތު ނިކަން ވެސް ދެރަ އެވެ. އެންމެ އެޕާޓްމަންޓެއް ތިން ހަތަރު އާއިލާއަށް ބަހާލައިގެން ދިރިއުޅޭއިރު ވަރަށް މައްސަލަތައް ވެސް ޖެހޭނެ އެވެ. އެކަމަކު އެ ނޫން ގޮތެއް ވެސް އެމީހުންނަކަށް ނެތެވެ. މާމަ އާއި ކާފަ އެމީހުންގެ ދަރިންނާނައި ދަރިންގެ ދަރިންނާއި އަދި އެ ދަރިން ވެސް މީހުންނާ އިނދެގެން އެއް ތަނެއްގައި ދިރިއުޅެނީ ފޮތިގަނޑަކުން ޕާޓިޝަން ޖަހައި ވަކިކޮށްގެންނެވެ.\nއަނެއް ބައި ތަންތަނުގައި ދޫނި ކޮށީގައި ހުންނަ ނަރުދާ ބޭނުންކޮށްގެން ކޮޓަރިތައް ވަކިކޮށްފައި ހުރެ އެވެ. ނިދަން އޮންނަ އެނދުގެ މަތީގައި ކައި ބޮއި ހަދާ އާއިލާތައް ވެސް މަދެއް ނޫނެވެ. އެމީހުންގެ އަލަމާރިއަކީ އެނދުގެ ދަށެވެ. ލާން ގެންގުޅޭ އަންނައުނުތަކުން ފެށިގެން ގޮސް ރީތިވާ ސާމާނު ވެސް ފޮރުވާފައި ހުންނަނީ އެތަނުގަ އެވެ.\n- ހޮންކޮންގައި މީހުން އުޅެމުން އަންނަ ހާލު\nމި ހާލަތުގައި ހޮންކޮންގެ ގިނަ ރައްޔިތުން އުޅެމުން އަންނަނީ އެއް ގޮތަކަށް ވެސް އެގައުމުގައި ބިމުގެ ދަތިކަން އޮތީމައެއް ނޫނެވެ. އެ ގައުމުގެ 75 އިންސައްތައަށް ވުރެ ބޮޑު ބަޔަކީ އަދިވެސް ހުސް ބިމެވެ. އެކަމަކު ރިއެލް އެސްޓޭޓް ކުންފުނިތަކުން ބޮޑެތި ފްލެޓުތައް އަޅަނީ އެންމެ ސަރަހައްދެއްގަ އެވެ. އެހެންވެ އެ ސަރަހައްދުގައި ބިމުގެ އަގު އިންތިހާއަށް އުފުލިފައި ވަނީ އެވެ.\nމިއީ މިވަގުތު ހޮންކޮންގައި ބޯހިޔާވަހިކަމުގެ މައްސަލަ އޮތް ހާލަތެވެ. ރާއްޖެއަކީ ވެސް ބޯހިޔާވަހިކަމުގެ މައްސަލަ ބޮޑުވެފައިވާ ގައުމެކެވެ. ވަކިން ހާއްސަކޮށް ވެރިރަށް މާލެ އެވެ. ގާތްގަނޑަކަށް 9.27 އަކަ ފޫޓުގެ މާލެއަކީ ދުނިޔޭގެ ތޮއްޖެހިފައިވާ ސިޓީތަކުގެ ލިސްޓުގައި ހިމެނޭ ރަށެކެވެ. މާލޭގައި އެކަނި ވެސް ރާއްޖޭގެ އާބާދީގެ ތިން ބައިކުޅަ އެއް ބައި، 126،080 މީހުން ދިރިއުޅެ އެވެ.\nދިހަ ބާރަ ބުރިއަށް ކުދި ކުދި އިމާރާތްތައް ނަގައި އެތަންތަނުގައި އެތައް އާއިލާތަކެއް މާލޭގައި ވެސް ދިރިއުޅެ އެވެ. ހޮންކޮންގާ އެއްގޮތަށް އެތައް އާއިލާއެއް ކުޑަ ތަންތަންކޮޅުގައި އެކުގައި ދިރިއުޅެއެވެ. ދުވަހެއް ދުވަހަކަށް އިމާރާތަށް ދައްކަން ޖެހޭ ކުލީގެ އަދަދު ވެސް މައްޗަށް އަރަމުން އަންނައިރު ގޭގެ އެންމެން ވަޒީފާއަށް ގޮސްގެން ވެސް ކުލި ދައްކައިގެން ހަމަޖެހޭ ދިރިއުޅުމެއް އުޅެވެން މިތާކު ނެތެވެ.\nމާލޭގެ ހަނި ގޯޅިގަނޑެއްގެ ތެރެއަށް ވަދެގެން ހިނގާފައި ދާއިރު އެއިން ކޮންމެ ގޯޅިއެއްގެ ތެރެއިން ވެސް އަށް ވަރަކަށް ގެ ފެންނާނެ އެވެ. އަދި އެއިން ކޮންމެ ގެއަކީ ވެސް ބިމުގެ ގޮތުން ކިތަންމެ ކުޑަ ތަންކޮޅެއް ނަމަވެސް ދިހަ ބާރަ ބުރިއަށް ނަގާފައި ހުންނާނެ އެވެ. އޭގެ ތެރެއިން ބައެއް ގެތަކަކީ އިންސާނުން އުޅެން ހެޔޮވާވަރަށް ވުރެ ހާލަތު ގޯސް ކޮށް ހުންނަ ގެތަކެވެ. އެކަމަކު އެތަންތަން ވެސް ބޮޑު އަގުގައި ކުއްޔަށް ދީފައި ހުންނައިރު އެތަންތަނުގައި މީހުން އުޅެނީ އިތުރު މަގެއް ފެންނަން ހަމަ ނެތީމަ އެވެ. އެންމެ އިމާރާތެއްގައި މަދުވެގެން ހައެއްކަ އާއިލާ އުޅޭނެ އެވެ.\n- މާލޭގެ ގެއެއްގެ ތެރެ - ފޮޓޯ: އަޝްވާ ފަހީމް\n"އަހަރެން މިއުޅެނީ 17000 ރުފިޔާ ދީގެން ކުޑަކުޑަ ދެ ކޮޓަރީގެ އެޕާޓްމަންޓެއްގަ. ހަތް މީހުން މިތަނުގަ އުޅޭ. ދަރިންނަށް ކިޔަވައިދޭން ވެގެން މިއައީ އަހަރެމެން ވެސް މިތަނަށް. ވަރަށް ހާލުގަ މި އުޅެނީ. މިއަގު ތަންކޮޅެއް ބޮޑު ތަނެއް ނަމަވެސް ރަނގަޅު. ދެން އެހާ ފަސޭހައެއް ނޫން މިތަނަކުން ކުއްޔަށް ތަންތަން ހޯދާކަށް ވެސް. އެހެންވީމަ ލިބުން ތަންކޮޅެއްގަ ކީ އަގެއްގަ އުޅެން މަޖުބޫރުވަނީ އަހަރެމެންނަށް ވެސް،" މާލޭގައި އުޅޭ އަތޮޅު ތެރޭ މީހަކު ބުންޏެވެ.\nމިއީ މާލޭގައި އުޅޭ އަތޮޅު ތެރޭގެ މީހުން އެކަނި ކުރަމުން އަންނަ ޝަކުވާއެއް ނޫނެވެ. މާލޭގެ ގިނަ ރައްޔިތުންނަކީ ވެސް ބޮޑު ކުލީގައި ދިރިއުޅެން ޖެހިފައިވާ މީހުންނެވެ. އެގޮތަށް އެމީހުންނަށް އުޅެން ޖެހެނީ ގޮތެއް ނެތިގެނެވެ. މަންމަ އަށް ނުވަތަ ބައްޕައަށް މާލެއިން ލިބިފައި އޮންނަ ކުޑަ ބިންކޮޅު މައިންބަފައިން ކުއްޔަށް ދިނުމުން ވަންނާނެ ގެދޮރެއް ނުހުންނަނީ އެވެ. ނުވަތަ މައިންބަފައިންގެ އެ ބިންކޮޅު އާއިލާގެ ހުރިހާ އެންމެންނަށް ބެހުމުން، އިތުރު އާއިލާއެއް ބިނާ ކުރާނެ ޖާގަ އެ ބިމުގައި ނޯންނަނީ އެވެ.\n"އަހަރެން އުޅެނީ 12 ފޫޓުގެ ކޮޓަރިއެއްގަ. ދެކުދިންނާއި ދެމަފިރިންނާއެކު. އެއީ ފާހާނާ ވެސް އެތާ ހުންނާނީ، ކިޔެވުމާއި ކެއުމާ އެކަން ކަން ވެސް އެ 12 ފޫޓު ކޮޓަރީގަ. އެނދު ބަހައްޓަން ވެސް ރަނގަޅަށް ޖާގަ ނޯންނާތީ ގޮދަޑި ބިންމަތީގަ އަޅައިގެން ނިދަނީ ވެސް. އަހަންނަކީ ވެސް މާލެ މީހެއް. ގެ ބަހާފަ އޮތަކަސް ގެ ހަދަން ލޯނެއް ލިބެނީކީ ނޫން. އެއީ ވަކި ޕަސެންޓެއް އެބަ ބަހައްޓަން ޖެހޭ ލޯނު ހޯދަންޏާ. އެކަމަކު އެހާ ތަނަވަސްކަން ނެތީމަ އެ ލޯނު ވެސް ލިބޭކަށް ނެތް ބަޔަކާ ހަވާލުކޮށްގެން އެތަން ހަދަން އުޅުނަސް އެމީހުންނަށް ދޭންޖެހޭ ބައި ބޮޑު. އެކަމަކު ހެދިޔަސް އެމީހުންނަށް އެހާ ބޮޑު ބައެއްދީގެން އަހަރެމެން ވަކި އުޅެނީ ކިހިނެއް. އެހެންވެ މިގޮތަށް މިއުޅެނީ،" މާލޭ މީހަކު ސީއެންއެމްއަށް ކިޔައިދިނެވެ.\n- މާލެ -- ފޮޓޯ: އަޝްވާ ފަހީމް\nދޭތެރެ ދޭތެރެއިން މާލޭގެ ކުލި ކޮންޓްރޯލު ކުރުމަށް ގޮވާލުމުގެ އަޑުތައް ވެސް ސޯޝަލް މީޑިއާގައި ގަދަވެއެވެ. މިދިޔަ ރިޔާސީ އިންތިހާބުގެ ދުވަސްވަރު ރައީސް އިބްރާހީމް މުހައްމަދު ސޯލިހު ވެސް ވަނީ މާލޭގެ ކުލި ކޮންޓްރޯލު ކުރުމަށް މަސައްކަތް ކުރާނެ ކަމަށް ވިދާޅުވެފަ އެވެ.\nރާއްޖެއަށް ދިމާވެފައިވާ އެކި މައްސަލަތަކާ ގުޅިގެން އަޑު އުފުލަމުން އަންނަ ނަވާނަވައި ޖަމިއްޔާގެ ތަރުޖަމާނު، ފާތިމަތު ޝާއިރާ ސީއެންއެމްއަށް ވިދާޅުވި ގޮތުގައި މާލެއަށް ދިމާވެފައިވާ ބޯހިޔާވަހިކަމުގެ މައްސަލައިގެ އަސަރު އަތޮޅު ތެރޭގެ މީހުންނަށް ވެސް ކުރެ އެވެ.\nއެގޮތުން ރަށްރަށުގައި އުޅޭ މީހުން ވެސް އެމީހުންގެ އާއިލާތައް މާލޭގައި ދިރިއުޅޭތީ ލިބޭ މުސާރަ ވެސް މާލެއަށް ފޮނުވާ ކަމަށެވެ.\n"ރިޕޯޓުތަކުން ދައްކާ 80 އިންސައްތައަށް ވުރެ މަތިން އާމްދަނީގެ މި ހަރަދު ވަނީ ކުއްޔާއި ބިލްތަކަށް ކަމަށް. ދެން ވިސްނާލާ އަހަރެމެންގެ ދިރިއުޅުމުގެ ފެންވަރު ހުންނާނީ ކޮން ހާލެއްގަކަން. އާމްދަނީގެ ބޮޑު ބައި ކުއްޔަށް ދީފަ ފުރަތަމަ މި ދިރިއުޅެނީ ވެސް އެކަށީގެންވާ ތަންތަނަކު ނޫން. މިހާރު ކުއްޔަށް ދެނީ އަސްލު އެޕާޓްމަންޓެއް ނޫން. ކުޑަކުޑަ ތަންކޮޅެއް. މީހަކު ބޯ ޖައްސާލާ ނިދާލާނެ ތަންކޮޅެއް މިދެނީ ކުއްޔަށް ތިން ހަތަރު ހާހަށް. ގޭގޭގަ ކުދިން ބަހައްޓާ ގޭގޭ ވެސް މިހުންނަނީތާ. އެމީހުން އެ ކުއްޔަށް ދެނީ ހަމަ ސްޕޭސް ކޮޅެއް،" ޝާއިރާ ވިދާޅުވި އެވެ.\nޝާއިރާ އިތުރަށް ވިދާޅުވީ ކުލި ކޮންޓްރޯލު ކުރުމަކީ ކުއްޔަށް އުޅޭ މީހުން ޔޫނިއަނެއް ހަދައިގެން ނިކުންނަން ޖެހިފައިވާ ބޮޑު މައްސަލައެއް ކަމަށެވެ.\nމާލޭގެ ބޯހިޔާވަހިކަމުގެ މައްސަލަ ވެސް އަހަރުން އަހަރަށް ބޮޑުވަމުން ދާއިރު، ހޮންކޮން ފަދައިން ކައިވެނިކޮށްގެން ދެމަފިރިން ވަކިން އުޅެން ޖެހޭ ހިސާބަށް ކުރިއަށް އޮތް ތަނުގައި ދިޔުމަކީ ނުވާނެ ކަމެކޭ ނުބުނެވޭނެ އެވެ. މާލެ ނޫން ހިސާބެއް ތަރައްގީ ކުރުމުގެ ސިޔާސަތު ނުގެންގުޅޭ ނަމަ، ކުރިއަށް އޮތް ތަނުގައި ހޮންކޮން އޮތް ހާލަތަށް ރާއްޖެ ދިޔުން ވަރަށް ގާތެވެ.\nރާއްޖެ އެކި ސަރަހައްދުތަކަކަށް ބަހާލައިގެން ތަރައްގީ ކުރުމަކީ މި ސަރުކާރުގެ ވިސްނުމެއް ކަމުން ގައުމީ ތަރައްގީގެ ޕްލޭން އެގޮތަށް އެކުލަވާލުމުގެ މަސައްކަތް ދަނީ ކުރަމުންނެވެ. އެގޮތުން ސަރުކާރުގެ ވިސްނުމަކީ ރާއްޖެ މައިގަނޑު ފަސް ސަރަހައްދަކަށް ބަހާލައިގެން ތަރައްގީ ކުރުމެވެ. ޕްލޭންއާ އެއްގޮތަށް ރާއްޖެ ތަރައްގީ ކުރެވިއްޖެނަމަ މާލެ ތޮއްޖެހުމަށާއި ހޮންގް ކޮންގް މިއަދު ދެކެން ޖެހިފައިވާ ދުވަސް ރާއްޖެއަށް ތަޖުރިބާ ކުރަން ޖެހުން ދުރެވެ. އެހެންކަމުން ބޯހިޔާވަހިކަމުގެ މައްސަލައަށް އަވަސް ފިޔަވަޅުތަކެއް އަޅަން ރާއްޖެއަށް މިވަނީ މަޖުބޫރުވެފަ އެވެ.\nބޯހިޔާވަހިކަން މާލޭ ސިޓީ ހޮންކޮން\nއަޅުގަނޑު މި ކޮށި ހިތަށް އަރައެވެ. ރައްޔިތުންގެ މަޖިލީހެއް އެބަ އޮތެވެ. އެމަޖިލީހުގެ ސުޕާ މެޖޯރިޓީ އަކީ އަތޮޅުތެރެއިން އައިސްތިބި އަތޮޅުތެރޭ މެމްބަރުންނެވެ. އެމީހުން މި ރައްރަށު މީހުންނަށް މިހާލު ޖެހޭ އިރު ކުލިކޮންޓްރޯލު ކުރަން ބިލެއްވެސް ހަމަ ފަރުމާ ނުކުރެވެނީ ހެއްޔެވެ. ނުވަތަ ނުފޫޒު ގަދަ ބައެއްގެ ނުފޫޒުގަޖެހި އެއިން ނެއްޓެން ނެއްޓެން ނޭގިގެން އުޅެނީބާއެވެ. ހަމަ ގައިމު އަޅުގަނޑުމެން ގުދާރު ބިންދައިގެން ހޯދާހާ ލާއެއް ދޭން މިޖެހެނީ މާލޭގެ ބިންވެރިންނަށެވެ. މިއީ އަޅުގަނޑު ހިތުން އަވސް ހައްލު ހޯދަން ޖެހިފައިވާ ބޮޑު މުސީބާތެކެވެ..\nދައުލަތުގެ މުއްސަދިކަން އެއްތަނަކަށް ހަރަދު ކުރަނީ.......ދެން ކޮން ތޮއްޖެހޭ ވާހަކައެއް ......\nފިނޭންސް މިނިސްޓްރީން ފައިސާ ދެއްކުމަށްފަހު މެސެޖަކުން އަންގާލަނީ


HDC in PPM ge campaign ah Million in heydha kuri! | Mihaaru\nޕީޕީއެމުން އިންތިޚާބަށް ކެމްޕޭން ކުރަމުން ދިޔައިރު، ހުޅުމާލޭގެ މަގެއްގައި ފިޔާތޮށި ކުލައިގެ ދިދަފަތި ދަމާފައި: ޕީޕީއެމްގެ ކެމްޕޭނަށް އެޗްޑީސީން ބޮޑެތި ޚަރަދުތަކެއް ކުރި ކަމަށް ތުހުމަތުކުރޭ. --ފޮޓޯ/މިހާރު\nއެޗްޑީސީން ރައީސް ޔާމީންގެ ކެމްޕޭނަށް މިލިއަނުން ހޭދަކުރި!\n16 އޮކްޓޯބަރ 2018 - 15:30 49 comments\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)ގެ މާލީ ތަނަވަސްކަން ވަރަށް ބޮޑަށް ދަށްވި އެއް ސަބަބަކީ، ރިޔާސީ އިންތިޚާބުގައި ޕީޕީއެމްގެ ކެމްޕޭނަށް އެތައް މިލިއަން ރުފިޔާއެއް ހޭދަކުރުން ކަން ފަޅާ އަރަައިފި އެވެ.\nބޮޑެތި ހޭދަތަކުގެ ސަބަބުން މާލީ ދަތިކަމާ ކުރިމަތިވެފައިވާ އެޗްޑީސީން މިހާރު ވަނީ އަމިއްލަ އޮޑިޓެއް ވެސް ފަށައިފަ އެވެ.\nހުޅުމާލޭ ދެ ވަނަ ފިޔަވަހިން 400،000ރ.ގެ މަގުން 1،000 އަކަފޫޓުގެ 400 ގޯތި ވިއްކަން ސަރުކާރުން ނިންމީ، އެޗްޑީސީ އަށް މާލީ ދަތިތަކެއް ކުރިމަތިވުމާ ގުޅިގެން އެކަމަށް ހައްލެއް ހޯދުމަށެވެ. މި ހާލަތަށް ކުންފުނި ވެއްޓުނީ، އެ ކުންފުނިން ހިންގަމުން އައި މަޝްރޫއުތަކުގެ އިތުރުން، ޕީޕީއެމްގެ ކެމްޕޭނަށް ގަވާއިދާ ޚިލާފަށް ކުރި ހޭދަތަކާ ހެދި އެވެ. މި ތުހުމަތު ކުރާ މީހުންގެ ތެރޭގައި ކުންފުނީގެ އިސް މުވައްޒަފުން ވެސް ހިމެނެ އެވެ.\nމިދިޔަ މަހުގެ 23 ގައި ބޭއްވި ރިޔާސީ އިންތިޚާބުގައި ޕީޕީއެމްގެ ޓިކެޓުގައި ވާދަކުރެއްވި ރައީސް އަބްދުﷲ ޔާމީންގެ ކެމްޕޭނަށް ބޮޑެތި ހޭދަތަކެއް އެޗްޑީސީން ކޮށްފައިވާ ކަމަށް ކުރާ ތުހުމަތުތައް އެ ކުންފުނިން މިހާތަނަށް ދޮގެއް ނުކުރެ އެވެ. އަދި، އެޗްޑީސީ އޮޑިޓާ ގުޅޭ ގޮތުން އެ ތަނުގެ އެއްވެސް ވެރިއަކު ރަސްމީކޮށް އެއްޗެއް ވިދާޅެއް ނުވި އެވެ. އެކަމަކު އޮޑިޓް ކުރަމުންދާ ކަން، އެޗްޑީސީން ވަނީ ބައެއް މީޑިއާތަކުގައި ބުނެފަ އެވެ.\nރައީސް އަބްދުﷲ ޔާމީނަށް ނާކާމިޔާބުވެވަޑައިގަތް އިންތިޚާބުގައި ޕީޕިއެމްގެ މައި ޖަގަހަ އަކީ އެޗްޑީސީ ކަމަށް ހަދައިގެން، ކެމްޕޭނަށް ޚަރަދުކުރި ގޮތާއި ބައެއް ތަފްސީލުތައް އިތުބާރު ހުރި ފަރާތަކުން ވަނީ "މިހާރު"އާ ހިއްސާ ކުރައްވައިފަ އެވެ. އެ މައުލޫމާތުތަކުގައި، ކެމްޕޭނަށް ހޭދަވީ ފައިސާގެ ސައްހަ އަދަދެއް އެނގެން ނަމަވެސް މިލިއަނުން ހޭދަކޮށްފައިވާ ކަން ބައެއް ލިޔެކިޔުންތަކުން އެނގެ އެވެ.\nހުޅުވާލާފައިވާ ބަޖެޓަކުން އެޗްޑީސީން ކެމްޕޭނަށް ކުރި ޚަރަދުތަކުގެ ތަފްސީލް ދެއްވަން، "މިހާރު" އަށް ވާހަކަ ދެއްކެވި ބޭފުޅާ ފެއްޓެވީ، ޕީޕީއެމްގެ ހުޅުމާލެ ކެމްޕޭން އޮފީސް ހުޅުވި ހިސާބުންނެވެ. އިންތިޚާބުގެ ދެ މަސް ކުރިން، ހެދި އެތަނުގެ ވެސް ހުރިހާ ޚަރަދެއް ކުރީ އެޗްޑީސީން ކަމަށް އޭނާ ވިދާޅުވި އެވެ.\n"އެ އޮފީހުގެ ސެޓަޕް ހެދުމާއި ފޯން ލައިންތަކާއި ނެޓްވޯކާއި އެސްއެމްއެސް ޕޯޓަލްތަކާއި ކޮމްޕިއުޓަރާއި އެހެން ފޮތް ފަންސުރަށް ދާންދެން ވެސް އެޗްޑީސީގެ ބަޖެޓުން ހޯދާފައި ވަނީ،" އޭނާ ވިދާޅުވި އެވެ.\nރައީސް ޔާމީންގެ ފޮޓޯފުޅު ހަރުކުރަން އެޗްޑީސީން ހެދި ބޯޑެއްގައި، އިދިކޮޅު ކެންޑިޑޭޓާއި ރަނިން މޭޓުގެ ޕޯސްޓަރެއް ހަރުކުރުމުން އެޗްޑީސީގެ ދެ މުވައްޒަފަކު އެ ޕޯސްޓަރު ނައްޓާލަނީ. --ފޮޓޯ/ސޯޝަލްމީޑިއާ\nކެމްޕޭން އޮފީހަށް ވަގުތީ މުވައްޒަފުންތަކެއް ނެގި ނަމަވެސް މައިގަނޑު މަސައްކަތްތަކުގައި ހަރަކާތްތެރިވީ އެޗްޑީސީގެ މުވައްޒަފުންނެވެ. އެ ހުރިހާ އެންމެންގެ ވެސް މުސާރަ އާއި އިތުރުގަޑި އެޗްޑީސީގެ ބަޖެޓަށް ފެއްތި އިރު އެ މީހުންގެ މަސައްކަތަކީ ޕީޕީއެމްގެ ނަމުގައި އެސްއެމްއެސް ފޮނުވުމާއި މީހުންނަށް ގުޅުމާއި ދޮރުން ދޮރަށް ހިނގުމުގެ އިތުރުން ކެމްޕޭން ހަރަކާތްތަކުގައި ބައިވެރިވުމެވެ.\nޕީޕީއެމް އޮފީހަށް ނެގި މުވައްޒަފުން އިތުރު ގަޑީގައި ވެސް މަސައްކަތް ކުރަން ޖެހުނު ކަން ފާހަގަކުރައްވައި ވިދާޅުވީ އާއްމުކޮށް، 10،000ރ. ލިބޭ މުވައްޒަފުންނަށް ކެމްޕޭން އޮފީހުގައި މަސައްކަތް ކޮށްގެން އިތުރުގަޑީގެ ގޮތުގައި، 30،000ރ. ލިބިފައި ހުރި ކަމަށެވެ. ކެމްޕޭންގެ އެންމެ ފަހު ދުވަހު ވެސް އެ އޮފީހަށް ގިނަ އަދަދެއްގެ މުވައްޒަފުން ވެއްދި އިރު އެ އެންމެންގެ އެލަވަންސް ވެސް ހަމަޖެއްސީ އެޗްޑީސީގެ ބަޖެޓުންނެވެ.\nހުޅުމާލެ ވަށައިގެން ހޮޅިދަނޑިތަކުގައި ޖަހާފައިވާ ރައީސް އަބްދުﷲ ޔާމީންގެ ފޮޓޯފުޅުތައް ޕްރިންޓްކޮށް، ދަގަނޑުން ފްރޭމެއް ހަދައި އެ އަށް ކަރަންޓް ދިނީ ވެސް އެޗްޑީސީގެ ޚަރަދުގަ އެވެ.\nކެމްޕޭންގައި އެންމެ ބޮޑު ޚަރަދެއް ހިނގީ، މުވައްޒަފުންގެ ކެއުންބުއިމަށެވެ.\n"ދުވާލެއްގެ މައްޗަށް ގާތްގަނޑަކަށް 40،000-50،000 ރުފިޔާ ހޭދަވި ތިން އިރުގެ ކެއުމަށް. އެ ވެސް އެޗްޑީސީގެ ބަޖެޓުން ހޭދަކުރާ ގޮތަށް ހަމަޖައްސާފައި އޮތީ،" "މިހާރު" އަށް ވާހަކަ ދެއްކި ބޭފުޅާ ވިދާޅުވި އެވެ.\nރައީސް އަބްދުﷲ ޔާމީންގެ އަނބިކަނބަލުން ފަސްޓް ލޭޑީ ފާތުމަތު އިބްރާހީމްގެ ނަންފުޅުގައި، ބޭއްވި ޚިތާނީ ކޭމްޕަށް ވެސް އެޗްޑީސީން ބޮޑެތި ހޭދަތަކެއް ކުރި ކަމަށް ތުހުމަތު ކުރެ އެވެ. އެކަމަކު އެ ހޭދަކުރީ ހަމައެކަނި އެޗްޑީސީއަކުން ނޫނެވެ. ސަރުކާރުގެ ބައެއް ކުންފުނިތަކުން ވެސް އެކަމަށް ހޭދަކޮށްފައިވެ އެވެ.\nރައީސް ޔާމީނަށް ތާއީދު ހޯދަން ހުޅުމާލޭގައި ޕީޕީއެމުން ބޭއްވި ކެމްޕޭން ހުރިހާ ހަރަކާތެއް ވެސް އިންތިޒާމް ކުރީ އެޗްޑީސީންނެވެ. އެ ތަނުގެ މުދަލާއި ވަސީލަތްތައް ބޭނުންކޮށްގެން ޖަލްސާތައް ބާއްވާފައިވާ އިރު، އެ ޖަލްސާތަކުގައި ބޭނުންކުރަން ސްޕީކަރުތަކާއި ސައުންޑް ސިސްޓަމް ވެސް ހޯދީ އެޗްޑީސީން ޚަރަދުކުރާ ގޮތަށް ކަމަށް އޭނާ ވިދާޅުވި އެވެ.\n"ޚިތާނީ ކޭމްޕް އެކަންޏެއް ނޫން. އީދު ފާހަގަކުރުމާއި ކުޑަކުދިންގެ ހަވީރުތަކަށް ވެސް ހަދިޔާބެހުން ވެސް އެޗްޑީސީގެ ބަޖެޓުން ހޭދަކޮށްފައި އެބަހުރި،" އޭނާ ވިދާޅުވި އެވެ.\nމިކަންކަން ހިނގާފައި ވަނިކޮށް، ހުޅުމާލޭގެ ދެ ވަނަ ފިޔަވަހިން ގޯތި ވިއްކުމާ ދެކޮޅަށް، އެޗްޑީސީގެ 169 މުވައްޒަފަކު ސޮއިކޮށް، އެންޓި ކޮރަޕްޝަން ކޮމިޝަން (އޭސީސީ)އަށް މިދިޔަ ހަފުތާގައި ހުށަހެޅި ޕެޓިޝަންގައި ވެސް ކުންފުނީގެ ވިޔަފާރި ހިންގަން ޖެހޭނީ ކަނޑައެޅިފައިވާ ކޮރަޕްޝަން ހުއްޓުވުމުގެ ގާނޫނުތަކާއި ގަވާއިދުތަކާ އެއްގޮތްވާ ގޮތުގެ މަތިން ކަން ފާހަގަކޮށްފައިވެ އެވެ. އަދި އެ ކުންފުނީގެ އަމާޒު އެ މިސްރާބުން ނެއްޓިފައިވާ ކަމުގެ ކަންބޮޑުވުން ވެސް ފާޅުކޮށްފައިވެ އެވެ.\nއޭސީސީގެ އޮފިޝަލަކު ވިދާޅުވީ މުވައްޒަފުން ހުށަހެޅި ޕެޓިޝަންގައި ހިމެނޭ ހުރިހާ ކަމެއް އަންނަނީ ބަލަމުންނެވެ.\nއެ ޕެޓިޝަންގައި މުވައްޒަފުން ބުނެފައިވާ ގޮތުގައި، މާލީ ހާލަތު ރަނގަޅު ކުރަން ގޯތި ވިއްކަން ނިންމާފައިވާއިރު، އެކަން ކޮށްގެން އެއްފަހަރާ ކުންފުންޏަށް ލިބޭނީ 10،000،000ރުފިޔާ އެވެ. އެއީ ކުންފުނި މިހާރު އޮތް ހާލަތުން އަރައިގަނެވޭ ވަރަށް ވުރެ ކުޑަ އަދަދެއް ކަން ވެސް ޕެޓިޝަންގައި ފާހަގަކޮށްފައިވެ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން ކޮރަޕްޝަން އެޗްޑީސީ ޕީޕީއެމް ޕީޕީއެމް ކެމްޕޭން ހުޅުމާލެ ރައީސް އަބްދުﷲ ޔާމީން


އެއް ގައުމުން އަނެއް ގައުމަށް ހިކުރަކުރާ ދޫނިތަކަށް ނުރައްކާ ބޮޑު އިރު، އެ ދޫނިތައް ހިޖުރަކުރަނީ ކީއްވެގެންކަން އިނގޭ ހެއްޔެވެ.؟ އަދި އެ ދޫނިތަކަށް ހިމާޔަތާއި ރައްކާތެރިކަން ބޭނުންވެއެވެ. އެ ދޫނިތަކުގެ ފުށުން އަހަރުމެންގެ ނާޒުކު ތިމާވެއްޓަށް ލިބޭ ފައިދާ ބޮޑުއިރު، އެފަދަ ދޫނިތައް ހައްޔަރުކޮށް އަނިޔާކުރުމަކީ އެ ދޫނިތަކަށްވެސް ދެވޭ އަނިޔާއެކެވެ. އެންމެ އެކަށީގެންވާ ގޮތަކީ އެ ދޫނިތައް އަމިއްލައަށް އެ އެއްޗެހީގެ މިނިވަންކަމުގައި އުޅެން ދޫކޮށްލުމެވެ.\nހުޅަނގު މޫސުން ވެގެންގޮސްފައިވަނީ އާންމު ގޮތެއްގައި ގިނަ އަދަދެއްގެ ދޫނި އެއް ގައުމުން އަނެއް ގައުމަށް ހިޖުރަކުރާ ދުވަސްވަރެއްގެ ގޮތުގައެވެ. ގާތްގަނޑަކަށް ހާހުން ހާހުން ދޫނިތައް އެއްގައުމުން އަނެއް ގައުމަށް މިދުވަސްވަރުގައި ދަތުރުކުރެއެވެ. މިއީ ހުޅަނގުގެ ގައުމުތަކުގެ ފިނި މޫސުމުން ރައްކާތެރިކަން ހޯދުމަށެވެ. މިގޮތަށް ހިޖުރަކުރާ ދޫނިތައް ގިނައިން ފެންނަނީ، ފެންގަނޑު އެކުލެވޭ ޗަސްބިންތައް ހުންނަ ސަރަޚައްދުތަކުންނެވެ. މިދުވަސްވަރަކީ ރާއްޖެއަށްވެސް އާންމުކޮށް މިގޮތަށް ދޫނިތައް ހިޖުރަކުރާ ދުވަސްވަރެކެވެ.\nމިގޮތުން ފާއިތުވެދިޔަ އަހަރުތަކުގައި އޭޝިޔާގެ ގައުމުތަކުން ލިބޭ ދޫނީގެ ކާނާއެއްކަމަށްވާ "ބްލޫ -ގްރީން އަލްގޭ" ނުވަތަ "ފެހި" ޖަހާފައިވާ ހުންނަ ސަރަޚައްދުތަކުން ފްލެމިންގޯ ދޫނި ނުވަތަ ގުޑު ގުޑާ ދޫނި ގިނަ އަދަދަކަށް ފެންނަކަމަށް ދިރާސާރާތަކުން ދައްކައެވެ. ނާސާއިން ވެސް ވަނީ ދާދިފަހުން ދޫނި ހިޖުރަކުރާ ފޮޓޯތަކެއް ނަގައި އާންމުކޮށްފައެވެ. ނާސާއިން ހާމަކޮށްފައިވާ ގޮތުގައި އަހަރަކު 1500 ބާވަތެއްގެ ދޫނި އެއްތަނުން އަނެއްތަނަށް ހިޖުރަކުރާކަމަށް ބުނެފައިވެއެވެ.\nހިޖުރަކުރާ ދޫނިތަކުގެ ތެރެއިން ގުޑު ގުޑާ ދޫނި އެންމެ ގިނައިން ހިޖުރަކުރަނީ އޭގެ ކާނާއެއް ކަމަށްވާ ނޫފެހި ޖަހާފައި ހުންނަ ހިސާބުތަކަށެވެ.6ބާވަތެއްގެ ގުޑު ގުޑާ ދޫނި ހިމެނޭއިރު، ދިގު ކަރަކާއި ހިމަ ދެފައި އިންނަ މި ދޫނީގެ ފިޔަގަނޑަށް ފިޔާތޮށި ކުލަ އަރަނީ އޭތި ކައި އުޅޭ ނޫ ފެހީގެ ސަބަބުންކަމަށް ސައިންސްވެރިން ބުނެއެވެ. ނޫ ފެހި ކާ ދޫނީގެ ފިޔަގަނޑު ފިޔާތޮށި ކުލައިގައި ހުންނަކަމަށް ސައިންވެރިންގެ ދިރާސާތަކުން ދައްކައެވެ. އާންމު ގޮތެއްގައި ގުޑު ގުޑާ ދޫންޏެއްގެ ދިގު މިނުގައި3ނުވަތަ4ފޫޓު ހުންނަ އިރު ބަރުދަނުގައި ހުންނަނީ3ކިލޯވަރެވެ. އެންމެ ކުޑަ ދޫންޏެއްގެ ގައިގައިވެސް2ފޫޓު ހުންނައިރު ބަރުދަނުގައި2ކިލޯ ހުރެއެވެ. ގުޑުގުޑާ ދޫންޏެއްގެ ފިޔަގަނޑުގައި ގާތްގަނޑަކަށް 37 އިންޗިއާއި 57 އިންޗިއާއި ދެމެދުގެ ދިގުމިނެއް ހުރެއެވެ.\nއެމެރިކަން ފްލެމިންގޯ އާންމު ގޮތެއްގައި ހިޖުރަކުރާކަމަށް ދިރާސާތަކުން ދައްކަނީ އިންޑިއާގެ ހުޅަނގުގައި އޮންނަ ޔުކަޓާން ކިޔާ ސަރަޚައްދަކަށެވެ. މިއީ އެމެރިކާގެ ދެކުނުގައި އޮންނަ ގަލަޕަގޯސްގެ ރަށްތައް ކައިރިއެވެ.3ބާވަތެއްގެ ގުޑު ގުޑާ ދޫނި ދެކުނު އެމެރިކާގައި އުޅޭއިރު، މަދު ބާވަތްތަކެއް އެފްރިކާގައި ދިރިއުޅެއެވެ. އަދި މީގެ ތެރެއިން ގްރޭޓާ ފްލެމިންގޯސް މެދު އިރުމަތީގެ ގައުމުތަކުން ފެންނަކަމަށާއި މި ބާވަތުގެ ގުޑު ގުޑާ ދޫނި އިންޑިއާއިން ވެސް ފެންނަ ކަމަށް ދިރާސާތަކުން ދައްކައެވެ.\nގުޑު ގުޑާ ދޫންޏަކީ ފެން އަދި އައްސޭރިފަށުގައި ދިރިއުޅޭ ދޫންޏެކެވެ. ގުޑު ގުޑާ ދޫނި ރެކޯޑު ކުރެވިފައިވަނީ ހިޖުރަ ނުކުރާ ދޫންޏެއްގެ ގޮތުގައެވެ. ނަމަވެސް މޫސުމަށް އަންނަ ބަދަލްތަކާއި އެކު ވަރަށް މަދުން މިބާވަތުގެ ދޫނި ހިޖުރަކޮށް އުޅެއެވެ.\nސީ ވޯލްޑްގެ ދިރާސާއަށް ބަލާއިރު، ބައި ބަޔަށް ހިޖުރަކުރާ މި ދޫނީގެ ބާވަތެއްކަމަށްވާ ގުޑު ގުޑާ ދޫނިތައް ވިހާ އާލާވަނީއެކު އެކީގައިކަމަށް ބުނެފައިވެއެވެ. އެގޮތުން އެ ދޫނިތައް ހިޖުރަކުރަނީ ބައިވެރިޔާއާއި އެކުގައެވެ. އަދި ހުރިހާ ދޫންޏެއް އެއްފަހަރާ އެ ދާ މިސްރާބެއްގައި ދަރިމައިވާނެއެވެ. އެގޮތުން އަންހެން ދޫނި އަޅާނީ ފަހަރަކު އެންމެ ބިހެކެވެ. ހިޖުރަކުރާ ތަނެއްގައި ތިބެގެން ހުރިހާ ދޫނިތައް ބިސްއަޅާކަމަށް ސޯ ވޯލްޑްގެ ދިރާސާއިން ދައްކައެވެ.\nގުޑު ގުޑާ ދޫނީގެ ބިހެއްގައި3ނުވަތަ 3.5 އިންޗި ހުންނައިރު، ބަރުދަނުގައި ހުންނަނީ 115 ނުވަތަ 140 ގްރާމެވެ. މި ބިސް ކުކުޅު ބިހަށް ވުރެން ތަންކޮޅެއް ބޮޑެވެ. އަދި 27 ނުވަތަ 31 ދުވަހުގެ ތެރޭގައި ބިސް ވިހައެވެ. އެ ދޫނީގެ ގައިގައި ހުންނަނީ 73 ނުވަތަ 90 ގްރާމެވެ.\nނުރަސްމީ ދަތުރެއްގައި “ގުޑުގުޑާ ދޫނިތައް” ތިލަދުންމައްޗަށް! ހައްޔަރު ނުކުރާތި! pic.twitter.com/tS1sumrk4R\n— Thiladhun (@thiladhun) October 19, 2021\n3 ނުވަތަ5އަހަރު ވުމުން ގުޑު ގުޑާ ދޫނި ބޮޑުވެއެވެ. ބޭބީ ނުވަތަ ކުޑަ ގުޑު ގުޑާ ދޫނި ހުންނަނީ އަޅި ނުވަތަ ހުދު ކުލައިގައެވެ. އަދި ބޮޑުވަމުން އަންނައިރު ދޫނީގެ ކުލަ ފިޔާތޮށްޓަށް ބަދަލުވެއެވެ. ވަރަށް މަދުން ނަމަވެސް ކަޅު ކުލައިގެ ގުޑު ގުޑާ ދޫނި މިހާރު ވަނީ ދުނިޔޭގެ އެކި ހިސާބުތަކުން ފެންނަން ފަށާފައެވެ. ނަމަވެސް މިއީ ޖަނަވާރުގެ ހަމުގެ ކުލަ އެއްކޮށް ކަޅު ކުލައަށް ނުވަތަ ކޮންމެސް އެއްބައި ކަޅު ކުލައަށް ބަދަލުކޮށްލާ ޖެނެޓިކް ހާލަތެއްކަމަށްވާ "މެލެނިޒަމް" ވައްތަރުގެ ގުޑު ގުޑާ ދޫންޏެއްކަމަށް ދިރާސާ ކުރާ ފަރާތްތަކުން ބުނެފައިވެއެވެ. ގުޑު ގުޑާ ދޫންޏެއްގެ އުމުރަކީ 20 ނުވަތަ 30 އަހަރެވެ. އަދި ޒުލެއްގައި ނަމަ 50 އަހަރުވެސް މި ދޫނި ދިރިހުރެއެވެ.\nރާއްޖޭގައިވެސް ގުޑުގުޑާ ދޫނި ވިހާކަމަށް ވެއެވެ. އެގޮތުން ރާއްޖެއަށް ހިޖުރަކުރާ ދޫނިތަކުގެ ތެރެއިން، ގުޑުގުޑާ ދޫންޏާއި އެހެނިހެން ބާވަތްތަކުގެ ދޫނި ވިހާ އާލާވާ ސަރަހައްދެއްގެ ގޮތުގައި މާފިލާފުށީގެ އިރުން އޮންނަ މާކޯ ފާހަގަކޮށްލެވެއެވެ. އެރަށް ވަނީ މިފަހުން ހިމާޔަތްކޮށްފައެވެ. އެރަށުން 11 ބާވަތެއްގެ ހިޖުރަކުރާ ދޫންޏާއި، ދެ ބާވަތެއްގެ ކަނޑުމަތީ ދޫނި ފެންނަ ކަމަށް ރިކޯޑްކުރެވިފައިވެއެވެ. އެ ސަރަހައްދު ހިމާޔަތްކުރެވިފައިވަނީ ގުދުރަތީ އަދި ތަބައީގޮތުގައި ރައްކާތެރިކޮށް ދަމަހައްޓާ ގިންތީގެ ހަތް ވަނަ ގިންތި " ދެމެހެއްޓެނިވި ގޮތެއްގައި ބޭނުންކުރެވޭ ހިމާޔަތްކޮށްފައިވާ ސަރަހައްދު"ގެ ދަށުންނެވެ.\nގުޑުގުޑާ ދޫނި އައިނެއް ތިލަދުންމައްޗަށް! ހިފާ ގޯނާކުރާނަމަ ފިޔަވަޅު އަޅަނީ\nޤުދުރަތީ ގޮތުގައި ނުވަތަ ޠަބީޢީ ގޮތުގައި ޙިމާޔަތްކޮށް ރައްކައުތެރިކުރާ ދިރޭ ތަކެތީ ގޮތުގައި ކަނޑައެޅުމުން މަނާވެގެންދާ ކަންތައްތައް.\nހ. ޙިމާޔަތްކޮށްފައިވާ ދިރޭ އެއްޗެއް މެރުން، ބޭނުންކުރުން، ދިރުވައި އާލާކުރުން، ހިފުމާއި، ގެންގުޅުމާއި ގެއްލުންދިނުން، ގޯނާކުރުން.\nށ. ޙިމާޔަތްކޮށްފައިވާ ދިރޭ ތަކެއްޗާއި، އެ ތަކެތީގެ ހާއްޔާއި، ނިދަން އަރާ ތަންތަނާއި، ވިހައި، ބިސްއަޅާ ތަންތަނަށް ގޯނާ ކުރުމާއި ގެއްލުންދިނުން، އަދި އޭގެ ޠަބީޢީ ގޮތްތަކަށް ނުވަތަ ޤުދުރަތީ ނިޒާމަށް ބުރޫ އަރާނެ ފަދަ ޢަމަލެއް ކުރުން.\nނ. ޙިމާޔަތްކޮށް ރައްކައުތެރިކޮށްފައިވާ ދިރޭ ތަކެއްޗާއި، އެ ތަކެތީގެ ބައިތައް އިސްތިހާރު ކުރުން.\nމިދޫނިތަކަކީ ދުނިޔެއިން ނެތިގެން ހިނގައިދާނެ ކަމުގެ ބިރު ހީވެފައިވާ ދޫނިތަކެއް ކަމުން، އެފަދަ ދޫނިތަކަށް ގޯނާކޮށް، ނުހިފުމަށް ވަނީ އިލްތިމާސްކުރައްވާފައެވެ.\nގަވާއިދުން ހިމާޔަތްކޮށް ރައްކާތެރިކުރާ ދިރޭއެއްޗަކަށް ގޯނާކޮށްފިނަމަ 30،000ރ. އާއި 50،000ރ. އާއި ދޭތެރޭގެ އަދަދަކުން ޖޫރިމަނާކުރުން.\nގަވާއިދުން ހިމާޔަތްކޮށް ރައްކާތެރިކުރާ ދިރޭތަކެތީގެ ހާއްޔާއި، ނިދާ ތަންތަނާއި، ބިސްއަޅާ ތަންތަނާއި، ވިހާ ތަންތަނަށް ގެއްލުންދީފިނަމަ، 30،000ރ. އާއި 50،000ރ. އާ ދޭތެރޭގެ އަދަދަކުން ޖޫރިމަނާކުރުން.\nގަވާއިދުގެ ދަށުން އެކުލަވާފައިވާ އެއްވެސް އުސޫލަކާ ހިލާފުވެއްޖެ ނަމަ، 30،000ރ. އާއި 50،000ރ. އާ ދޭތެރޭގެ އަދަދަކުން ޖޫރިމަނާކުރުން.\nހިމާޔަތްކޮށްފައިވާ ދޫނިތައް ހިފައި ގޯނާކޮށް، ކޮށީގައި ބަންދުކޮށްގެން ނުގެންގުޅުމަށް އީޕީއޭ އިން ނަސޭހަތްތެރިވެ އެވެ. އަދި ހިމާޔަތްކޮށްފައިވާ ދޫނިތައް ހިފައި ގޯނާކުރާ މީހުންނަށް، ތިމާވެއްޓަށް ދޭ ގެއްލުންތަކަށް ޖޫރިމަނާ ކަނޑައެޅުމާއި ބަދަލު ހޯދުމުގެ ގަވައިދާއި ގުދުރަތީ ގޮތުގައި ނުވަތަ ތަބީއީ ގޮތުގައި ހިމާޔަތްކޮށް ރައްކާތެރިކުރާ ދިރޭ ތަކެއްޗާ ބެހޭ ގަވައިދުގެ ދަށުން ފިޔަވަޅު އަޅާނެ އެވެ.\nފާހަގަ: ހދ. ކުޅުދުއްފުށި ސިޓީ


Porn star Ali Hameed | Bithufangi\nފަށައިގަންނަން ގަސްތުކުރަނީ މާދުރަކުން ނޫނެވެ. ސީދާ " ޕޮއިންޓް " އިން އެވެ. ފަނޑިޔާރު އަލީ ހަމީދަށް ކުރާ ޓެރަރިޒަމްގެ ދައުވާއާ ގުޅިގެން މިއަދު ބޭއްވި ސަރީއަތުގެ މަޖީލީހުގައި ޕޯރން ސްޓްރ އަލީ ހަމީދު ވަނީ ވަރަށްވެސް ތަފާތު ވާހަކަފުޅެއް ދައްކަވާފައެވެ. އެއީ އުނަގަނޑުން ތިރި އައްސި ވެފައިވާ ވާހަކައެވެ. ހިންގައި ބިނގައިވެ އުޅެން އުނދަގޫ ކަމަށްވެސް ޕޯރން ސްޓްރ އަލީ ހަމީދު ކްރިމިނަލް ކޯޓުގައި މިއަދު ވަނީ ބުނެފައެވެ. މީގެ އިތުރުން މިޔަދުގެ ސަރީއަތް ކުރިޔަށް ގެންގޮސްފައިވަނީ އޭނާގެ ސިއްހީ ހާލަތަށް ރިއާޔަތްކޮއް ކޯޓުގައި އިށީނދެ އިނދެގެންއެވެ.\nމިއަދުގެ ސަރީއަތުގައި ޕޯން ސްޓަރ އަލީ ހަމީދު ބުނެފައިވަނީ އޭނާގެ އުނަގަނޑުން ތިރި ވަރަށް ބޮޑަށް އައްސިވެފައިވާ ކަމަށާއި ރަނގަޅަށް ހިނގައި ނޫޅެވޭކަމަށެވެ. އެ މައްސަލަ ދިމާވީ މިދިޔަ ފެބްރުއަރީ މަހުގެ ފަސް ވަނަ ދުވަހުގެ ރޭ މެންދަމު ސުޕްރީމް ކޯޓު ތެރޭ ދެ ފަނޑިޔާރަކާއި އެކު އެކަހެރިކޮއް ތިއްބާކަމަށްވެސް ވަނީ ބުނެފައެވެ. މީގެ އިތުރުން ތާނިޔާއާއިއެކު ގުޅުންހިނގި އިރުވެސް އެއް ފައިގެ ކަކުލުގައި މައްސަލަ ހުންނަ ކަމަށް އަލީ ހަމީދު ވަނީ ބުނެފައެވެ.\nދަންނަވަންތޯއެވެ. ތިޔަ ވައްތަރަށް ތެޅޭނަމަ ތަދުވާނީ ފަޔަކަށް އެކަންޏެއް ނޫނެވެ. ދެ ކިޑްނީއާއި " އޯވަރީ " ވެސް ފެއިލްވާކަށް މާގިނަ ދުވަހެއް ނުނަގާއެއެވެ. ކޮފީތަށި ބަންޑުންވެ ހިތުގައި އެޅޭނީ ލޯވަޅެއް އެކަންޏެއް ނޫނެވެ. މާތް ރަސްކަލާންގެ އެ އަމަލަކާއި ކައިރިނުވުމަށް އެންގެވި ޒިނޭ ކުރުމުން އެކަމުގެ އަޒާބު ދުނިޔެ މަތީގައިވެސް ދައްކަވަނީއެވެ. ނަޒާހާތްތެރިކަމުގެ ފަރުދާގެ ނިވަލުގައި ހުރެ ބޭރުކަރަކަރައަށް ވަޑައިގެން ތާނިޔާ ކަހަލަ ކުދިން އަރި އަރިއަށާއި ގުދަށް ބާއްވާގެން ތަޅާލިއިރު އައްސިވާނޭ ދުވަހެއް އަންނާނޭކަން ނޭގުނުތޯއެވެ.\nރައްޔިތުން އިސްލާހުކޮއް ހަމަމަގަށް އެޅުވުމުގެ މަތިވެރި ޒިންމާ އެޅިފައިވާ ފަނޑިޔާރެއްގެ ހުވާ މަތީހުރެ އިސްލާމްދީނުގައި ހަރާމްކުރައްވާފައިވާ ޒިނޭ ޕޯރން ސްޓްރ އަލީ ހަމީދު ތާނިޔާ އާއި އެކު ހުދުޖަންގިޔަލުގައި ހުންނަވައި ، ކުރެއްވުމަށްފަހު ތިމަންނާއާއި ވަރަށް ވައްތަރު ދޯއޭ! މިހާރުގެ ކުދިން ހަމަ މޮޅީއޭ ބުނަން ލަދު ނުގަނޭތޯއެވެ؟ އެދުވަހު ގަދަ ކީރިތިވަންތަ ﷲ ގެ ޖައްބާރުވަންތަކަން ހަނދުމަ ނައްތާލީ ކީއްވެތޯއެވެ؟


Athif ge dhuvun thafaathuve Chappalu gai!\nދުވުންތެރިޔާ އާތިފް އަހްމަދު ---\nދުވަން ދާން ހިތު އަޅައިގެން ތިބި ނަމަވެސް މޮޅު ބޫޓެއް ނެތިގެން ދުވަން ނުފެށިފައި ތިބީ ކިތައް މީހުން ހެއްޔެވެ؟ ދުވަން ނުކުންނަން ތައްޔާރުވާ ވާހަކަ ދައްކާނަމަ އެންމެ ފުރަތަމަ ދައްކާނީ އަގު ބޮޑު ބޫޓެއް ގަންނަ ވާހަކަ އެވެ.\nއެ ޝަކުވާ ބޮލުގައި އަޅައިގެން ތިބުމުގެ ބޭނުމެއް ނެތެވެ. ހުސްފައިގައި ހަފުތާއަކު އެއްފަހަރު ނިކުމެވެސް ދުވާ މީހުންގެ ހިތްވަރަށް ތައުރީފް ކުރަން ޖެހެއެވެ. ހުސްފައިގައި ދުވެގެން އަނިޔާވުމުގެ ފުރުސަތު ބޮޑު ކަމަށް ހީވާނަމަ، އެހެން ހައްލެއް އެބައޮތެވެ. ދުވުންތެރިޔާ އާތިފް އަހްމަދު އެކަމަށް ހޯދީ އެހެން ހައްލެކެވެ. އެއީ އޭނާގެ "ޗައްޕަލް ރަން" އެވެ. ނުވަތަ ފައިވާނުގައި ނިކުމެ ދުވުމެވެ.\nދުވުމުގައި އާތިފް އިސްނަގައިގެން ހިންގާ އިވެންޓްތަކަށް އަބަދުވެސް ސަމާލުކަން ހުއްޓެނީ، އެ ހަރަކާތްތަކުން މީހުން ދުވަން ނިކުތުމަށް ހިތްވަރު ލިބޭތީ އެވެ. ޑިސެމްބަރު، 31، 2015 ގައި އޭނާ ނިކުމެ މެދުކެނޑުމެއް ނެތި 24 ގަޑިއރު މާލެ ވަށައި ދުވި އިވެންޓަކީވެސް އާންމުންގެ ސަމާލުކަން ލިބުނު އިވެންޓެކެވެ. މާލެ ވަށައި 24 ގަޑިއރު ދުވުމަށް އޭނާ ނިކުތް ރޭސް 24 ގަޑިއިރު ފަހުން ނިންމާލިއިރު މާލެ ވަށައި 27 ބުރު އޭނާ ޖެހި އެވެ. ސައުވިސް ގަޑިއިރުގެ ރޭހުގައި ބްރޭކް ނެގީ ހަމައެކަނި ޒަރޫރީ ބޭނުންތަކަށެވެ. ނަމާދު ކުރުމާއި ފާހަނާ ކުރުމަށެވެ.\nއާތިފް އެންމެ ފުރަތަމަ ދުވަން ފެށީ މަޖަލަކަށެވެ. ހަމަ މިކަހަލަ ރޯދަ މަހެއްގެ ހަވީރު އެވެ. ދެހާސް ފަނަރައިގެ ރޯދަ މަހުގައި މަޖަލަށް ދުވަން ނިކުތް އާތިފް، މެރަތޮން ރޭސްތަކާ ހަމަޔަށް ގެންގޮސްލި އެވެ. އެ އަހަރު ޑިސެމްބަރު މަހު އޭނާ ވަނީ ސިންގަޕޫރުގެ މެރޮތޮންގައި ވާދަ ކޮށްފަ އެވެ. މިދިޔަ އަހަރު އަޔަން މޭންގެ އުނދަގޫ ރޭސް ފުރިހަމަ ކުރި އެވެ.\nމިއީ 2015 އާއި 2017 ގެ ވާހަކަ އެވެ. އާތިފްގެ ދުވުމުގެ ކަލަންޑަރުން 2016 އުނިކޮށްލީ ގަސްތުގަ އެވެ. އެއީ ޗައްޕަލު ދުވުމުގެ ވާހަކަ ތިލަ ކޮށްލުމަށެވެ. އިނގިރޭސި ވިލާތުގައި 2016 ވަނަ އަހަރު ބޭއްވި 100 މޭލް ދުވުމުގައި އާތިފް ވާދަ ކުރި އެވެ. އެ ދިގު ރޭސް އޭނާ ފުރިހަމަ ކުރީ 29 ގަޑި 44 މިނެޓުންނެވެ. ޗައްޕަލު ދުވުމުގެ ހިޔާލު އާތިފް އަށް އައީ 100 މޭލްގެ އެ ރޭހުންނެވެ.\n"އެ ރޭހުގައި އަޅުގަނޑަށް ފެނުނީ ޔޫކޭގެ މީހަކު ޗައްޕަލުގައި ދުވާތަން، ޗައްޕަލުގައި ދުވެ އޭނާ 100 މޭލްގެ ރޭސް ފުރިހަމަ ކުރި." ޗައްޕަލް ދުވުމުގެ ހިޔާލު އޭނާ އަށް އައިގޮތް އާތިފް ކިޔައިދިނެވެ.\nއާތިފް ޗައްޕަލުގައި ދުވަނީ --- ފޮޓޯ: ފޭސްބުކް\nޗައްޕަލް ރޭހަކީ ދުނިޔޭގެ މެރަތޮން އިވެންޓްގައި ވަރަށް ޓްރެންޑިން ދުވުމެކެވެ. އިހު ޒަމާންތަކުގައި ހިނގާފައި ކުރަން ޖެހޭ ދިގު ދަތުރުތަކަށް މީހުން ނިކުންނަނީ ފައްޔަށް އިލާސްޓިކް ރަނބަރުން ހަދާފައިވާ ފައިވާނެއް ލައްވައިގެންނެވެ. އޭގެ ސަބަބުން ފަޔަށްވެސް އަރާމުކަން ލިބި ވަދު ނެއްޓުމުގެ އުނދަގުލުން ސަލާމަތް ވެވޭނެ އެވެ.\nއާތިފް ބޭނުން ކުރާ ޗައްޕަލަކީ އެކަމަށް ހާއްސަކޮށް ތައްޔާރު ކޮށްފައިވާ ފައިވާނެކެވެ. އާދައިގެ ފައިވާނެއްގައި ދުވަން ނިކުމެގެން ވަދު ކެނޑި ފައިވާން ފަސޭހައިން ގޭނި ހިނގައިދާނެ އެވެ. އާތިފްގެ މި ޗައްޕަލް އޭނާ ގަތީ 1000 ރުފިޔާ އަށެވެ.\nޗައްޕަލުގައި އާތިފް ދުވަނީ ---\n"ރަނގަޅު ބޫޓެއް ވެސް މި ލިބެނީ 2000 ރުފިޔާއަށް، އެހެންވީމަ ދުވެލަން ނިކުންނަށް ޗައްޕަލްގެ އަގު ވޯތު،" އާތިފް ބުންޏެވެ. "މިއީ ކެޝްއަލް ރަން އެއްގައި ދުވެލަން ރަނގަޅު އެއްޗެއް މި ޗައްޕަލުގައި ދުވެލާއިރު އަޅުގަނޑަށްވެސް ވަރަށް އެންޖޯއި ކުރެވޭ."\nމިދިޔަ މަހު 28 ވަނަ ދުވަހު އޭނާ ވަނީ ޗައްޕަލް ރަންގައި ދުވެ 11 ކިލޯ މީޓަރު ފުރިހަމަ ކޮށްފަ އެވެ. އޭނާ ބުނީ ޗައްޕަލް ރަން ގައި އޭނާ ފެށި ދުވުމުން 70 ނުވަތަ 80 ކިލޯމީޓަރު ފުރިހަމަ ކުރެވިއްޖެ ކަމަށެވެ.\nއާތިފްގެ ކުރިމަތީގައި މިހާރު އޮތީ، މިމަހު 29 ވަނަ ދުވަހު އައްޑޫގައި ބާއްވާ އައްޑޫ ރަން އެވެ. އޭނާ ދަނީ މިހާރު އައްޑޫ މެރަތޮން އަށް ތައްޔާރު ވަމުންނެވެ.


China ge fiyavalhu thah Canada in balai nuganey - Hali News\nކެނެޑާއާ ދެކޮޅަށް އަޅާފައިވާ ފިޔަވަޅުތައް ބަލައި ނުގަނޭ\n28 March 2021, 07:00\nޗައިނާއާއި ކެނެޑާއާ ދެމެދު ބަދަލު ކުރެވޭ ބަހުގެ ހަނގުރާމައަށްފަހު ޗައިނާއިން ވަނީ ކެނެޑާއާ ދެކޮޅަށް ދަތިކުރުމުގެ ފިޔަވަޅު އަޅާފައެވެ. ކެނެޑާގެ ބޮޑު ވަޒީރު ޖަސްޓިން ޓްރޫޑޯ ވިދާޅުވެފައި ވަނީ ޗައިނާއިން އަޅާފައިވާ ފިޔަވަޅުތައް ބަލައި ނުގަންނަ ކަމަށެވެ. އަދި ޗައިނާގެ ފިޔަވަޅު އަމާޒުކޮށްފައިވާ ކެނެޑާގެ ޕާލަމެންޓްގެ މެންބަރުގެ ދިފާއުގައި ކެނެޑާއިން އޮތް ކަމަށެވެ. އަދި ޚިޔާލު ފާޅު ކުރުމުގެ މިނިވަންކަމުގައިވެސް ކެނެޑާއިން ފަހަތަށް ނުޖެހޭނެ ކަމަށެވެ.\nކެނެޑާއާ ދެކޮޅު ދަތިކުރުމުގެ ފިޔަވަޅުތައް އިޢްާން ކުރީ ޗައިނާގެ ފޮރިން މިނިސްޓރީންނެވެ.\nކެނެޑާގެ ޕާލަމެންޓުން ނިންމާފައި ވަނީ ޝިންޖިއާންގައި ޗައިނާއިން ނަސްލު ނެތިކޮށްލުމަށް މަސައްކަތް ކުރަމުންދާ ކަމަށެވެ. މި ގަރާރަށް ބޮޑު ވަޒީރު ޖަސްޓިން ޓްރޫޑޯގެ ޕާޓީން ވޯތެއް ނުދެއެވެ. އަދި މިއީ ސަރުކާރުން އެއަށް އަމަލު ކުރުން ލާޒިމު ގަރާރެއްވެސް ނޫނެވެ.\nމީގެ އިތުރުން ކެނެޑާއިން ވަނީ ޗައިނާގެ ވާވޭ ކުންފުނީގެ ވެރިޔާ މެން ވެންޒޯ ހައްޔަރުކޮށްގެން އޭޏާއާ ދެކޮޅަށް ނާޖާއިޒު ފައިސާގެ މުއާމަލާތް ކޮށްފައިވާ ކަމަށް ތުހުމަތުކޮށް ޝަރީއަތެއް ފަށާފައެވެ. މެންގް އަކީ ވާވޭގެ ޗީފް ފައިނޭންޝަލް އެގްޒެކްޓިވް އެވެ.\nޗައިނާއިން ވަނީ ކެނެޑާގެ ދެ ރައްޔިތަކު ޖާސޫސް ކުރިކަމަށް ތުހުމަތުކޮށް ޗައިނާގައި ހިފަހައްޓައިގެން ޝަރީއަތް ފަށާފައެވެ. މިއިން އެކަކީ ކުރީގެ ދިޕްލޮމޭޓެކެވެ. އަދި ދެމީހުންނަކީވެސް ވިޔަފާރީގައި އުޅޭ ޗައިނާގެ މަސްލަހަތު ހިމާޔަތް ކޮށް ޗައިނާއަށް ތާއީދު ކުރުމުގެ މަސައްކަތުގައި އުޅުނު ދެމީޙުންނެވެ.\nކެނެޑާއިން ބުނަނީ ޗައިނާއިން މި ދެމީހުންގެ ކޮންސިއުލާ ވިޒިޓަށްވެސް ހުއްދަދީފައި ނުވާ ކަމަށެވެ.


ރ. މީދޫ މަގު ހެދުމުގެ މަސައްކަތް ނިމުން ފާހަގަކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު - The President's Office\nރ. މީދޫ މަގު ހެދުމުގެ މަސައްކަތް ނިމުން ފާހަގަކުރުމުގެ ރަސްމިއްޔާތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްކެވި ވާހަކަފުޅު\n28 އޮގަސްޓް 2018، ރިފަރެންސް: PR-2018-82\nގަދަކީރިތިވަންތަ اللّـه سبحانه وتعالى އަށް ޙަމްދުކޮށް ޝުކުރުކުރަން. މި އުންމަތުގެ ނަބިއްޔާ، محمّد رسول اللّـه صلّى اللّــــه عليه وسلّم އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ދުޢާގައި އެކަލޭގެފާނުގެ އާލުންނާއި މިތުރު ޞަޙާބީން ޝާމިލުކުރަން.\nއަޅުގަނޑު ހިތަށްއަރަނީ، އަޅުގަނޑު ހުއްޓި މިހުރީ ޙަޤީޤަތުގައި ހޫނުވެސްވޭ، އެކަމަކު އެއަށްވުރެ ބޮޑަށް ދަންނަވާލަން ބޭނުންވަނީ، ހާދަ ހޫނު ފިޔަވަޅެއްގެ މަތީގައޭ. އަޅުގަނޑު ހިތަށްއެރީ، ޢަބްދުއްރަޙީމްގެ ވާހަކަފުޅަށްފަހު އަޅުގަނޑަށް ބައިގަޑިއެއްހާއިރު، އަޅުގަނޑު ނޭވާލުމުގެ ނިޒާމު ހަމަޖައްސާލަން ވަގުތުކޮޅެއް ލިބޭނެނަމައޭ. ހަމަ އަޅުގަނޑު ދަންނަވާލަން ބޭނުންވޭ، އަޅުގަނޑު ދެން އިތުރަށް ވަކި ކޮން ވާހަކައެއްތޯއޭ ދަންނަވަންވީ.\nމީދޫގައި، މިއަދު މި އިވިގެންދިޔަ ވާހަކަތަކަކީ ޚާއްޞަކޮށް، ޢަބްދުއްރަޙީމް ދެއްކެވި ވާހަކަފުޅުތަކަކީ، އަޅުގަނޑުމެން މާލޭގައި ބާއްވާ މައި ރެލީގައިވެސް އަޅުގަނޑުމެން ދައްކަން ބޭނުންވާ ކަހަލަ ވާހަކަ. އެހެންނަމަވެސް، އަޅުގަނޑަށް ގަބޫލުކުރެވޭ، ރ. އަތޮޅަކީ އަޅުގަނޑުމެންގެ ތާއީދު ބޮޑު އަތޮޅަކަށްވެފައި، ރ. އަތޮޅަކީ ރާއްޖޭގެ އާބާދީގެ ތިންވަނަ އަތޮޅުކަމަށްވާއިރު، ރ. އަތޮޅަށް ކުރާ ޒިޔާރަތެއް ނިންމާލާފައި، އަޅުގަނޑުމެން ރ. އަތޮޅުން ނުކުންނައިރު، މިވަރުގެ ރެލީއެއް، މިވަރުގެ ވާހަކަތަކެއް އަޅުގަނޑުމެންގެ ތެރެއިން އެކަމަގެ ޖޯޝްހުރި، އެކަމަށް ކުޅަދާނަ ބޭފުޅަކު ހަދިޔާ ކުރައްވަންޖެހޭކަން އަޅުގަނޑު ގަބޫލުކުރަން. އަދި އެކަމަށް އެންމެ ހިތްވަރުދެއްވީ، ޖެހިގެން އޮތް ދާއިރާގެ މެންބަރު ފަލާޙު. ފަލާޙު ވަރަށް ވަރުގަދަޔަށް އެހެން ބައެއް ދިމަދިމާއަށް ވާހަކަފުޅު ދައްކަވައިފި. އެހެންވީމާ، ހަމަ ތިޔަބޭފުޅުންނަށް ދެންމެ ހަދިޔާވެގެން އެދިޔައީ، ޢަބްދުއްރަޙީމްގެ، ދެންމެ ޝަރީފުގެ ވާހަކަފުޅުގެ ބަސްކޮށާރު، އަޅުގަނޑަކަށް ނޭނގެ، އެއަށް ކިޔަންވީ ބަސްކޮށާރު ކަމެއް. އެހެންނަމަވެސް، ޢަބްދުއްރަޙީމްގެ ވާހަކަފުޅު، ތިޔަބޭފުޅުންނަށް އިވިގެން އެދިޔައީ. ދެން އަޅުގަނޑަކަށް ނޭނގެ، ވަކި އެޔާ ގުޅިގެން އިތުރަށް ދައްކަންވީ ކޮންވާހަކައެއް ކަމެއް.\nއެހެންނަމަވެސް، މި ފިޔަވަޅުމަތީގައި ހުންނައިރު، ރައްޔިތުންނާ ބައްދަލުކުރާއިރު، އަދި މުހިންމު ދުވަހެއް ކުރިމަތީގައި އޮންނައިރު، އަޅުގަނޑުވެސް ތިޔަބޭފުޅުންގެ އަރިހުގައި ކޮންމެވެސް ވާހަކައެއް ދަންނަވަންޖެހޭނެ ދޮގެއްތޯ؟ މީދުއަށް އަޅުގަނޑު މިކުރާ ޒިޔާރަތުގައި، މީދޫ ތައްޔާރުވެފައި އޮތް މިންވަރާއި، މީދޫގެ ރައްޔިތުންގެ ޝައުޤުވެރިކަން އަޅުގަނޑުމެންނާ ދޭތެރޭގައި، ތިޔަ ބެހެއްޓެވި ކަންކަމުން، އަޅުގަނޑުމެންނަށް މީދޫން ތިޔަ ވިދާޅުވި މެހްމާންދާރީން، މަރުޙަބާއިން، ތިޔަބޭފުޅުންގެ ހިތްޕުޅުތައް އަޅުގަނޑުމެންނާ ގުޅިފައިވާ މިންވަރު، އަދި ތިޔަބޭފުޅުންގެ ޝުޢޫރުތައް އަޅުގަނޑުމެންނަށް އިޚުލާޞްތެރިކަން ބަޔާންކޮށްދޭ މިންވަރު، އަޅުގަނޑަށް ކިތަންމެހާ ރަނގަޅަކަށްވެސް ސާފުވެގެންދޭ. ތިޔަ އެންމެހާ ބޭފުޅުންނަށް އިޚުލާޞްތެރިކަމާއެކީ އަޅުގަނޑު މި މަރުޙަބާ ދަންނަވަނީ، މީދޫގައި މިވަގުތަށް ބޭނުންވެފައި ހުރި މަގުތައް ހަދައި ނިމުމުގެ އުފަލުގައި އަޅުގަނޑު ބައިވެރިވުމަށް މީދުއަށް އައިމާ، ތިޔަ ވިދާޅުވި ހޫނު މަރުޙަބާއަށްޓަކައި، ތިޔަ އެންމެހައި ބޭފުޅުންނަށް ފަށްފަށުން ޝުކުރު ދަންނަވަން.\nދެންމެ ކައުންސިލްގެ ރައީސް، އަޅުގަނޑަށް ހަދިޔާކުރެއްވި، މީދޫގެ ފަރާތުން މީދޫގެ އިޚުލާޞްތެރިކަން. ކައުންސިލްގެ ރައީސް ވިދާޅުވި، 23 ވަނަ ދުވަހު އިރާދަކުރެއްވިއްޔާ ތިމަންނާމެން ބޮޑު ހަދިޔާއެއް ދޭނަމޭ. މިއީ ހަމަ ކުރުކުރު ވަގުތުކޮޅެއްގެ ތެރޭގައި، ރައީސް ކޮށްދިން ކަންތައްތައް، ތިމަންނާމެންގެ ހިތުގެ އަޑިން ބަލައިގަންނާތީ، ތިމަންނާމެންގެ ފަރާތުން، ތިމަންނާމެންގެ އިޚުލާޞްތެރިކަން ބަޔާންކޮށްދޭ، ރަމްޒުކޮށްދޭ ހަދިޔާއެކޭ މިއީ. އެހެންވީމާ، އަޅުގަނޑު މީދޫގައި ދަންނަވާލަން ބޭނުންވަނީ، އަޅުގަނޑުގެ ބައެއް ވާހަކަ ދެއްކުމުގެ ކުރިންވެސް، އަޅުގަނޑު ފުރަތަމަ ދަންނަވަން ބޭނުންވަނީ، 23 ވަނަ ދުވަހު މި ނަގާ ވޯޓުގައި، ތިޔަބޭފުޅުން ތިޔަ ދެއްކެވި ތަރުޙީބު ތިޔަބޭފުޅުން ތިޔަ ވިދާޅުވި މަރުޙަބާ، ބެހެއްޓެވި މެހްމާންދާރީ، ވޯޓަށް ބަދަލުކޮށްދެއްވާށޭ. ތިޔަ އެންމެހާ ބޭފުޅުން އަޅުގަނޑުގެ މަތިން ހަނދާންކުރައްވައި، އެއް ނަންބަރު ފާހަގައިގައި ރަނގަޅު ފާހަގަ ޖައްސަވާ. އެނޫން އެހެން ނަންބަރެއް ކަރުދާސްކޮޅުގައި އޮތްކަމާ ދޭތެރޭގައި، އެއްގޮތަކަށްވެސް ވިސްނާނެ ޖާގައެއް ނެތް. މީދޫގައި އަޅުގަނޑަށް މި ވާހަކަ ދައްކަން ހަމަ ޙަޤީޤަތުގައިވެސް ފަސޭހަވެގެން މިދަނީ، އަޅުގަނޑުގެ ކުރިންވެސް މިތަނަށް ބޭބޭފުޅުން ދަތުރުކުރެއްވިކަން އަޅުގަނޑަށް އެނގޭ. އެހެންވެގެންނާވެސްއެކީ އަޅުގަނޑު މީދޫގައި، މިވާހަކަ މި ދަންނަވާލީ. މީދޫން އެހެން ބޭފުޅުންނަކަށް ޖާގަ ނެތްކަން، ތިޔަބޭފުޅުން ކިތަންމެހާވެސް ސާބިތުކަން ބޮޑު ގޮތެއްގައި ދައްކަވައިދެއްވައިފި.\nއަޅުގަނޑު މީދޫގައި ދަންނަވާލަން ބޭނުންވާ ވާހަކައަކީ، މީދޫން އަޅުގަނޑަށް އެބަ ފުރުޞަތެއް ދެއްވަންޖެހެއޭ، މީދުއަށް ބޭނުންވާ ކަންތައްތައް ކޮށްދިނުމަށްޓަކައި. އެހެންވީމާ، އަޅުގަނޑުގެ ކައިރިއަށް ހުށަހެޅިގެންދިޔައީ، މީދުއަށް މިހާރު ބޭނުންވެފައި ހުރި ކަންކަން. އެކަމަކުވެސް އަޅުގަނޑު ހަމަ ދަންނަވާލާނީ، އެއާއެކީވެސް މީދޫން އަޅުގަނޑަށް މިކަންކަން ކުރުމުގެ ޤާބިލުކަން، ތިޔަބޭފުޅުން އެބަ ދެއްވަންޖެހެއޭ. ފުރުޞަތު އަޅުގަނޑަށް އެބަ ދެއްވަންޖެހެއޭ. ރައްޔިތުންނާއެކީ ދެން އަޅުގަނޑުކުރާ އުއްމީދުތަކުގައި، އިތުރަށް ކުރިއަށް ދިޔުމުގެ މަގު ތަނަވަސްވެގެން އެބަ ދާންޖެހެއޭ. އެ ވާހަކަ ދަންނަވާއިރުވެސް އަޅުގަނޑު ދަންނަވާނަން، މީދުއަކީ މިއަތޮޅުގެ ފެންވަރުން ބޮޑު އާބާދީއެއް އޮތް ރަށެއް. ރާއްޖޭގެ ފެންވަރުން އެންމެ ބޮޑެތި ރަށްރަށުގެ ތެރޭގައި ޝައްކެއްވެސްނެތް ނުހިމެނޭނެ. އެހެންނަމަވެސް ރަށެއްގެ އާބާދީއަށް ބަލާކަމަށްވަންޏާ، މިއީ ބޮޑު އާބާދީއެއް އޮތް ތަނެއް. ރަށް މިއޮތީ ފުރިފައިކަން އަޅުގަނޑު ގަބޫލުކުރަން.\nއެހެންވީމާ، މީދޫގެ ރައްޔިތުން އެންމެ ބޮޑަށް އެދިވަޑައިގަންނަވަނީ، ރަށްބޮޑުކުރުން ކަމުގައިވާތީ އަޅުގަނޑު ދަންނަވާނަން، އަޅުގަނޑުގެ ސަރުކާރުގައި ހަމަ އެންމެ ފުރަތަމަ، އެންމެ ކުރީގެ ދެ އަހަރެއްހާ ދުވަހުގެ ތެރޭގައި އިރާދަކުރެއްވިއްޔާ މިރަށުގެ ބިން ބޮޑުކޮށްދޭނަން. އެހެން މި ދަންނަވާ ސަބަބަކީ، އަޅުގަނޑުމެންގެ ވާދަވެރިން، ނޫނީވިއްޔާ، އަޅުގަނޑާއެކީ، ނުކުމެވަޑައިގެން ތިއްބެވި ބޭފުޅުންނަށް މިއީ އުނދަގުލަކަށްވަނީ. މި އަރަތަކަށް ވަނީ. އޭގެތެރެއިން ބައެއް ބޭފުޅުންނަކީ، ވަރަށް ޚިދުމަތްތެރި ބޭފުޅުން. މީގެތެރޭގައި ހިމެނޭގޮތަށް ރާއްޖޭގެ ބިންތައް ހުސްވެގެން އެކަމާ ކަންބޮޑުވާ ބޭފުޅުން. އަނެއްބައި ބޭފުޅުންނަކީ، ރާއްޖޭގެ އެ ބޭފުޅުންގެ ވިޔަފާރި ކުރައްވަން، އެބޭފުޅުން މީގެކުރިން ލިބިވަޑައިގެންނެވި އުސޫލުން، ލިބިވަޑައިގެންނެވި ފަޅުތައް މިހާރު އެބޭފުޅުންނަށް ލިބިވަޑައިނުގަންނަވާތީ، އެކަންކަމާ ކަންބޮޑުވާ ބޭފުޅުން.\nއަނެއްބައި ބޭފުޅުންނަކީ ކުރީގައި އެމް.ޑީ.ޕީ. ސަރުކާރު އޮތްއިރު، އެ ސަރުކާރުގެ ލާއިންސާނީ ޢަމަލުތަކާއި، އެ ސަރުކާރުގެ އަނިޔާވެރިކަމާ ދެކޮޅަށް ވާހަކަފުޅު ދައްކަވައި، އެކަންކަމާ ކަންބޮޑުވެގެން ރައްޔިތުންގެ އަރިހުގައި، ދެއަތްމައްޗަށް ނަންގަވައިގެން ދުޢާ ވިދާޅުވި ބޭފުޅުން. ﷲގެ ޙަޟްރަތުގައި ދުޢާ ދެންނެވި ބޭފުޅުން. އެ އަނިޔާވެރި ސަރުކާރުން، އެ އަނިޔާވެރި، ޖައްބާރުވެރި ވެރިކަމުން، ދިވެހި ރައްޔިތުން ސަލާމަތް ކޮށްދެއްވާތޯ. އޭގެ ތެރެއިން އަނެއްބައި ބޭފުޅުންނަކީ، ރާއްޖޭގެ ބިންކޮޅު ހުސްވަމުން މިދަނީ، ރައީސް ޔާމީން ގެންނަ ތަރައްޤީގައި ބޭރު ފަރާތްތަކަށް ބިން ވިއްކާތީ، ރާއްޖޭގެ މީހުން ދިރިއުޅޭނެ ބިންކޮޅު ހުސްވެގެންދާތީ، މިކަމާ ކަންބޮޑުވެ، މިކަމާ ފިކުރުބޮޑުވެ، އެއްގޮތަކަށްވެސް އަވަހާރަނުލެއްޕެވޭ ބޭފުޅުން.\nދެން، މީގެ މައި މުގުލުގައި މި ތިއްބެވީ، އަޅުގަނޑުމެން، އެބޭފުޅުންގެ ވެރިކަން ދެކި، އެބޭފުޅުންގެ ހުންނަ ނުބައި ނުލަފާކަން އަލިފުށިންނާ ހަމައިން އަޅުގަނޑުމެންނާ ހަމައަށް އެނގިފައިހުރި ބޭފުޅުން. އެއީ އެމް.ޑީ.ޕީ.ގެ ބޭފުޅުން. އެބޭފުޅުން އަބަދު ވިދާޅުވާ ވާހަކައަކީ، ރައްޔިތުންގެ ތަރައްޤީއަށް ރައީސް ޔާމީން މިއޮތީ އެޑްވާންސްކޮށް ވައްކަންކޮށްފައޭ. ލޯނު ނަގާފައޭ މިއޮތީ. އެކަމަކު އޭރު އެބޭފުޅުން ހަނދުމަފުޅެއް ނުހުރޭ، އެބޭފުޅުންގެ އަމިއްލަ ދިރިއުޅުމުގައި، އެބޭފުޅުންގެ މައިންބަފައިންގެ ވިޔަފާރި ކުރިއަށް ގެންދާއިރު، އެބޭފުޅުންގެ މައިންބަފައިންގެ ނަމުގައި އެބޭފުޅުން އެޑްވާންސަށް ބޭންކްތަކުން ވައްކަން ކުރިކަމެއް ހަނދާނަކަށް ނާދޭ. އެއީ އެބޭފުޅުންގެ އަމިއްލަ ކަންތައްތައް ކުރިއަށް ނެރެގެން އެޑްވާންސްކޮށް ވައްކަން ކުރުން އެއީ އެއްވެސް މައްސަލައެއް ނޫން. އެކަމަކު ރައްޔިތުންނަށް ބޭނުންވާ ފަޅާއި، ބަނދަރާއި، ނަރުދަމާއާއި މަގުތައް ހެދުމަށް، ރައީސް ޔާމީން ލޯނު ނަގައިގެން މަސައްކަތް ކުރީމާ އެއީ އެޑްވާންސަށް ވައްކަން ކުރުން. އެހެންވީމާ، ލޯނު އަދާނުކުރެވޭނެ ކަމުގެ ޤާބިލުކަން، ނޫނީ ލޯނު އަދާކުރެވޭނެ ކަމުގެ ޤާބިލުކަން ނެތިގެން، އެކަމާ ކަންބޮޑުވާ ބޭފުޅުން މިއުޅެނީ. އެހެންވީމާ، މިތާ މިތިބީ ދިވެހިރާއްޖޭގެ ތަރައްޤީއާ ދޭތެރޭގައި އުއްމީދެއް ނެތް، ކަންބޮޑުވާ ހަތަރު ފަސް ލީޑަރުން ދޮގެއްތޯ؟\nއެހެންވީމާ، އަޅުގަނޑުމެންނަކަށް ނެތެއްނޫންތޯ، އަޅުގަނޑު ދައްކާ ވާހަކައެއް ނޫން މިއީ މިނިސްޓަރ ޠާރިޤު އީޖާދު ކުރެއްވި ބަހެއް މިއީ، ކޮކްޓެއިލް ލީޑަރުންނޭ. ކޮކްޓެއިލް ޕާޓީއޭ. އެހެންވީމާ، ކޮކްޓެއިލް ދަޅެއްގެ ތެރޭގައި މި ތިއްބެވި ލީޑަރުންގެ ތެރޭގައި، ހައްތަހާވެސް މިހިރީ އެބޭފުޅުން ކަންބޮޑުވާ މައްސަލަތައް. އެކަމަކު މިއިން ކޮންމެ މައްސަލައަކީ، އެ މައްސަލައާ ކުރިމަތިލައި، ދިވެހިރައްޔިތުން އެއަށް ޙައްލުހޯދަން ބޭނުންވާ މައްސަލަތައް.\nމީދޫގައި ބިން ބޮޑުކުރަން އެބަޖެހޭ. ރައްޔިތުން އެދިވަޑައިގަންނަވާ ކަމެއް. އެކަމަކު މީދޫގައި ބިންކޮޅު ނެތީމާ، ނޫނީވިއްޔާ ރާއްޖޭގެ ބިންކޮޅު މިހާރު ހުސްވާތީ، ކަންބޮޑުވާ އެއް ލީޑަރު، ވަރަށް އަޅުގަނޑުމެން އިޙުތިރާމްކުރާ ލީޑަރެއް، ދިވެހިރާއްޖޭގެ ބިންކޮޅު ހުސްވަމުންދާތީ. އެކަމަކު މި ބޭބޭފުޅުންނަކަށް އެނގިވަޑައެއްނުގަންނަވާ، ރައީސް ޔާމީނުގެ މި ހަތަރު ފަސް އަހަރެއްގެ ތެރޭގައި، މެދު ފަންތީގެ އާބާދީ، ނޫނީ މެދު ފަންތީގެ ބިމުގެ ސައިޒުގެ ބޮޑެތި ރަށްރަށަށް ބަލާކަމަށްވަންޏާ، ވިއްސަކަށް ރަށަށްވުރެ ގިނަ ރަށް، ރައީސް ޔާމީން އުފެއްދިކަމެއް، މިބޭފުޅުންގެ ޚިޔާލުފުޅަކަށް ނާދޭ. ނުވަ އަހަރެއްހާ ދުވަހުގެ ތެރޭގައި ހިއްކި ހުޅުމާލެ، މި ސަރުކާރުގައި ނުވަ ހަފްތާގެ ތެރޭގައި، އެއަށްވުރެ ބޮޑު ހުޅުމާލެއެއް ހިއްކިކަމެއް، މިބޭފުޅުން ގަބޫލުފުޅު ކުރައްވާކަށް ބޭނުމެއްނުވޭ. އެތަނުގައި ތިއްބަވައިގެން ކުރައްވާ ޖަލްސާގައިވެސް ވިދާޅުވާނެ، ރައީސް ޔާމީން ރާއްޖޭގެ ތަރައްޤީއަށް ކުރިކަމެއް ނެތެއްނޫންހޭ؟ ފައި ދަށުގައި މިއޮތް ވެލިގަނޑަކީ، ކިހިނެއް އައި ވެލިގަނޑެއްކަންވެސް މި މީހުން ހަނދާނެއް ނުހުރޭ. އެހެންވީމާ، ހަމަ ޢަބްދުއްރަޙީމް އެ ވިދާޅުވީ ރަނގަޅަށް. އެންމެން ހުރިހާ އިރަކު ހަމައިގައި ތިބޭކަށްނުޖެހޭ. އެއީ މިވާގޮތަކީ.\nދެން މީގެތެރޭގައި އުޅުއްވާ އަނެއް ލީޑަރަކީ، އަޅުގަނޑުމެންނާ ކޯލިޝަނާ އެކުވެފައި ތިބިއިރުވެސް، އެބޭފުޅާ އެންމެ ކަންބޮޑުވާ ކަމަކީ މިއަދު، ކުރީގައި ޓެކްސް ނުދައްކަވާ އުޅުއްވި އުޅުއްވުން މިހާރަކު ނެތް، އެބޭފުޅާއަކަށް އެ ޖާގައެއް. ކުރީގައި ފަޅުތަކާއި ބިންތައް ނަންގަވައިގެން، އެބޭފުޅުންގެ ވޯޓު ހޯދަން މަސައްކަތް ކުރިއިރު، އެޖާގަ މިއަދު ނެތިގެން މިއުޅެނީ. އެހެންވީމާ، އިންތިހާއަށް ކަންބޮޑުވޭ، އަމިއްލަ ވިޔަފާރި ކުރިއަށް ނުގެންދެވޭތީ. މިއީ ރައްޔިތުން ގޮވައިގެން ނުކުމެހުރި ސިޔާސީ ލީޑަރެއް. އެބޭފުޅާއަކަށް މިއަދަކު ޖާގައެއް ނެތް. އަޅުގަނޑުގެ ސަރުކާރުގައި އެކަންކަން ކުރާކަށް އަޅުގަނޑު ޖާގައެއް ނުދެން.\nދެން ތިއްބެވި ލީޑަރުންގެ ތެރޭގައި މި ހުންނެވި ލީޑަރަކީ، ދިވެހިރާއްޖެއިން އިސްލާމްދީން ފިލައިގެންދާތީ، ދިވެހިރާއްޖޭގައި ބުދު ބެހެއްޓިގެން، ދިވެހިރާއްޖޭގައި އިސްލާމްދީން ނޫން ދީނަކަށް ޖާގަދިނުމަށްޓަކައި، ރަސޫލާގެ ޙަދީޘާއި، މިކަންކަން ނޫން އެހެން ރިވާތަކެއް، ކަންކަމުގައި އޮތްތޯ ރައްޔިތުންނަށް ބޭނުންވާ ކަންކަމުގައި، އިސްލާމުންނަށް ބޭނުންވާ ކަންކަމުގައި، ފަރުވާއަކަށް ޤުރްއާނާއި ޙަދީޘުން ފިޔަވައި، އެހެން ރިވާތަކެއް އޮތްތޯ، މިކަންކަމާ ކަންބޮޑުވި ބޭފުޅެއްގެ ވާހަކަ. މިކަންކަމާ މި ބޭބޭފުޅުން ކަންބޮޑުވެގެން މިބޭފުޅުން ވިދާޅުވީ، سُبْحَانَ اللَّـه! މިއީ އިސްލާމީ ދައުލަތެކޭ. އެކަމަކު މިއަދު މިއީ އިސްލާމީ ދައުލަތެއްތޯ، ހަމަ އެބޭފުޅުން އެބަޖެހޭ ރައްޔިތުންގެ ކައިރީ ވިދާޅުވެދެއްވަން. އޭރު އަތްއުފުއްލަވައި، ﷲގެ ޙަޟްރަތުގައި ދުޢާ ދަންނަވަމުން ދިޔައީ، އެ ނުރައްކާތެރި، އެ ޖައްބާރު، އެ އަނިޔާވެރި ލާދީނީ ސަރުކާރުން ދިވެހި ރައްޔިތުން ސަލާމަތްވާނެ ދުވަހަކާ ދޭތެރޭގައި ﷲގެ ޙަޟްރަތުގައި ކުއްތަންވެ ދުޢާ ދަންނަވަމުން ދިޔައީ. މިއަދު ކޮބައިތޯ އެބޭފުޅުން؟ އެއީ ސިޔާސީ ލީޑަރުން. ހަމަ އެއްކަލަ ކޮކްޓެއިލްގެ ތެރޭގައި އެބަ ތިއްބެވިއޭ. ހަމަ އެއްކަލަ ކޮކްޓެއިލްގެ ތެރޭގައި އެބަތިބި.\nއެހެންވީމާ، އަޅުގަނޑުމެންނަށް ކޯއްޗެއްތޯ މިއިން މި ފެންނަނީ؟ ގޮތް ހުސްވެފައި ތިބި، ކުރިއަށްދާނެ ގޮތެއް ނޭނގި، ހަތަރު އަނގޮޅިއެއްގައި ތާށިވެފައި ތިބި، އެހެންނަމަވެސް، ކޮންމެއިރެއްގައި ބުންޏަސް، ފުޅިމަދު އުނގުރިއަކަށް ފުދޭ، ރައްޔިތުންނަށް މާޔޫސްކަން ގެންނަ، ޚިޔާލާއި ވިސްނުމުގައި އެއްވެސްކަހަލަ ތާޒާކަމެއް، ތަނަވަސްކަމެއް ނެތް، ގޮތް ހުސްވެފައި، ރައްޔިތުން ގޮވައިގެން ކުރިއަށްދެވޭނެ އެއްވެސްކަހަލަ މަގެއް ރައްޔިތުން ކައިރީ ކިޔައިދޭން ނޭނގޭ، ހަތަރުވަރަކަށް ލީޑަރުން މިއުޅެނީ އެއްކޮޅަށް އަރައިގެން. މިއީ ނޫންތޯ މި ލީޑަރުން. މިއިން ރާއްޖޭގެ ރައްޔިތުންނަށް ދިމާވެފައި އޮތް ކޮންމެ ބޮޑު މައްސަލައެއްގައި، މި ބޭފުޅުން ވަކާލާތު ކުރައްވާފައި ހުރި ގޮތުގެ ވާހަކަ، އަޅުގަނޑު މި ދެންނެވީ. މިއަކު ނޯންނާނެ ދޮގެއް. އަޅުގަނޑަކީ ރައްޔިތުންގެ ކުރިމަތީގައި މިކަހަލަ މައްސަލަތަކުގައި، މައްސަލަ އޮޅުވާލައިގެން ވާހަކަދައްކާ މީހެއް ނޫން. އެހެންވީމާ، މިއީ މިބޭފުޅުންގެ ހާލު. އެހެންވީމާ، ދެން ކޮބައިތޯ މިކަމުގެ ޙައްލަކީ؟ ކަންކަމުގެ ޙައްލަކީ ޢުމަރު ނަސީރު ނޫންކަންވެސް މިހާރު އެނގިއްޖެ.\nއެހެންވީމާ، މިހާރު މިކަންކަމުގެ ޙައްލަކީ ޙަޤީޤަތުގައިވެސް މި ހުރިހާ މައްސަލައަކަށް، މިއަދު ރާއްޖޭގައި މި މައްސަލަތައް ހުރިއިރު، އަޅުގަނޑު 2013ގައި ނުކުމެ، ރައްޔިތުންގެ އަރިހުގައި ދެންނެވިން، އޭރު ރައްޔިތުންނަށް އެއްގޮތަކަށްވެސް އެނގިވަޑައެއްނުގަންނަވާނެ، އަޅުގަނޑު މިއީ ކިހާވަރަކަށް މަސައްކަތްކޮށްފާނެ މީހެއްކަމެއް. އެކަމަކު ރައްޔިތުންނަށް އެނގިވަޑައިގަންނަވާނެ، އޭރުވެސް އެނގިވަޑައިގަންނަވާނީ، ރައީސް މައުމޫނުގެ ސްކޫލުން ދަރިވަރުވީ މީހެއްކަން ޔާމީނަކީ. އަދި އޭރު ރައްޔިތުންނަށް އެނގިވަޑައިގަންނަވަނީ، ރައީސް ޔާމީން. އޭރު ރައީސް ޔާމީނެއް ނޫން. ޔާމީނަކީ، ދައުލަތުގެ ގިނަ މަޤާމުތަކެއް ފުރާފައިހުރި މީހެއްކަން. ޔާމީނަކީ ސަރުކާރުގެ ކުންފުނިތަކަށް ބަދަލުތަކެއް ގެނެސްފައިހުރި މީހެއްކަން އެނގިވަޑައިގަންނަވާނެ. އެކަމަކު އޭރު ރައްޔިތުންނަކަށް ޙަޤީޤަތުގައި، އަޅުގަނޑު މަސައްކަތްކުރާ ސްޕީޑެއް، އަޅުގަނޑު މަސައްކަތް ކުރަނީ ކިހިނެއްތޯ، ކަންކަމުގެ ވަށްޓަފާޅި ހުރިކަމެއް ނޭނގޭނެ.\nއޭރު އެހެންނަމަވެސް، އަޅުގަނޑު މި ދެންނެވި ޖައްބާރުވެރި، އަނިޔާވެރި، ވެރިކަން ނިންމުމަށްޓަކައި، އެންމެން ނުކުމެ ވާހަކަ ދެއްކީމާ، މީދޫގެ ރައްޔިތުންވެސް، ރ. އަތޮޅުގެ ރައްޔިތުންވެސް، ދިވެހިރާއްޖޭގެ ރައްޔިތުން ގަބޫލުކުރެއްވި، އާނ! މިހާރު އެހެން މީހަކަށް ފުރުޞަތު ދޭން ޖެހިއްޖޭ. އެ ފުރުޞަތު އޭރު ރައްޔިތުން އަޅުގަނޑަށް ދެއްވީ، ފުރިހަމައަށް އަޅުގަނޑަކީ ކިހާވަރެއްގެ މީހެއްކަން ރައްޔިތުންނަށް އެނގިވަޑައިނުގަންނަވާ ތިއްބަވާމެ. އަޅުގަނޑަށް އެފުރުޞަތު ދެއްވީމުނޫންތޯ؟ އެ ފުރުޞަތު އަޅުގަނޑަށް ދެއްވިކަމަށްޓަކައި، ހަމަ އިޚުލާޞްތެރިކަމާއެކީ ތިޔަބޭފުޅުންނަށް ޝުކުރު ދަންނަވަން. ރައްޔިތުންނަށް ޚިދުމަތްކުރަން އަޅުގަނޑަށް ލިބުނު ފުރުޞަތަކީ، އިޚުލާޞްތެރިކަމާއެކީ އަޅުގަނޑު ބޭނުންވި ފުރުޞަތެއް. އެއީ އެއްގޮތަކަށްވެސް އަޅުގަނޑުގެ އަމިއްލަ ތަނަވަސްކަން، ނޫނީވިއްޔާ އަމިއްލަ ގޮތްތަކެއް ނެރޭކަށް އަޅުގަނޑު އިޚުތިޔާރުކުރި މަގެއް ނޫން.\nމިއަދުވެސް މި ޕޯޑިއަމްގައި ހުރެގެން ވާހަކަ ދައްކާއިރު، އަޅުގަނޑު ދަންނަވާލާނަން. ހަމަ މިވާހަކަ މި ދަންނަވަނީ، ތޭވީހުގައި ނަގާ ވޯޓުގައި، އަޅުގަނޑަށް ވޯޓެއް ދެއްވާށޭ މި ދަންނަވަނީ، ދެންމެ ޢަބްދުއްރަޙީމް ދެއްކެވި ވާހަކަ، އަދި އަބަދު ޢަބްދުއްރަޙީމް ދައްކަވާ ވާހަކަ، ތޭވީހުގައި މި ނަގާ ވޯޓަކީ މުޅި ރާއްޖޭގެ އަމާންކަމަށާއި، މުޅި އިސްލާމްދީނުގެ ޙައްޤުގައި އަދި ޤައުމީ ސިފަތަކެއް އަޅުގަނޑުމެން ބާއްވަން ނަގާ ވޯޓެއްކަމުގައި އިޚްތިޔާރު ކުރައްވާށޭ. އެއީ އަޅުގަނޑުމެންނަށް އެނޫންގޮތަކަށް ކަންކަން ހިނގައްޖެ ކަމަށްވަންޏާ، ކަންތައްތައް ވެގެންދާނެގޮތް އެބަ އެނގޭ. ދެން ތިއްބެވި ސިޔާސީ ލީޑަރުންގެ، އެބޭފުޅުންގެ ހަމަ މާޔޫސްކަމުގެ އަޑު ނޫން އަޑެއް އެއްވެސްތާކުން ނީވޭ. ހަމަ މާޔޫސްކަން އިވެނީ. ގޮތްހުސްވެފައި ތިބި ވާހަކަ އެ ވިދާޅުވަނީ. ރައްޔިތުންނަށް ބޭނުންވާ ކަންތައްތައް ކުރާކަށް ލޯނެއް ނަގައިގެން ވާކަށްނެތް. ރައީސް ޔާމީން ނަރުދަމާ އަޅައިދީފައި އޮތް ތަނަށް އަރައި އެކަމަކު އެބަބުނޭ، ނަރުދަމާވެސް އަޅައިދޭނަމޭ. އެއަށް ފައިސާ ހޯދާނެގޮތެއް ބުނާކަށް ނޭނގެ. އަދި އެކަން ކުރާކަށް ލޯނެއް ނަގާކަށްވެސް ބޭނުމެއްނުވޭ. ބިން ހިއްކާކަށްވެސް ބޭނުމެއްނުވޭ. ބިން ކުޑަވެސްވޭ. އެކަމަކު ބިން ބޮޑުކުރަންވެސް ބޭނުންވޭ. މިރަށަށް އައިމާވެސް މި ވިދާޅުވަނީ ބިން ބޮޑުކޮށްދޭށޭ. ދެން އަޅުގަނޑު ކީކޭތޯ ބުނާނީ؟ އަޅުގަނޑު ހަމަ ބުނަންޖެހޭނީ އާނއެކޭ ބިން ބޮޑުކޮށްދޭނަމޭ. އެއީ ރައްޔިތުން ބޭނުންވަނީ، ބިން ބޮޑުކުރަން ކަމަށްވަންޏާ، ރައްޔިތުން ބަލާކަށް ބޭނުމެއްނުވާނެ، ބިން ބޮޑުކުރަނީ، ރައީސް ޔާމީން ކޮންތާކުން ފައިސާ ހޯދައިގެން ކަމެއް. އަދި ކަންތައްތައް ކުރަން ވެއްޖިއްޔާ، ރައީސް ޔާމީން އަތުގައި ލައްކަ ފައިސާ ހުންނާނެ ދޮގެއްތޯ އަދި އަތްނުލާ ހުރި އަށްސަތޭކަ މިލިއަނެއްހާ ޑޮލަރުވެސް ހުންނާނެއެއް ނޫންތޯ؟\nއެހެންވީމާ، މިކަހަލަ ހުރިހާ ކަމެއް ކުރެވޭނެ ކަމަށް އިދިކޮޅު ބޭފުޅުންވެސް އެބަ ގަބޫލުކުރައްވާ. އެހެންވީމާ، ރައީސް ޔާމީން ތޭވީހުގެ ވޯޓާ ހަމައަށް ދިޔަނުދޭން ކުރެއްވި މަސައްކަތެއް އެ ކުރެއްވީ. އޭގެ ސީލްޖަހާ ކަމެއްގެގޮތުގައި މިއައީ ފެބުރުވަރީ އެކެއްގެ ޙުކުމް. އެބޭފުޅުން ބޭނުންފުޅެއްނުވޭ އެބޭފުޅުންނާއެކީ، ރައްޔިތުންގެ ވޯޓަކާ ހަމައަށް އަޅުގަނޑު އައިސް، ރައްޔިތުންނާ ބައްދަލުކުރާކަށް ބޭނުންފުޅެއްނުވޭ. އަޅުގަނޑު މި ދައްކާ ވާހަކަތައް، ރައްޔިތުންނަށް އިވޭކަށް އެބޭފުޅުންނެއް ބޭނުންފުޅެއްނުވޭ. މޭ ޑޭގެ މުޒާހަރާއިން ފެށިގެން އާދެ، 2015 ވަނަ އަހަރުގެ މޭ މަހުގެ އެއްވަނަ ދުވަހުން ފެށިގެން، ފާޅުގައި ދަތިކުރުމުގެ މަސައްކަތްތައް ކުރައްވަމުން ގެންދެވި. އަދި މި ވާހަކައަށް ޖެހިލާއިރު، އަޅުގަނޑު ދަންނަވާނަން ވާހަކައެއް. މިއިން އެއްވެސް ބޭފުޅަކު ދައްކަވާ ޤައުމީ ވާހަކައެއް ނޯންނާނެ. މިއިން އެއްވެސް ބޭފުޅަކު، ޤައުމީ މައްސަލައަކަށް ޙައްލު ނުފެނިގެން، އެ މައްސަލަ ރައްޔިތުންނާ ކުރިމަތިކުރައްވާފައެއް ނޯންނާނެ. މައްސަލައެއް ވިދާޅުވެވުނީމާ އެބޭފުޅުންނަށް އެނގިވަޑައިގަންނަވާނީ، މި މައްސަލައިގެ ފަރުވާއަކީ މިއީއޭ. މިހާރު މިހާރު މި ދައްކަނީ އަމިއްލަ ވާހަކަތަކެއް. އަމިއްލަ ޖާހާއި މަވެތިކަންތަކުގެ، މަވެތި ވެރިކަމުގެ ވާހަކަ މި ދައްކަވަނީ.\nއެހެންވީމާ، ކޮންމެ ބޭފުޅަކަށްވެސް ނުފުދިފައި އޮތް ކަމެއް، އެބޭފުޅަކު އެބޭފުޅެއްގެ ޖާނު ވަރުގަދަ ކުރުމަށްޓަކައި، އެބޭފުޅަކު ކުރައްވަން ބޭނުންފުޅުވާ ކަމެއްގެ ވާހަކަ މި ދައްކަވަނީ. މީގެ ތެރޭގައި ނޯންނާނެ، ޤައުމީ ސިފައެއްޖެހޭ ފެއްސާއި، ރަތާއި ހުދުން ޕާރުސަލްކޮށްލެވޭ ހަމަ އެންމެ މައްސަލައެއްވެސް ނޯންނާނެ. އެކަހަލަ މައްސަލައެއް އޮތްނަމަ، ތަކުރާރުކޮށް މި ބޭފުޅުންނަށް އަޅުގަނޑު ދަޢުވަތު ދިނިން. 13 ވަނަ ދަޢުވަތު އަޅުގަނޑު ދީފިން. އަންނާށޭ މޭޒުކައިރިއަށް ވާހަކަ ދައްކަން. އަޅުގަނޑަށް އެންމެ ރަނގަޅު، މިހާރު އެ ބޭފުޅުން ގެންނަވާގޮތަށް، އަޅުގަނޑާއެކީ މޭޒުކައިރިއަށް ވާހަކަ ދައްކަން. ބޭރު ކަރަކަރައިން މީހުން ގޮވައިގެން އަޔަސް އަޅުގަނޑުގެ މައްސަލައެއްނެތް. އާނ، ރާއްޖޭގައި ހުރި މައްސަލަތައް ޙައްލުކުރަން ބޭރު މީހުންނަށް އެ ގޮވައިލަނީ ނޫންތޯ. ރާއްޖެއަށް ލަޝްކަރު އަރުވަން މި ގޮވައިލަނީ. ބޭރުގެ ބައެއް ޕޮލިޓީޝަނުންނާ ވާހަކަ ދައްކާފައި އެބަބުނޭ، ރާއްޖޭގެ ކަންތައް މިހެން ގެންދަން، އެހެން ގެންދަން. އެހެންވީމާ، އަޅުގަނޑާ ވާހަކަ ދައްކަން އަންނަންވީ ހުރިހާ އެންމެން ގޮވައިގެން. ފަރަންޖީން ގޮވައިގެން އަންނަންވީ އަޅުގަނޑާ ވާހަކަ ދައްކަން. އެކަމަކު، ދިވެހިރައްޔިތުންގެ މަޞްލަޙަތު ހިމެނޭ ކަމަށްވަންޏާ، އެމީހުންނާއެކީ އަޅުގަނޑު އިށީންނާންނަން. އެކަމަކު، އެމީހުން ބޭނުމެއްނުވޭ އިށީންނާކަށް. އެހެންވީމަކާ، އެ މީހުންނަކަށް ނުއިށީނދެވޭނެ. އެމީހުންނަށް ދެއްކޭނެ ވާހަކައެއް ނޯންނާނެ. އެމީހުން ހައްތާވެސް ދައްކަން އޮންނާނެ ވާހަކައަކީ، ޝަރުޠަކާނުލައި މި މީސްމީހުން ދޫކުރާށޭ. ނޫން. އެހެނެއްވެސް ނުވާނެ.\nރައީސް ޔާމީނަށްވެސް ޤާނޫނުތަކުން ހުރަސްތަކެއް އެބަހުރި. ރައީސް ޔާމީން ބޭނުންހާގޮތަކަށް މިކަންކަމާ ދޭތެރޭގައި ފިޔަވަޅު އަޅާނެ ޖާގައެއް އަޅުގަނޑަކަށް ނުލިބޭ. ޓެރަރިޒަމްގެ ތޭރަ އަހަރުގެ ޙުކުމެއް އަންނަ މީހަކާ ދޭތެރޭގައި ކަންކަން ކުރުމުގެ މިނިވަންކަމެއް އަޅުގަނޑަކަށް ނުދޭ ޤާނޫނަކުންނެއް. ހަމައެގޮތަށް، ޤާނޫނާއި ޝަރީޢަތަށް ސާބިތުވާ މީހުން، ކުށް ސާބިތުވީމާ، އެއީ ކުށެއް ނޫންކަމަށް ހަދާފައި، އެ މީހުން ދޫކޮށްލުމުގެ ޖާގައެއް އަމުދުން ރައްޔިތުންނެއް އަޅުގަނޑަކަށް ނުދޭ. އެއީ، އަޅުގަނޑުމެން އެންމެން އެއްބަސްވެގެން އިސްވެ ހަދާފައިހުރި ޤާނޫނުތައް. ފުޓްބޯޅަ ކުޅެން ދަނޑަށް އަރާއިރު، ހުރިހާ ކުޅުންތެރިންނަށް އެނގޭނެ ފުޓްބޯޅައިގެ ގަވާއިދު. ދަނޑުގައި ކުޅެން ތިބެގެނެއްނޫން ގޯލު ޖަހާނެގޮތް ތަފާތުކުރަންވީ. ދަނޑުގައި ތިބެގެނެއްނޫން ގޯލުގެ ދަނޑި އެގޮތް މިގޮތަށް ދުއްވާނީ. ދަނޑަށް އަރާއިރު، ހަމަހަމަކަމަކީ، ޑިމޮކްރެޓިކް އުސޫލަކީ ހުރިހާ އެންމެން ކުޅެންވީ ގަވާއިދު. ހުރިހާ އެންމެ ތަބާވި އުސޫލަކީ، އެންމެންނަށް އެނގޭ އެއްޗަކަށް ވާންވާނެ. އެހެންވީމާ، ވަކި ހިސާބަކަށް އައިސް، އެ ބޭފުޅެއްގެ އުއްމީދުތައް، ނާއުއްމީދަކަށް ބަދަލުވެގެންގޮސް، ހަތަރު އަނގޮޅި ކަނަކަށް އައިސްފައި، ދެން އެ ޖަހާލި ކަޑައިން ގުޑުވައިނުލެވޭ ހިސާބަކަށް ދިޔައީމާ، ދެން ނުބުނޭ އުސޫލު ބަދަލުކުރާށޭ. ދެން ނުބުނޭ ޤާނޫނު ބަދަލުކުރާށޭ. އެހެންކަމަށްވަންޏާ، އެވަނީ ހަމަ ވަކި ބަޔަކަށް އެކަނި ފަހައިދޭ ކޯޓުތަކެއް ލާން ދިވެހިރާއްޖޭގެ ރައްޔިތުން. މިއީ، ދިވެހިރާއްޖޭގެ ރައްޔިތުން އެދޭގޮތެއްނޫން. ދިވެހިރާއްޖޭގެ ރައްޔިތުން އެދެނީ މިހާރުވެސް، އަންހެން ބޭފުޅުން ވެއްޖިއްޔާ، ފިޔާތޮށި ބުރުގާ އަޅަން. ފިރިހެން ބޭފުޅުން ވެއްޖިއްޔާ، ފިޔާތޮށި ޓީ-ޝަރޓް ލާން. ބޮލުގައި އަޅާ ތޮތްޕަކީ ފިޔާތޮށި ތޮތްޕަށްވާން. އެހެންވީމާ، މި ތޮފި ހެޔޮވަރުނުވެގެން ނުކުތް ބަޔަކު އަޅުގަނޑުމެންގެ ތެރެއިން ނުކުތީ. ޖަލުގައި ތިބީ، މުޅިން ސިޔާސީ ކުށްވެރިންނެއް ނޫން. ޖަލުގައި ތިބި ގިނަ މީހުންނަކީ އަޅުގަނޑާއެކީ މަސައްކަތް ކުރި މީހުން. އަޅުގަނޑާއެކީ ސަރުކާރުގައި އުޅުނު މީހުން. އަޅުގަނޑާއެކީ ނައިބު ރައީސްކަން ކުރި މީހުން. އަޅުގަނޑާއެކީ މަޖިލީހަށް ނުކުމެ، މަޖިލީހުގެ މެންބަރުންގެ ތެރެއިން ތިޔަބޭފުޅުން ދެއްކެވި މީހުން.\nމި ދާއިރާގެ ވާހަކަ ޢަބްދުއްރަޙީމް އެ ވިދާޅުވީ. އަޅުގަނޑުމެންގެ ޕާޓީއަށް ލިބުނު އެންމެ ބޮޑު ގެއްލުމަކީ، ލިބުނު އެންމެ ބޮޑު ހީނަރުކަމަކީ، ޙަޤީޤަތުގައިވެސް އަޅުގަނޑުމެންގެ ކުލައާއި ސިފައާއި، އަޅުގަނޑުމެންގެން ވިސްނުމާއި ފިކުރުގައި އޮތް ތާއީދު ދައްކައިގެން، މިތަންތަނަށް އައިސް މާ ދުރު ރަށްރަށުން، މާ ދުރު އަތޮޅުތަކުން މީހުން އައިސް މި ބުނަނީ، ތިމަންނާމެން މިއައީ ރައީސް ޔާމީންގެ އެޖެންޑާ ވިއްކާށޭ. ތިމަންނާ މިއައީ، ރައީސް ޔާމީންގެ ވާހަކަތައް ގަބޫލުކޮށްގެން، ރައްޔިތުންނަށް މި ތަރައްޤީ ގެނެސްދޭށޭ. އެހެންވީމާ، ތިޔަބޭފުޅުން އެމީސްމީހުން ހޮވީ. އަޅުގަނޑުމެންނަށް އައި އެންމެ ބޮޑު ނިކަމެތިކަމަކީ، ފެށުމުގައިވެސް އިޚުލާޞްތެރިކަމެއްނެތީ، ކުރިއަށް ދިޔުމުގައި އަމުދުން ތެދުވެރިކަމެއްނެތީ. އަދި، އެ ބޭފުޅުންގެ މަޤްޞަދު މުޅިން ބަދަލުވެގެން ދިޔަ ދިޔުން. އެކަންކަމުގައި އެހީތެރިވި މީހުން ތިބީ. އަދި، އެ މުޢާމަލާތުތައް ހިނގީ ކިހިނެއްކަން އަޅުގަނޑުމެންނަށް އެނގޭ. އެކަމަކު، އަޅުގަނޑުމެންގެ އުފަލަކީ، ﷲގެ ރަޙްމަތުން، ދޫކޮށްލާފައި އޮންނަ ބަގީޗާގައި ވިނަ ފަޅާއިރު، އޭގެ ތެރޭގައި ހޮވަންޖެހޭ ވިނަ ހުންނާނެ. އޭގެ ތެރެއިން، ރީތި މައު ބަގީޗާވެސް އުފެދިގެން ދާނީ.\nއެހެންވީމާ، މިއަދު ވިނަ ހޮވާލެވިފައި އޮތީމާ، އެއީ އަޅުގަނޑުމެންނަށް ހަމައެކަނި ލިބޭ ތަސައްލީއަކީ. މިއަދު އެއޮތީ ފީ ހޮވާލާފައި. އެހެންވީމާ، އެމީހުން ދެން، އެހެން އޮޑިއަކަށް އެރިޔަސް، އެ އޮޑިއަކީ ފެތިފައި އޮތް އޮޑިއެއް ކަމަށް މި ދާއިރާގެ ރައްޔިތުން ގަބޫލުކުރައްވާ. މަޑުއްވަރީގެ ދާއިރާގެ ރައްޔިތުން ގަބޫލުކުރައްވާ. ފެތިފައި އޮތް އޮޑިއެއްގައިކަން ތިޔަބޭފުޅުންގެ ދާއިރާގެ ކުރީގެ މެންބަރު އެހެރީ. އަޅުގަނޑުމެންނަށް ލިބުނު އެންމެ ބޮޑު ގެއްލުމަކީ އެއީ. އަޅުގަނޑުމެން މިވަރަކަށް މަސައްކަތް ކުރާކަށް ނުޖެހޭނެ، ރައްޔިތުންގެ ޙައްޤުގައި. އަޅުގަނޑުމެންނާއެކީ ތިބި ބަޔަކު، ރައްޔިތުންނަށް ފުރަގަސްދީފައި، އަޅުގަނޑުމެންގެ ޕާޓީއަށް ފުރަގަސްދީފައި، އޮޑިން ފުންމާލައި، ދެން އެ ދޫކޮށްލީ ގާދޫކޮލުން ދިވެހިރާއްޖެ އޮޔާދާން، އެ މިސްރާބު އެ ޖެހީ. އެވަރުގެ ޚިޔާނާތްތެރި މީހުން އަޅުގަނޑުމެންނާއެކީ ތިބީ. އެހެންވެގެން، ރައްޔިތުންގެ މަޖިލީހުގެ މެންބަރުން ކަރާމާތާއި، އެ ބޭފުޅުންނާ ތެރޭގައި ރައްޔިތުން ދެކޭގޮތް ރަނގަޅު ކުރަންވެގެން، ޙަޤީޤަތުގައި ސުޕްރީމް ކޯޓުން އަމުރެއް ނެރުނީ. އަދި، އޭގެ ފަހުން ޤާނޫނެއްވެސް ހެދީ. ރައްޔިތުންގެ ގޮނޑިއަށް މި އަންނަނީ، ރައްޔިތުންގެ މަންދޫބުންގެ ގޮތުގައި މި އަންނަނީ، ހާދަހާ ވާހަކައެއް ދައްކާފައޭ. ހާދަހާ ވާހަކައެއް ރައްޔިތުންގެ ކައިރީގައި ދައްކާފައޭ. ހަމަ ޒުވާން ކުދިންނަށް އެނގޭނެ، ޒުވާން ކުދިން އެންމެ ޒުވާން ޢުމުރުގައި ރައްޓެހި ކުއްޖަކާ ވާހަކަ ދައްކާއިރު، ހަނދުވެސް ބާލައިފައި އަތަށް ލައިދޭނެ. އެހެންނޫންތޯ؟ ހަމަ މިވަރުގެ މަސައްކަތް ނޫންތޯ، ސިޔާސީ މީހުން މި ކުރަނީ. މިތަންތަނަށް ރައްޔިތުންގެ އަރިހަށް އައިސްފައި، މި ބޭބޭފުޅުން ކޮން ވާހަކައެއްތޯ ދެއްކެވީ. މިވަރުގެ ވާހަކަ ދައްކަވާފައި، މި ބޭފެޅުން ވަޑައިގަތީ. ދާންވީ ހިސާބަށް ދެވުނީމާ، ހަނދާނެއްނެތް. އެމީހުން ހިތަށްއެރީ، އާނ! މިއޮތީ ދިވެހިރާއްޖޭގެ ވެރިކަން ބަދަލުވެފައޭ. ދިވެހިރާއްޖޭގެ ވެރިކަން އެހެން ބަދަލުކޮށްގެން ދުވަހަކުވެސް މި ދިވެހިރާއްޖެއަކަށް ހަމަޖެހުމެއް ނާންނާނެ.\nއެހެންވީމާ، އަޅުގަނޑުމެންނަށް ލިބުނު އެންމެ ބޮޑު ގެއްލުމަކީ، އަޅުގަނޑުމެންގެ ތެރޭގައި ހިނގައިދިޔަ އެންމެ ބޮޑު ޚިޔާނާތަކީ، ހަމަ ޙަޤީޤަތުގައިވެސް، ރައްޔިތުންނަށް ފުރަގަސްދީފައި ނުކުމެ ދިޔަ ބަޔަކު ދިޔުން. އެ މީހުންނަށް ވާގިވެރިވި މީހުންނާއި، އެމީހުންނަށް ސިޔާސީ ފިކުރު ވިއްކައިދިން މީހުންނާއި، އަދި އެ ކަންކަމުގައި ތިބި އެންމެންނަކީ ޙަޤީޤަތުގައި، ޕީ.ޕީ.އެމް.ގެ ފިކުރަށް ތާއީދުކުރާ މީހުންނެއް ނޫން. އެއީކީއެއް، ރައްޔިތުންގެ ޞުލްޙައެއް މަޞްލަޙަތެއް އޮތްކަމެއް ދަންނަ ބައެއް ނޫން. އެމީހުންނަކީ، ތަރައްޤީގެ ވާހަކަ މިއަދު ދައްކަން ނުކުޅެދޭ ބަޔަކަށް ވާންޖެހޭނެ. ތަރައްޤީ މިކުރަނީ އަޅުގަނޑުމެންގެ ސަރުކާރުން. މި ރަށްރަށަށް އައިމާ، އެއޮތް ވިދާޅުވީ، ތިމަންނާމެން ދުވަހަކުވެސް އުއްމީދު ނުކުރާ ކަންތައްތައް، ރައީސް ޔާމީން މިހުރީ ކޮށްދީފައޭ.\nއަޅުގަނޑު، ހަމަ އެންމެ ތަފާސް ހިސާބެއް ދަންނަވާލާނަން. މިރަށަކީ ނިސްބަތުން ކޮންމެވެސްވަރެއްގެ މަސައްކަތްތަކެއް 2013 ގައި، ކުރީގެ އަހަރުތަކުގެ ތެރޭގައިވެސް ކުރެވިފައިވާ ރަށެއް. 2013 ގައި ކުރިން ހިނގައިދިޔަ ފަސް އަހަރުގެ ތެރޭގައި، މިރަށުގެ ބޮޑެތި މަޝްރޫޢުތަކުގެ ތަރައްޤީއަށް ތިރީސް މިލިއަން ރުފިޔާ އެބައޮތް ހޭދަވެފައި. އެކަމަކު، އަޅުގަނޑުމެންގެ ސަރުކާރުގައި މި ހިނގާ ފަސް އަހަރުގެ ތެރޭގައި، ދެން ފަށަންހުރި މަޝްރޫޢުތައް ނުލައި، މިހާރު ނިމިފައިހުރި މަޝްރޫޢުތަކަށް ބަލައިފި ކަމަށްވަންޏާ، އެއްކަލަ ތިރީސް މިލިއަނުގެ އަދަދު މިއޮތީ، 144 މިލިއަނަށް ބަދަލުވެފައި. އެހެންވީމާ، މިއީ ދޮގެއްތޯ ތަރައްޤީއަކީ. އެހެންވީމާ، މިއީ ގާތްގަނޑަކަށް ފަނަރަ ގުނަ އިތުރުވި ޢަދަދެއް. މި ފަނަރަ ގުނަ އިތުރުވެގެން މިދިޔައީ، އެޑްވާންސްކޮށް ވައްކަންކޮށްގެންތޯ، ތިޔަބޭފުޅުން އަޅުގަނޑާ ސުވާލު ކުރައްވާނަންތޯ މިއަދު. އަޅުގަނޑު އެބަޖެހޭ ރައްޔިތުންގެ އަޑު އަހަން. އަޅުގަނޑު މިދަނީ ރައްޔިތުންގެ ވޯޓަކަށް. އަޅުގަނޑު މިދަނީ ރައްޔިތުންގެ ތާއީދަކަށް. ރައްޔިތުންގެ ބަސް އަޅުގަނޑު ބޭނުންވޭ އަޑުއަހަން. ތިޔަބޭފުޅުންނަކަށް އަޅުގަނޑުގެ ކައިރިއަކު ވިދާޅެއްނުވެވޭނެ، މިއީ އެޑްވާންސަށް ވައްކަން ކޮށްފައޭ. ވައްކަމުގެ ވާހަކަ ދައްކާއިރުވެސް، ހަމަ ޖަޒުބާތުގައި ޖައްސުވަން، ދެން ކުރެވޭނެ އެހެން ކަމެއް ނެތީމާ، ދައްކާ ވާހަކަ ހުންނާނެ.\nއެ ބޭބޭފުޅުން އެބަ ވިދާޅުވޭ ނޫންތޯ، ރައީސް ޔާމީން އެހާ ބާރުލައި، ތިމަންނާމެންގެ ސަރުކާރުގެ ކޮރަޕްޝަނުގެ ވާހަކަ ދައްކާއިރު، ކީއްވެހޭ، ތިމަންނާމެން އެއްވެސް މީހެއްގެ މައްސަލަ ޝަރީޢަތާ ހަމައަށް ނުދިޔައީ؟ އޭގެ ޖަވާބުވެސް އަޅުގަނޑު ދަންނަވާނަން. އަޅުގަނޑު މި އަންނަނީ، އަޅުގަނޑުގެ ފޮތުގެ ޞަފްޙާތައް ނިއުޅުވައިލަމުން. އެ ބޭފުޅުންގެ ކޮރަޕްޝަނުގެ ވާހަކަތައް ދައްކަމުން. އަދި، އެ ބޭފުޅުންގެ ސަރުކާރުން، ގަސްދުގައި ކޮށްފައިހުރި ބޮޑެތި ޚިޔާނާތުގެ ވާހަކަތައް ދައްކަމުން. އަދި އޭގެތެރޭގައި، އަޅުގަނޑުމެންގެ ބޮޑެތި ރައުސްމާލު ވިއްކާލުމާއި، ކުންފުނިތައް ވިއްކާލުމާއި، ނުއަގުގައި ކުންފުނީގެ ހިއްސާ ވިއްކާލުމާއި، މިކަހަލަ އެތައް ވާހަކައެއް އަޅުގަނޑުމެންގެ އެތައް ބޭފުޅުން އެބަ ދައްކަވާ. މިއީ، ރައްޔިތުން މިއަދު ފިލާވަޅު ނަގަންޖެހޭ ކަންކަން. ރައްޔިތުން ސަމާލުވާންޖެހޭ ކަންކަން. ރައްޔިތުން ހުޝިޔާރުވެގެން ތިބެންޖެހޭ ކަންކަން. 23 ގެ ވޯޓުގައި އަޅުގަނޑުމެންގެ މިޞްރާބު ބަދަލުވެގެންދާނީ، މިކަހަލަ ކަންތައްތަކަށް ނުވިސްނައި ވޯޓު ލައިފިއްޔާ.\nރައްޔިތުން ގަބޫލުކުރައްވާ! ރިޔާސީ އިންތިޚާބާ ކުރިމަތިލައިގެން މަސައްކަތް ކުރަމުން ދިޔައިރު އަޅުގަނޑު ދެންނެވިން، އަޅުގަނޑު މިއީ ސުލްޙައަށް މަސައްކަތްކުރާ މީހެކޭ. އަޅުގަނޑު ނެތީމޭ ސިޔާސީ ވާދަވެރިން ތިއްބަކާ މީހުންނާ ވާދަކުރާކަށް. އަޅުގަނޑު ހަމައެކަނި މި ވާދަކުރަނީ ދިވެހިރާއްޖޭގައި ހުރި ބޮޑެތި މައްސަލަތަކާ. އަޅުގަނޑުގެ ސަރުކާރުގެ ފުރަތަމަ ދެ އަހަރެއްހާ ދުވަހު ދިޔައީ، ދިވެހިރާއްޖޭގައި ހުރި ބޮޑެތި މައްސަލަތައް ޙައްލުކުރަން މަސައްކަތްތަކެއް ކުރަމުން. ވަރަށް އޮމާންކަމާއެކީ، ވަރަށް ހަލުވިކަމާއެކީ އަޅުގަނޑަށް މަސައްކަތް ކުރެވުނު. އެއީ، ހުރި މައްސަލަތަކާ އެކަނި އަޅުގަނޑު ކުރިމަތިލާން ޖެހުނީމާ. އަދި ރައްޔިތުން، ދެންމެ ޢަބްދުއްރަޙީމް އެ ވިދާޅުވިގޮތަށް، 2014 ގައި ސުޕަރ މެޖޯރިޓީއެއް އަޅުގަނޑުމެންގެ ދެ ޕާޓީއަށް ދެއްވި. ރައްޔިތުންގެ ތާއީދާއި، ރައްޔިތުންގެ ވިންދު ހުރިގޮތް ރައްޔިތުން އަޅުގަނޑުމެންނަށް ދެއްކެވި. ރައްޔިތުންގެ މަޖިލީހަށް މި ދާއިރާއިންވެސް ދެއްކެވީ، އަޅުގަނޑު ދެއްކި ކެންޑިޑޭޓް. މި ދައިރާއިންވެސް އަޅުގަނޑަށް ހަދިޔާކުރީ.\nއެހެންވީމާ، އޭރު އަޅުގަނޑު މަސައްކަތްކުރިއިރު، އަޅުގަނޑު އޭރުވެސް ދަންނަވަމުން އައީ، އަޅުގަނޑު މިއައީކީ އެއްވެސް ގޮތަކަށް ސިޔާސީ ވާދަވެރިންނާ ދޭތެރޭގައި އެއްވެސް ކަހަލަ ބޭއިންސާފު ކަމެއް ކުރާކަށްނޫނޭ. އަޅުގަނޑު ދަންނަވަމުން އައީ، ހަމަ ޙަޤީޤަތުގައިވެސް އަޅުގަނޑު ދަންނަވަމުން އައި ބަސްކޮޅު، މިހާރުވެސް އަޅުގަނޑުގެ ހަނދާނަށް ގެންނަން ބޭނުންވޭ. ރާއްޖޭގެ ސިޔާސީގޮތުން މި ހިނގައިދިޔަ ދިހަވަރަކަށް އަހަރުގެ ތެރޭގައި، މުޅި ރާއްޖޭގައި ލައްކަ ބޮޑު ޒަޚަމް މިއޮތީ އުފެދިފައޭ. މި ޒަޚަމުތަކަށް އެބަޖެހޭ ފަސޭހަކަމެއް ލިބެން. މި ޒަޚަމުތައް ފަސޭހަވާންޖެހޭނޭ އަޅުގަނޑު ދަންނަވަމުން އައީ. އަޅުގަނޑަކީ ސުލްޙައަށް ލޯބިކުރާ މީހެއް. އެކަމަކު، މިއަދުވެސް މިބޭބޭފުޅުންނަށް ދަންނަވާލާނަން. ކަފުނަށް ތިރިކުރަންދެން އަޅުގަނޑުގެ ޙައްޤުގައި ވާހަކަ ނުދައްކައެއްވެސް ނުހުންނާނަން. އެއީ، އަޅުގަނޑު، އަޅުގަނޑުގެ ޙައްޤުގައި ވާހަކަ ދައްކަނީ، ދިވެހިރައްޔިތުންގެ ޙައްޤުތައް ހިމާޔަތް ކުރަން ބޭނުންވާތީ. އެހެންވީމާ، އަޅުގަނޑު އިސްވެ މީހަކާ ހަނގުރާމަ ނުކުރާނަމޭ ބުނުމުގެ މާނައަކީ، ކަފުނަށް ތިރިކުރަންދެން އަޅައިނުލާ ހުންނަ ވާހަކައެއްވެސް ނޫން. އަޅުގަނޑު އޭރުވެސް ދެންނެވިން، އަޅުގަނޑުގެ ގައިގައި ޖެހޭކަމަށްވަންޏާ، ފޮޅައިވެސްލާނަމޭ.\nއެހެންވީމާ، އަޅުގަނޑު ކުރާކަމެއް މިކުރަނީ ޤާނޫނުގެ ތެރެއިން. އެކަމަކު، އިސްވެ ނޯންނާނެ، އެއްވެސް މީހަކާ ދޭތެރޭގައި ނާއިންސާފުން އެއްވެސް ކަމެއް ކޮށްފައެއް ނޯންނާނެ. ފަހުންވެސް ނޯންނާނެ، ނާއިންސާފުން އެއްވެސް ކަމެއް ކޮށްފައެއް. އަޅުގަނޑު، މިވާހަކަ މިގޮތަށް ދެންނެވީމާ، އަޅުގަނޑު ބޭނުންނުވީ، ކުރީގެ ސަރުކާރުން ހިނގާފައިހުރި ކޮރަޕްޝަނުގެ މައްސަލަތައް އަޅުގަނޑު އެއްގޮތަކަށްވެސް ބަލަން ބޭނުންނުވީ. އެއީ، ހިނގާފައިހުރި ކަންތައް. އަޅުގަނޑުގެ ފަހުން އަންނަ ބަޔަކުވެސް، އެ މައްސަލަތައް ބަލާނެ. އޭގެ ކުރީ ހުރި ސަރުކާރުތަކުންވެސް މައްސަލަތައް ބަލާފައެއްނޫން ހުރީކީއެއް. އެހެންވީމާ، އަޅުގަނޑު ދެންނެވިން. އެ މައްސަލަތައް ބަލަން ފަށައިފި ކަމަށްވަންޏާ، އަނެއްކާވެސް، ރާއްޖޭގައި އުފެދިފައި މިއޮތް ސިޔާސީ މީހުންގެ ތެރޭގައި އުފެދޭނޭ ޒަޚަމަކަށް މި ފާރުތައް ދުވަހަކުވެސް ފަސޭހައެއް ނުވާނެއޭ، އަޅުގަނޑު ދެންނެވިން. އަޅުގަނޑު އެ މަސައްކަތް، އަޅުގަނޑުގެ ޒަޢާމަތުގެ ފުރަތަމަ ދުވަހު ފެށްޓިނަމަ، މި މީހުން މިއަށްވުރެ މާކުރިން ތިބޭނީ ޖަލުގައި. އެއީ، ޤާނޫނުގެ ހަމަތައް އެ މީހުންނާ ހަމަކުރާތީ.\nއެހެންވީމާ، 2015 ވަނަ އަހަރުގެ މޭޑޭއިން، މޭ މަހުގެ އެއްވަނަ ދުވަހު، މޭޑޭގެ މުޒާހަރާއަށް ނުކުމެ، ރައީސް ޔާމީނުގެ ސަރުކާރު ވައްޓާލަން، މި މީހުން ދިމާކުރަންދެން އަޅުގަނޑު ގެންދިޔައީ ސުލްޙަވެރިކޮށް. އެހެންވީމާ، އަޅުގަނޑަށް ގެއްލިގެން ދިޔައީ ގާތްގަނޑަކަށް ދެ އަހަރު. އެހެންވީމާ، ދެ އަހަރު ވެގެންދިޔައީމާ، މިއިން އެއްވެސްކަމެއް ނުކުރީމާ، މި ބޭބޭފުޅުން ކުރައްވާފައިހުރި ކޮރަޕްޝަނުގެ މައްސަލަތަކާ ދޭތެރޭގައި ފިޔަވަޅު ނާޅައިދިޔައީ. އެކަމަކު، އެހިސާބުން އެ ބޭފުޅުން ނުކުމެވަޑައިގަތީ، އަޅުގަނޑާ މުޤާބަލާ ކުރައްވަން. އެހެންވީމާ، އަޅުގަނޑު ދަންނަވާލީ ނޫނެކޭ. އަދި ތިހެނެއް ތިޔަކަމެއް ނުވާނެއޭ. އެހެންވީމާ، ތިޔަކަން ކުރާ ކަމަށްވަންޏާ، ތިޔަބޭފުޅުންވެސް ޖެހޭނެއޭ، ތިޔަ ކަންކަމުގައި ޖަވާބުދާރީވާން.\nއެހެންވީމާ، އޭގެ ތެރެއިން އުފެދުނު ކަންކަމުގެ ތެރެއިން އެކި މީހުންނަށް އެކި އަދަބު އައިސް އެހެރީ. އަދަބު އައިސްފައި އެހެރީ ޝަރީޢަތާއި ޤާނޫނުގެ ތެރެއިން. އަދަބު އައިސްފައި އެހެރީ، ރައީސް އޮފީހުން އެންގި އަމުރަކަށް ފުލުހުން ގޮސްފައި ކަމެއް ކޮށްފައެއްނޫން. އެހެންވީމާ، އޭގެފަހުން މި ހިނގައިދާ ދުވަސްތަކުގެ ތެރޭގައި އަޅުގަނޑު އެ ބޭފުޅުންގެ ކޮރަޕްޝަނުގެ މައްސަލަތައް، ނޫނީވިއްޔާ ރާއްޖޭގެ ސަރުކާރަށް ވަންނަންހުރި ފައިސާގެ މައްސަލަތައް ބަލަމުން މިގެންދަނީ. މިއަދުވެސް ދަންނަވާލާނީ، މި ޕޯޑިއަމްތަކުގައި މި ފެށި ދަތުރުގައި، އަޅުގަނޑު ތަކުރާރުކޮށް ދަންނަވަމުން އައީ، އެ ބޭފުޅުންނަކަށް ރާއްޖޭގައި ހިނގައިފައި ހުރި، ފޭރިގެން ގެންގޮސްފައި ހުރި ފައިސާގެ މައްސަލަތަކެއް، އެ ބޭފުޅުންނަކަށް ވިދާޅެއްނުވެވޭނެ.\nމި ދާއިރާ، ކުރިން ތަމްސީލު ކުރެއްވި ބޭފުޅުން. އަދި އެ ބޭފުޅުންގެ ބޭބެއިންނާއި، އެބޭފުޅުންގެ ރަޙްމަތްތެރިން ދޮގެއްތޯ، އެންމެ ބޮޑަށް އެމް.ޑީ.ޕީ. ސަރުކާރުގެ ވަޒީރުންގެ ކޮރަޕްޝަންގެ ވާހަކަ ވިދާޅުވީ. ކިހާ ރީތި ކުލަތަކަކުން ޗާޓު ހަދައިގެންތޯ އެ ބޭފުޅުން ވިދާޅުވީ. މިއަދު އެންމެ ރަނގަޅު ދޮގެއްތޯ މި ދާއިރާގެ ކުރިން މެންބަރުކަން ކުރެއްވި ބޭފުޅާ އެ ވާހަކަތައް ވިދާޅުވެދެއްވަން. ތިމަންނާމެން އޭރުގައި އެވާހަކަ ދެއްކީމޭ. އެކަމަކު، މިއަދު އެއީކީއެއް ކޮރަޕްޝަނެއް ނޫން. މިއަދު އެ މީހުންނާއެކީ މިތިބީ. މިއަދު، އެއީ އަނިޔާވެރި ބައެއް ކަމުގައިވެސް ނުދެކޭ. މިއަދު، އެއީކީއެއް އެއްގޮތަކަށްވެސް ދިވެހިރާއްޖޭގެ ދީނަށް އިޙްތިރާމް ނުކުރާ ބައެއް ކަމުގައިވެސް ނުދެކޭ މީހުން ގިނަވެގެން މިދަނީ.\nއެހެންވީމާ، ސިޔާސީ ލީޑަރުންނަކީ ހަމަ ޙަޤީޤަތުގައިވެސް، ދައްކާ ވާހަކައާއި، ކުރާ ޢަމަލާ ސީދާނުވެ ދުލި ބަދަލުކޮށްލަން އެއަށްވުރެ ފަސޭހަކަމެއްނެތް. އުނގުރިއެއް ފުޅިމަދު، އެއަށްވުރެ ފަސޭހަނެތް. އެވަރުގެ ބައެއް ސިޔާސީ ލީޑަރުންނަކީ. ރައްޔިތުންގެ ޙައްޤުގައި ނުކުމެ، ރައްޔިތުންގެ މައްސަލަތަކުގައި ޖަވާބުދާރީވާން ކެރޭ ބަޔަކު އެތާކު ނެތް. ރައީސް ޔާމީން މިކުރަނީ ތަރައްޤީގެ މަސައްކަތް. ރައީސް ޔާމީނާ ވާހަކަ ދައްކާ. އަޅުގަނޑާ މުޤާބަލާކުރޭ. އަޅުގަނޑަށް ނުކުރެވި އޮތް މަސައްކަތެއް، މިއަށްވުރެ ރަނގަޅަށް ކުރާނަމޭ. އެހެންވެއްޖިއްޔާ، އަޅުގަނޑު ހަތިޔާރު ބަހައްޓާނަން. އެކަމަކު، މިކަހަލަ އެކިއެކި އޮޅުވައިލުމުގެ ވާހަކަ ދައްކާކަށް މިއަދަކު ޖާގައެއް ނެތް. ޖާގަނެތް ސަބަބަކީ، މިއިން އެއްވެސް ބޭފުޅަކު ނުހުންނާނެ، ފެއްސާއި، ރަތާއި، ހުދުގެ ވާހަކައެއް ވިދާޅުވެފައެއް. ހައްތަހާވެސް ދައްކާފައި ހުންނާނީ، އެ ބޭފުޅުން ބޭނުންފުޅުވާ ކަމެއް ނުވި ވާހަކަ. ދެން ކިހިނެއްތޯ، މިތަނުން ގެއްލުނު ގޮނޑިތަކުގެ ކަންތަކުގައި، ރައްޔިތުންގެ މަޖިލީހުގެ މެންބަރުންނާއި، އެމީހުންގެ އަބުރާއި، ޢިއްޒަތާއި، ކަރާމާތް އަނބުރާ ރައްދުކޮށްދޭން، އޭގެ މައްޗަށް ހޮވާފައި ލާ ސެނެޓެކޭ ކިޔާފައި، މީހުންކޮޅެއްލީމާ، ކޮން ކަރާމާތެއް އަނބުރާ ލިބޭނީ. ހަމަ ރައްޔިތުންގެ މަޖިލީހުގެ މެންބަރުންނަށް ލިބޭ ކަރާމާތަކީ، އެމީހަކު ކުރި ކަމެއްގެ ޢަމަލު، އެމީހަކާ ބައްދަލުކުރާނެކަން އެ މީހަކަށް ކަށަވަރުވީމާ، އެއީ، ރައްޔިތުންގެ މަޖިލީހުގެ މެންބަރުންގެ ކަރާމާތް ދެމެހެއްޓޭނެ ގޮތަކީ.\nއެހެންވީމާ، އަޅުގަނޑާއެކީ ތިއްބެވި ބޭފުޅުންނަކީ ހިތްވަރުގަދަ ބޭފުޅުން. މިހާރު މި ވާހަކަ ދައްކާއިރުވެސް އަޅުގަނޑުމެންގެ ތެރޭގައި އަދިވެސް ތަފާތުގޮތަކަށް ވިސްނާ މެންބަރުން ތިބެންޏާ، އަޅުގަނޑު ދަންނަވާލަން ބޭނުންވާ ވާހަކައަކީ، ރައީސް ޔާމީނަކަށް ނޫނޭ ބޭވަފާތެރިވެވުނީ. އެ ބޭފުޅުން ހޮވި ރައްޔިތުންނަށޭ ބޭވަފާތެރިވެވުނީ. މިހާރު، ގޮނޑި ގެއްލިފައި އެތިބި ބޭފުޅުން، އެ ބޭފުޅުން އެބަޖެހޭ، 2019 ވަނަ އަހަރު ރައްޔިތުންގެ އަރިހަށް ވަޑައިގަންނަވަން. އެ ގޮނޑީގައި ތިއްބަވަން ބޭނުންފުޅުކަމަށްވަންޏާ. ރައްޔިތުން ކިހާ ވަރަކަށްތޯ އެ ބޭފުޅުންގެ ގައިގައި ބަގުޑި ބައްދާނީ، ހަމަ އެ ބޭފުޅުން ޓެސްޓް ކޮށްލަން އެބަޖެހޭ. ހަމަގައިމުވެސް، މީދޫއަކުން އެ ބޭފުޅުންނަކަށް މަރުޙަބާއެއް ވިދާޅެއްނުވި.\nއަޅުގަނޑަށް ހީވަނީ، އަޅުގަނޑު ވާހަކަކޮޅު ނިންމާލަން އެބަޖެހޭކަންނޭނގެ. އަޅުގަނޑަކަށް ނޭނގެ، މި ސްޕީޑުގައި ދާންޖެހެނީ ކީއްވެގެން ކަމެއް. އެކަމަކު، ޢަބްދުއްރަޙީމް ޖަލްސާގައި ވާހަކަ ދައްކަވާފައި ފޭބީމާ، މިއީހަމަ އަބަދުވެސް އަޅުގަނޑަށް ކުޅެންޖެހޭ ދަތުރަށްވެފައި މިއޮތީ. އަޅުގަނޑުވެސް، ހަމަ ރ. އަތޮޅުން ނުކުންނަމުން އަޅުގަނޑު ދަންނަވާލާނީ، ރ. އަތޮޅަކީ ޓޫރިޒަމްގެ ވަރަށް ގިނަ މަޝްރޫޢުތައް ހިންގަމުންދާ އަތޮޅެކޭ. ރ. އަތޮޅަކީ ޓޫރިޒަމްގެ އެތައް ރިޒޯޓެއް މިހާރު، ފަނަރައަށްވުރެ ގިނަވެގެން އެދަނީ. އެހެންވީމާ، އަޅުގަނޑު ހަމަ ރ. އަތޮޅުގައި، ރިޒޯޓުގައި މަސައްކަތް ކުރައްވާ ރ. އަތޮޅުގެ ޒުވާނުންނަށް ދަންނަވާލަން ބޭނުންވަނީ، އަޅުގަނޑު ޒުވާނުންނަށް އެމްޕްލޯއިމަންޓް ބެނެފިޓް ސްކީމެއްގެ ވާހަކަ ދެންނެވީމޭ. އެއީ، އެ ތަންތަނުގައި މަސައްކަތް ކުރައްވާ ރައްޔިތުންނަށް އަޅުގަނޑު އަރުވާ ހަދިޔާއެއްގެ ގޮތުގައި އަޅުގަނޑު ދެންނެވީ. ސަރުކާރުން ސަތޭކަ މިލިއަން ރުފިޔާގެ ފަންޑެއް އަޅުގަނޑު ޖަމާކުރާނަމޭ. އަދި، އެކަށީގެންވާ ތަރުހީބެއް މިކަމަށް ލިބޭކަމަށްވަންޏާ، އެއީ، ރިޒޯޓުތަކުގައި މަސައްކަތްކުރާ ދިވެހި ޒުވާނުންގެ ފަރާތުން އެކަށީގެންވާ ތަރުހީބެއް ލިބޭކަމަށްވަންޏާ، މި އަދަދު ފަސްސަތޭކަ މިލިއަނެއްހާ ހަމައަށް އަޅުގަނޑު ޖައްސާލަދޭނަމޭ. މީގެ ބޭނުމަކަށްވަނީ، މި ތަންތަނުގައި މަސައްކަތް ކުރަމުންދާ ޒުވާނުންނަށް، އެ މީހުންނަށް އެއް އަހަރު، ދެއަހަރުން ލިބޭ ފައިސާކޮޅުން އެ މީހުންނަށް މި ރަށްރަށުގައި ގެދޮރު ބިނާކުރެވޭވަރުގެ ޤާބިލުކަން ނެތީވިއްޔާ، ނޫނީވިއްޔާ އެ މީހުން ކުރަން ބޭނުންވާ ބޮޑު މަސައްކަތެއް ކުރުމަށް އިންވެސްޓް ކުރުމަށް ފައިސާކޮޅެއް ނެތިއްޔާ، ނޫނީވިއްޔާ ރިޒޯޓެއްގެ ހިއްސާ ގަންނަން ފައިސާ ނެތިއްޔާ، އެކަމުން ސަރުކާރުން އެހީތެރިވާނެއޭ.\nއެހެންވީމާ، ސަރުކާރުން ރައްޔިތުންނަށް ބޭނުންވާ އެ ހުރިހާ ކަންތައްތަކެއް ކުރަމުން، މިކަހަލަ ކަންތައްތަކެއްކޮށްދޭން ކީއްކުރަންތޯ، އެޑްވާންސްކޮށް ވައްކަން ނުކުރަންވީ. އަޅުގަނޑަށް ލިބޭ އުފަލެއް، ރައްޔިތުންނަށް ބޭނުންވާ ކަންތައްތައް ކޮށްދޭން، ލޯނު ނަގައިގެން ކުރުން އެއީ. އެކަމަކު، އެ ބޭފުޅުންނަށް އަޅުގަނޑު ދަންނަވާނަން، އަޅުގަނޑުގެ ވާހަކަ ނިންމާލަމުންވެސް. ލޯނު އަދާނުކުރެވޭތީ ކަންބޮޑުނުވާށޭ. އަދިވެސް އެބޭފުޅުން ނެންގެވި ލޯނުތައްވެސް އަދާކުރީ ރައީސް ޔާމީނޭ. އަޅުގަނޑު މިހާތަނަށް މިއައީ، އެހެން މީހުން ކުރި ނަޖިސް، ދިވެހި ފަސްގަނޑުން ފިލުވައިލަމުން. އެ ނަޖިސް ނަގައި އުކަލަންޖެހޭ މީހަކީވެސް އަޅުގަނޑު. މާލޭގެ ކުނިގޮނޑު ނަގައި އުކާލީވެސް އަޅުގަނޑު. ތިރީސް ފަސް އަހަރެއް ނޫން. އެއަށްވުރެ މާ ގިނަ ދުވަހު މާލޭގައި ކުނިގޮނޑު އޮތް. މި ހުރިހާ ރަށެއްގައި ކުނިގޮނޑު އޮތް.\nއެހެންވީމާ، ރައީސް ޔާމީން ކުރާނީ އެކަހަލަ މަސައްކަތް. އެހެންވީމާ، އެކަހަލަ މަސައްކަތް ކުރާއިރު، ހަމަ ކަރަށް ނާރު އެރިޔަސް، މާލޭގެ ހުޅަނގު ދެކުނު ފަރާތަށް ޖެހިލައިފިއްޔާ، އައި.ޖީ.އެމް.އެޗް.ގެ ނޫނީވިއްޔާ، ދަރުމަވަންތަ ހޮސްޕިޓަލުގެ ތިމަންނާ ދާންވީ ސިކުނޑީގެ ފަރުވާ ހޯދަންތޯ. ކޮން ބުރިއެއްގައި އެތަން ހުރީ. ފަންސަވީސް ބުރިއާ ހަމައަށް މަތި ބަލައިލައިފި ކަމަށްވަންޏާ، ކަރަށް ނާރުއެރުން ފިޔަވައި އެހެންކަމެއް ނުވާނެ.


Firumaaladheyshey, Episode 64\n28 ނޮވެންބަރ 2018 1 ކޮމެންޓް\nނިދިފައި އޮތް ގިޔާދާ ތެދުވީ ބިރުވެރި ހުވަފެނެއް ފެނިގެންނެވެ. ލޯ ހުޅުވާލެވުމާއެކު، ނާންމާން ޖައްގައްޔެއްގެ ތެރެއިން ނިކުމެވުނުފަދަ އިހުސާސެއް ގިޔާދާއަށް ކުރެވުނެވެ. ބިރުވެރިއަޑަކުން ނިކަންބާރަށް ހަޅޭއްލަވައިގަތްއަޑަށް ނަވީންއަށް ހޭލެވުނެވެ. ހިތްހަމަނުޖެހުނީ އެފަދަގޮތަކަށް ގިޔާދާ ހަޅޭއްލަވައިގަތީމައެވެ. ރަގަޅަށް ލޯ ނުހުޅުވުނަސް ނަވީންގެ ހިތްހަމަނުޖެހުން ބޭރުކޮށްލިއެވެ.\n"ކިހާދެރަކަމެއް މިއޮތީ.. އެހެންމީހުންނަށް ނޮހޮރޮއްޕާންނުކޮށް މިތަނުން ނިކުމޭ.. ނިދާލެވެންވެސް ނެތީއޭ" ގިޔާދާއަށް ކަމެއްވީތޯ ނުވަތަ ނޫންތޯވެސް ސުވާލުކުރުމެއްނެތެވެ.\nނަވީންގެ ނުރުހުމުގެ ބަސްތައް ގިޔާދާއަށް މިވަގުތު ހިތްދަތިކަމަކަށްވިއެވެ. ބޭނުންވީ ފިރިމީހާގެ ދެއަތުގެތެރޭގައި ރައްކާތެރިކަން އިޙްސާސްކުރުމަށެވެ. ފުރަގަސްދީގެން އޮތް ނަވީންއާއި ދިމާއަށް ބަލައިލަމުން، ގިޔާދާގެ ދެއަތް އުފުލާލިއެވެ. އިނގިލިތައް ހަރަކާތްކުރޭތޯ ތަކުރާރުކޮށް ޗެކްކުރިއެވެ. ނޭފަތައް ރޫއަރުވާލާފައި ނޭފަތްދަމަންފެށިއެވެ. ނުބައިވަސް ދުވަނީ ގިޔާދާ ލައިގެންއިން ހެދުމުންތޯވެސް، ވަސް ބަލައިފިއެވެ. ބޯއަޅައިގެން އޮތް ބާލީހުންނާއި ގައިމަތީގައި އަޅާފައި އޮތް ރަޖާގަނޑުންވެސް ވަސްބަލައިފިއެވެ. ނަމަވެސް ކުރިއެރުމެއް ނުލިބުނެވެ. ހުވަފެނުގައި ދުވިވަސް، އަދިވެސް އިހްސާސްކުރެވެނީއެވެ. ގިޔާދާއަށް ބަލައިލެވުނީ ފާރުގައި ހަރުކޮށްފައި ހުރި ގަޑިއަށެވެ. މެންދަމުން އަލިވެ ތިނެއް ޖެހީއެވެ.\nފުލުހުންގެ ބެލުމުގެ ދަށުގައި ސަވާނާ ބިޑިއަޅާފައި ބައިންދާފައިއިނީ، އޭނާ ގޮވަމުންދިޔަ ހަޑިހުތުރު އެއްޗެހިގޮވުން ހުއްޓައިނުލައިގެންނެވެ. ދުލައް އައިހައި އެއްޗެއް ގޮވަނީއެވެ. ކިޔަމަންވެ ހަމަހިމޭންވުމަށް، އިންޒާރުދިނުމުންވެސް މައިތިރިވާން ހިތައްވެސް ނާރައެވެ. ތަކުރާރުކޮށް ހަޅޭލަވަމުންދިޔައީ ފައިސާ ދިނުމަށް އިންކާރުކޮށް، އެނާގެ މަންމައާއި ބައްޕަ ފުލުހުންނަށް ރިޝްވަތުދީގެން ސަވާނާ ހައްޔަރުކުރުވީކަމަށެވެ. ހައްޔަރުން ދޫކޮށްލައިފިނަމަ، އެތަނުގައި ތިބި މީހުންނަށް ސަވާނާ ކޮށްދޭނެ ކަންކަމާއި އޭނާގެ ކުޅަދާނަކަމުގެ ވާހަކަ އަޑުހަރުކޮށް ގޮވަމުންދިޔައެވެ.\nދެލޮލުން ކަރުނަގަނޑު ފައިބަނީއެވެ. ކުޑަކޮޓަރިއެއްގައި ތޭވީހުގައި އެއާކޯންގެ ފިނިކަންހުރިއިރު މުޅިމީހާ ދާހިއްލާންޖެހޭ ހެއްޔެވެ؟ ނިއްކުރިމައްޗާއި މޫނުމަތީގައި ގިޔާދާގެ އަތް ހާކާލަމުން ދާ ފޮހެލިއެވެ. ފެނުނު ހުވަފެނުގެ އަސަރު އަދިވެސް ލޮލުގައި އެބަހުއްޓެވެ. ފޯނު ކޮބައިތޯ ހޯދައިލެވުނެވެ. އަތުޖެހޭ ހިސާބުގައި ނެތެވެ. ފެންނާކަށްވެސް ނެތެވެ. މެއަށް ތަދުވާހެންހީވުމުން މޭގައި އަތްއެޅިއެވެ. ހިންދިރުވާލާފައި ކުޅުކޮޅަކުން އަރުތެރެ ތެތްކޮށްލެވޭތޯ މަސައްކަތްކުރިއެވެ. ނަމަވެސް އެކަމެއްވެސް ނުވިއެވެ. ނިދަމުން ކޮޓަރިއަށް ފެންފުޅިއެއް ނުގެންނާތީވެ، ފެން ނުހުންނާނެކަން ގިޔާދާއަށް އެނގެއެވެ. ހުރިހައި ކަމަކަށްވުރެން ގިޔާދާއަށް ބޮޑުވީ ގާތުގައި ފޯނު ނެތް މައްސަލައެވެ. ކުރިއަށްވުރެން ބޮޑަށް ލޮލުން ކަރުނަފައިބާން ފެށިއެވެ. ފެނުނު ހުވަފެން ލޮލުގެ ކުރިމަތީން ފެންނަހެންވެސް ހީވަނީއެވެ. އެހީއަށްއެދި ސަވާނާއަށް ގިޔާދާގެ އަތް ދިއްކޮށްލާފައި އޮތް މަންޒަރު މިހާރުވެސް ފެނެއެވެ.\nނަވީންގެ ފޯނުގެ ލޮކްކޯޑް ނޭގޭތީ އެފޯނުން ގުޅާލުމަކީވެސް ކުރެވެން އޮތް ކަމެއްނޫނެވެ. އެނދުން ތެދުވީ ވަރަށް ބިރުންހުރެއެވެ. ނަމަވެސް ގިސްލުމުގެ އަޑެއްވެސް ނަވީންއަށް އިއްވާކަން މިވަގުތު ބޭނުމެއްނޫނެވެ. ގިޔާދާގެ ހިތް މަޖުބޫރުކުރަނީއެވެ. ސަވާނާއަށް ގުޅުމަށެވެ. ދަރިފުޅުގެ ހާލު ބެލުމަށެވެ. ކޮންމެވެސް ކަމެއްވެއްޖެއެވެ. ބޮޑުކަމެއް ވެއްޖެކަމުގެ އިހުސާސް ގިޔާދާއަށް ކުރެވެނީއެވެ. ހިތްނުތަނަވަސްވެއްޖެއެވެ. ހުވަފެނުގައި ފެނުނު ބިރުވެރިސޫރައިގެ ފަހަތުގައި ފޮރުވިފައިވަނީ ސަވާނާއެވެ. އަނދިރިކަމުގެތެރެއިން ގޮތް ނޭންގޭތާކުން ގިޔާދާ ކޮށްޕާލާ، ވައްޓާލީ ސަވާނާއެވެ. ސަވާނާގެ ބިރުވެރި ހިނިގަނޑާއެކު ގިޔާދާ ވެއްޓި ޒަޚާމުވީއެވެ. އެހީއަށް އެދި އާދޭސްކުރުމުންވެސް ސަވާނާގެ ހިތައް ރަހުމެއް ނުވަނެވެ. ކުރި އަނިޔާގައި ގިޔާދާގެ މުޅިގައިން އޮހޮރެންފެށީ ލެޔެއްނޫނެވެ. އެއީ ކުނިވަސްދުވާ، ދޮހެކެވެ. ނޭފަތައް ކުޅަދާނަނުވާވަރުގެ ނުބައިވަހެއް ދުވައެވެ. ހަޔާތުގައިވެސް އެފަދަ ބިރުވެރި ހުވަފެނެއް ގިޔާދާއަށް ފެނިފައެއް ނުވެއެވެ.\nއާދުވަހަކަށް ފެނުން ތޮޅިލި އިރާއެކު މާޔާ މޯޅިއަކަށް ދެމިލިއެވެ. ނިދީގެ ބަރުހެލިކަމެއް ނުވަތަ ހަށިގަނޑުގެ ލޮޑުކަމެއްވެސް ބަނިޔާދަން ހަށިގަނޑުގައި ނުވެއެވެ. އުމުރުން އިތުރު ދުވަހެއް ދެއްވިކަމަށްޓަކައި ﷲއަށް ޙަމްދާއި ޝުކުރުކުރިއެވެ. ގައިމަތީން ކުއިލްޓް އުފުލާލާފައި އެއް އަރިއަކަށް ޖައްސައިލުމަށްފަހު ތެދުވިއެވެ. ފާޚާނާއަށް ވަދެލީ ނަމާދުކުރުމަށް ތައްޔާރުވެލުމުގެ ބޭނުމުގައެވެ.\nނަމާދުން ނިމުމާއެކު ރާނިޔާގެ މުސައްލަ އެއްކަނަކުން ފައްޖަހައިލިއެވެ. ނަމަވެސް ބޭނުންވާ ދުޢާތައް ނިންމާފައި ނޫނީ މުސައްލަމަތީން ތެދުވާންބޭނުންނުވާތީ، އޭނާގެ ވާޖިބުއަދާކުރުމައިގެން ކުރިއަށް ދިޔައެވެ. ފަނަރަވަރަކަށް މިނެޓްނުވަނީސް، ފޯނު ރިންގުވާންފަށައިފިއެވެ. އާންމުކޮށް ފޯނުކޯލްތައް ލިބޭ ވަގުތަކަށްނުވާތީ ނުތަނަވަސްވިއެވެ. ފޯނު ނަގަންތެދުވާންޖެހުނީވެސް ކޮންމެވެސް ވަރަކަށް ހިތް ބިރުގަތީމައެވެ.\n"މަންމާ.. ސަވާނާ ހައްޔަރުކޮށްފި" ނުހަނު އުފަލުން ބުނާންޖެހުނަސް، މާޔާއަށް އެވާހަކަބުނެވުނީ ތަންކޮޅެއް އުނދަގުލުންނެވެ.\nއެތައް ދުވަހެއްވާންދެން ނުހަނު ދުއްތުރާކޮށްފިއެވެ. ބިރުދެއްކިއެވެ. އިންޒާރުދިނެވެ. ލަދުވެސް ގެންނުވިއެވެ. އެއްގޮތަކުން ނުވިއްޔާ އަނެއްގޮތަކުންވެސް އުނދަގޫކުރެއެވެ. ނަމަވެސް ސަވާނާ ހައްޔަރުކުރި ޚަބަރު އުފުލާން މާޔާއަށް އުނދަގޫވިއެވެ. އަންހެނަކަށްވާތީއެވެ. ކުށްކުރެވޭނީ އިންސާނުންނަށް ކަމަށްވާތީއެވެ. އެކުށަށް ތަޢުބާވެ، އެމީހަކަށް ހެޔޮވިސްނުމުންވެސް، އުނދަގޫތައްކޮށް ބިރުދައްކާ، ދިރިއުޅެން އުނދަގޫވާހިސާބަށް ކަންތައްތައް ދުއްވާލުމަކީ ބަލައިގަނެވޭނެ ކަމަކަށް ނުވާތީ، މާޔާއަށް މަޖުބޫރުވީ އޭނާގެ އާއިލާގެ ހިމާޔަތުގައި ތެދުވުމަށެވެ.\nސަވާނާ ރަގަޅުވޭތޯ ވަގުތުދީފިއެވެ. ވިސްނައި ފިކުރުކުރުމަށް ފުރުސަތު ދިނެވެ. ކުރަމުންދިޔަ އުނދަގޫތަކާއި ބިރުދެއްކުން ހުއްޓާލުމަށް ފުރުސަތުދިނެވެ. ނަމަވެސް އެކަމަށް ބަދަލެއްވެސް ނައެވެ. މާޔާ ރިޕޯޓްކުރީ ސަވާނާގެ ފަރާތުން އެމީހުންނަށް ކުރިމަތިވެފައިވާ ނުރައްކާތަކެވެ. ނަމަވެސް ފުލުހުން އޭނާ ގެންގޮސްފައިއެވަނީ ގިނަ ކުށްތަކެއްގެ މައްޗަށް ޝައްކުކުރެވިގެންނެވެ. ރިޕޯޓްކުރެވުނު މައްސަލަތަކަށްވުރެން، ސަވަނާގެ ކޮޓަރީން ފެނުނު ކަންކަމުގެ އަދަބު ކުޑައެއްނުވާނެއެވެ. ރަލާއި މަސްތުމާތަކެއްޗާއި ބަދުއަޚްލާގީ މައްސަލަތައްފަދަ ބޮޑެތިކުށްތަކުގެ ޝިކާރައަކަށް ސަވާނާ އެވަނީވެފައެވެ. ހައްޔަރުކޮށްފައިވަނީ، މަސްތުގެ ހާލުގައިވަނިކޮށެވެ. ނޫސްތަކާއި ޓީވީތަކުގެ އެންމެ ފަލަސުރުޚީގެ ގޮތުގައި ހެނދުނު ހެނދުނާއި އެވާހަކަ ފެތުރިއްޖެއެވެ.\n"ދަރިފުޅަށްޓަކައި މަންމަގެ ހިތުގައި އޮތް ލޯބި އެތައްގުނައެއް އިތުރުވެއްޖެ.. ތިޔައީ މިޢާއިލާއަށް ލިބުނު ބޮޑު ނިޢުމަތެއް.. ދަރިފުޅުގެ ހިތްވަރާއި ކުޅަދާނަކަމާއި އިސްނެގުމަށް، މަންމަގެ ހިތުގެ އެންމެ ފުންމިނުން ފަޚްރުވެރިވަން.. ތިޔައީ މަންމަގެ އީތަންއަށް ލިބިފައިހުރި ޖަވާހިރެއް.. މަންމަ ވަރަށް ލޯބިވޭ ދަރިފުޅުދެކެ.. ޝުކުރިއްޔާ ދަރިފުޅާ" ރާނިޔާގެ ކޮންމެ ޖުމުލައެއްގައި އުފާވެރިކަންވިއެވެ. މާޔާއަށްޓަކައި އެތައްގުނައެއް ލޯބި އިތުރުވެއްޖެއެވެ. އީތަންއާއި ދެކުދިންގެ ކައިވެނިކުރުމުވަށް އެންމެބޮޑަށް މިވަގުތު އެދެނީ ރާނިޔާއެވެ. އެކަމަށްޓަކައި ކުރިމަތިވެފައިހުރި ހުރަސްތައް ގިރާކޮށް، އެ މަގު އަމާންކުރާނެކަމަށް ރާނިޔާގެ އަމިއްލަ ނަފުސަށް ވަޢުދުވިއެވެ.\nއޮފީސްދޮރުމަތީގައި ސައިކަލް ޕާކުކުރުމަށްފަހު ޒިޔާންގެ ކޮނޑުގައި އޮތް ލެޕްޓޮޕް ދަބަހުގެ ވާގަނޑު ރަގަޅުކޮށްލިއެވެ. ރިންގުވާތީ ފޯނު ސައިލެންޓްކޮށްލުމުގެ ބޭނުމުގައި ޖީބުން ފޯނުނެގިއެވެ. ދުވަހުގެ މަސައްކަތްތަކަށް ފެށުމުގެކުރީން ލިބޭ ކޯލްތައް ނުނެގުމަކީ ޒިޔާންގެ އާދައެކެވެ. ސްކްރީންއަށް ބަލައިލީ ވަރަށް ފަރުވާކުޑަ ގޮތަކަށެވެ. ނަމަވެސް ގުޅަނީ ކާކުކަން އެނގުމުން ނިކަން އަވަހަށް ޖަވާބުދިނެވެ.\n"އޮފީހަށް އައީތަ؟" މިނިސްޓަރގެ ކޯލެކެވެ.\nޒިޔާންއާއި މާބޮޑު ގުޅުމެއްނެތަސް، އޮފީހުގެ ސެކްޝަނެއްގެ ވެރިއަކަށްވާތީ، މުއާމަލާތުކުރަންޖެހޭ ކަންކަމުގައި ކޮންމެވެސްވަރަކަށް ގުޅުއްވައެވެ. މިހައި ހެނދުނާ، އެފަދަ ކޯލެއް ލިބުމުން ޒިޔާންގެ މޫނުމަތި އުޖާލާވިއެވެ. ފަޚުރުވެރިކަމާއެކު ހަށިގަނޑު ސީދާކޮށްލަމުން ފުންނޭވާއެއް ދޫކޮށްލިއެވެ. ސުވާލުގެ ޖަވާބު ބުނެލީ، ވަރަށް އުފަލުންނެވެ.\nވަގުތުން ކެބިންއަށް އައުމަށް އެދިވަޑައިގަތުމަށްފަހު ފޯނު ބޭއްވެވީ ޒިޔާންގެ ޖަވާބަކަށް އިންތިޒާރުކުރުމެއްނެތިއެވެ. އެގޮތްވެސް ޒިޔާންއަށް އެންމެ ރަގަޅެވެ. މިނިސްޓަރ ގުޅުއްވައިފިއެވެ. އެހެންމީހަކު މެދުވެރިކުރެއްވުމަކާއިނުލައެވެ. ވިދާޅުވާން ބޭނުންފުޅު އެއްޗެއް ވިދާޅުވުމަށްފަހު ފޯނު ކަނޑާލެއްވުމަކީ ވަޒީރުންގެ އާދައެކެވެ. އެހެންމީހުންގެ އަޑުއެއްސެވުކީ އެބޭބޭފުޅުންނަށް މާފަސޭހަފުޅުކަންކަމެއް ނޫންކަން ޒިޔާންއަށްވެސް އިނގެއެވެ.\nއޮފީސްތެރެއަށް ވަނުމާއެކު ތަފާތުކަމެއް ފާހަގަކުރެވުނެވެ. އެހެންދުވަސްދުވަހާއި ތަފާތުކޮށް އޮފީސްތެރޭން، ބައެއް މީހުން އޭނާއާއި ދިމާއަށް ބަލަމުންދާކަމެވެ. ބައެއް މީހުން ސިއްރުގައެވެ. އަނެއްބަޔަކު ބޯޖަހާލާފައި ނިއްއަރުވާލައެވެ. އާންމުކޮށް ވާހަކަނުދައްކާމީހުންވެސް މިއަދު ޒިޔާޏްއާއި ދިމާއަށް ބަލައިފިއެވެ.\nހިތައް އެރިއެވެ! ޔަގީނެވެ. މާޤާމުގެ ކުރިއެރުން ލިބެނީއެވެ. ސަރުކާރުގެ ހިނގުމަށްއައި ބަދަލާއެކު އެތައް ވެރިންނެއް ބުރައިގެން ދިޔައެވެ. ހަމައެގޮތަށް ގިނަބަޔަކަށް މަގާމުގެ ކުރިއެރުންވެސް ލިބެއެވެ. އާމަގާމުތަކަށް ބަދަލުވުމަށް ފުރުސަތުތަކެއް ހުޅުވިފައި އޮތް ވަގުތެއްގައި ޒިޔާންގެ ސިކުނޑީގައި ތަފާތު އެކިކުލަތައް އެނބުރެނީއެވެ. ސެކްޝަނާއި ހަމައަށް ދެވޭނެ ވަގުތެއްގެ އިންތިޒާރުގައި ލިފްޓުގެ ކުރިމަތީގައި ހުއްޓުނީ ގިނަބަޔަކާއެކުއެވެ. އެއްމިޔަކަނުން ހިނިއައިސްފައި ހުރެ، ބަކުރު ކައިރިވެލިއެވެ.\n"އޭ ޒިޔާން! ކަލޭވެސް..؟" ލިފްޓުގެ ދޮރުހުޅުވުނީ އެވަގުތުއެވެ.\nއެއިގެތެރެއިން ނިކުތް މީހުންނާއި ވަންނާން ތައްޔާރަށް ތިބިމީހުންގެ ތެރެއިން ޒިޔާންއަށް ބަކުރާ އެކުގައި އެރޭވަރެއް ނުވިއެވެ. މާދުރުދުރުގައި ތިބެގެން ދެއްކޭ ކަހަލަ ވާހަކައަކަށް ނުވާތީ ޒިޔާންވެސް ހިމޭންވިއެވެ. ބަކުރަކީ އޮފީހުގެ އައިޓީ ޑިޕާޓްމެންޓުގެ އިސްވެރިޔާއެވެ. ޒިޔާންއަށް ޔަގީންވި ކަމަކީ، ބަކުރަށް ކޮންމެވެސް އެއްޗެއް އެނގިފައި ވާކަމެވެ. އިރުއިރުކޮޅުން ބަކުރާއި ދިމާއަށް ޒިޔާންއަށް ބަލައިލެވެނީވެސް ވާހަކަދައްކާން ބޭނުންވާތީއެވެ. ނަމަވެސް ލިފްޓުގައި ތިބި ގިނަމީހުން ޒިޔާންއާއި ދިމާއަށް ބަލައިލާ ގޮތް ޒިޔާންއަށް ކަމަކު ނުދިޔައެވެ.\n"އައި އެމް ސޯ ޕްރައުޑް އޮފް ޔޫ މައި ޕްރިންސެސް.. ވަރަށް ލޯބިވޭ.. ބީ ސޭފް! އެއްވެސް މީހަކަށް އިނގިލިކުރިވެސް ޖައްސާލެވިގެން ނުވާނެ.. ތިއީ ހަމައެކަނި އަހަރެންގެ ޙައްޤެއް" އީތަން ބުނެލިއެވެ.\nމާޔާ ވާހަކަދައްކަމުންދިޔައީ އީތަންއާއެވެ. ފާއިތުވެގެންދާ ސައްވީސްގަޑީރަކީ މާޔާގެ ހަޔާތުން ފަވާލެވޭނެ ދުވަހެކެވެ. ބިރުވެރިކަމާއި ބިރުދެއްކުމަށް ޖެހިލުން ނުވާނެކަން، މާޔާގެ އަމަލުން ދުނިޔެއަށް ސާބިތުކޮށްދިން ވަގުތުތަކެކެވެ. ލޯބީގެ ކޮންމެ ލަފުޒަކީ ލޭގެ ވިންދާއި ގުޅިފައިވާނެ އުފާވެރިކަމެކެވެ. މާޔާގެ މޫނުމަތީން ފެންނަނީ ހަމަޖެހުމެވެ. ހިތްވަރާއި އަޒުމުގެ ވަރުގަދަކަމެވެ. ލޯބިވެރިޔާގެ ކޯލުގައި މާޔާ އިންދައި ސެކްޝަނަށްވަނީ ޒިޔާންއެވެ. ރަސްމީގަޑީގައި މާޔާ ފޯނުގައި ހޭދަކުރާނީ މަދުވަގުތެކެވެ. މިއަދުގެ މިގަޑީގައި ލޯބިވެރިޔާއާއި ވާހަކަދައްކާންޖެހުނީ ހާލަތުގެ ސަބަބުންނެވެ. ސެކްޝަނުގެ ގިނަ މުވައްޒަފުން މިއަދު އިސްޖެހީ ޒިޔާންގެ މޫނަށް ނުބަލަންވެގެންކަން ދެނެގަތީ މާޔާއެވެ. ދޮރުން ވަދެގެންއައިގޮތަށް ޒިޔާންއައީ މާޔާއާއި ދިމާއަށެވެ. ޒިޔާން އެވަރަށް ހެފިވައި ހުއްޓައި މިއިންދުވަހަކު މާޔާއަށް ފެނިފައެއް ނުވެއެވެ.\n"ވަރަށް އަވަހަށް އަހަރެންގެ މީހަކަށް ހަދާނަން.." މާޔާއާއި ދިމާއަށް ޒިޔާން ގުދުވެފައި އެއްޗެއްބުނެލިކަން އެތާގައިތިބި މީހުންނަށް އެނގުނެވެ. ނަމަވެސް ބުނީ ކީކޭކަން އެނގުނީ ހަމައެކަނި މާޔާއަށެވެ.\n"މިވަގުތު ފޯނު ބާއްވާލާނަން އިނގޭ.. ބްރޭކްއަށް މިއަދު ދާނީ އާންޔާ ކައިރިއަށް.. އީތަންއަށް އާދެވޭގޮތަށް ހުރިއްޔާ އަންނަށްޗޭ" މާޔާގެ އެދުމަކަށް ނޫނެކޭ ބުނުމަކީ އީތަންއަށް ފަސޭހަކަމެއް ނޫނެވެ.\nކެބިންއަށް ވަންގޮތަށް ޒިޔާން ނިކުމެއްޖެއެވެ. މާޔާ ޖެހިލުންވިއެވެ. އެންމެން ކުރިމަތީގައިވެސް ޒިޔާން ގޮތެއް ހަދަފާނެތީއެވެ. މާޔާއަށް ބަލައިލެވުނީވެސް ޖެހިލުންވެ އިނދެއެވެ. ހަމައެވަގުތު ޒިޔާން އެއް ލޯ މަރާލިއެވެ.\nޒިޔާންގެ ދުވަސް ދިޔައީދޯ..


Aharen mee ageh nei meehakah media inn hedhi, gaumu dhookoh dhaandhen ves bully kuri: Mallika Sherawat - One Online\nމަލީކާ ޝެރާވަތު ---\nއަހަރެންމީ އަގެއް ނެތް މީހަކަށް މީޑިއާއިން ހެދި، ގައުމު ދޫކޮށް ދާންދެން ބުލީ ވެސް ކުރި: މަލީކާ ޝެރާވަތު\nގައުމު ދޫކޮށް ދާންދެންވެސް އޭނާ އަށް ބުލީކުރިކަމުގައި ބޮލީވުޑް ފިލްމުތަކުގައި ހަރަކަތާތްތެރިވި މަލީކާ ޝެރާވަތު ބުނެފިއެވެ. އޭނާ މިހެން ބުނެފައިވަނީ ވަރަށް ފަހުން މީޑިއާއަކަށް ދިން އިންޓަވިއުއެއްގަ އެވެ.\nމި އިންޓަވިއުގައި އޭނާ ބުނެފައިވަނީ ބައެއް ޕްރެސްތަކުން އޭނާއަކީ އަގެއް ނެތް މީހެއްގެ ގޮތުގައި ސިފަކޮށް ބުލީ ކުރަމުންދިއުމުގެ ސަބަބުން ދުވަސްކޮޅަކަށް ގައުމު ދޫކޮށް ދިއުމަށް ނިންމަން ޖެހުނު ކަމަށެވެ.\nމީގެ ކުރިން އޭނާ ހުށަހަޅައިދީފައިވާ ޒާތުގެ ރޯލުތަކަށް މިހާރުގެ މުޖުތަމައު ކުރިއަށްވުރެ ހޭލުންތެރިވެފައިވާ ކަމަށާއި އެފަދަ ރޯލުތައް ބަލައިގަތުމުގެ ގާބިލުކަން ލިބިފައިވާ ކަން އޭނާ ވަނީ ފާހަގަކޮށްފައެވެ. ފިލްމު ކުޅެން ފެށިއިރު ހުށަހަޅައިދެމުން އައި ރޯލުތަކުގެ ސަބަބުން އޭނާއަކީ އެއްވެސް އަގެއް ނެތް މީހެއް ގޮތުގައި ލޭބަލް ކުރެވި ރަނގަޅު ހުށަހެޅުމެއް ނުލިބޭ މީހެއްގެ ގޮތުގައި ބައެއް މީޑިއާތަކުން ކަނޑައަޅާފައިވާ ކަން މަލީކާ ވަނީ ފާހަގަކޮށްފައެވެ. ''އެ ހުރިހާ ވައްތަރެއްގެ ރޯލަކީވެސް ތަޖުރިބާ. އަދި އަހަރެން އުފާކުރަން މިހާރުގެ މުޖުތަމައު އެފަދަ ރޯލުތަކަށް ހޭނިފައިވާތީ.'' އިންޓަވިއުގައި މަލީކާ ބުނެފައިވެއެވެ.\nމަލީކާ ބުނާގޮތުގައި ބައެއް މީޑިއާތަކުން ޖައްސާލާފައިވާއިރު އޭގެ އިސްރޯލެއް އަދާކޮށްފައިވަނީ އަންހެނުންތަކެއް ފަހަތުގައި ތިބެގެންނެވެ. އެހެނީ އޭނާ ކުޅޭ ރޯލުތައް އެއްވެސް ފިރިހެނަކަށް މައްސަލައަކަށް ވެފައިނުވާކަމަށް މަލިކާ ބުނެއެވެ. ''ފިރިހެނުންނަށް މައްސަލައަކަށް ނުވޭ، އަހަންނަކަށް ނޭނގޭ އަންހެނުންނަށް އެކަން ބަލައިނުގަނެވޭންވީ ސަބަބެއް، އެމީހުންގެ ފުރައްސާރައިގެ ސަބަބުން އަހަރެން ބުރޭކެއް ނަގައި ދުވަސްކޮޅަކަށް ގައުމުން ބޭރަށް ދިއުމަށް މަޖުބޫރުކުރުވި'' އިންޓަވިއުގައި މަލީކާ ބުނެފައިވެއެވެ.\nމަލީކާ ވަނީ ބޮލީވުޑްގައި ދުވަސްކޮޅަކު ހަރަކާތްތެރިވުމަށްފަހު ގައުމު ދޫކޮށް ގޮސްފައެވެ. އެއަށްފަހު ހޮލީވުޑް ފިލްމެއްގަ އާއި ޗައިނާ ފިލްމެއްގައި އޭނާ ހަރަކާތްތެރިވެފައިވާއިރު، އެންމެފަހުން ފެނިގެން ގޮސްފައިވަނީ އާރް/ކޭ ކިޔާ ފިލްމަކުންނެވެ. އޭނާ ދެން އެންމެ އަވަހަށް ފެންނާނީ އީޝާ ގުޕްތާއާއެކު ހަރަކާތްތެރިވާ ވެބް ސީރީސެއް ކަމަށްވާ ''ނަކާބް'' ކިޔާ ފިލްމަކުންނެވެ.


މޫސުން ގޯސްވެ ވަޔާއި ކަނޑުވެސް ގަދަވެއްޖެ! ކަނޑުދަތުރު ކުރާއިރު ސަމާލުވޭ! – Haftha\nMon, 18 January, 2021, 3:05 am\nމޫސުން ގޯސްވެ ވަޔާއި ކަނޑުވެސް ގަދަވެއްޖެ! ކަނޑުދަތުރު ކުރާއިރު ސަމާލުވޭ!\nމި ދުވަސްވަރަކީ ރާއްޖެއަށް މޫސުން ގޯސް ކަނޑުގަދަ ދުވަސް ވަރެއް ކަމަށް މޫސުމާއި ބެހޭ ގައުމީ އިދާރާ، މޯލްޑިވްސް މީޓިއޮރޮލޮޖިކަލް ސާވިސް (މެޓް އޮފީސް) އިން ލަފާކޮށް އަދި ވައިޓް އެލާޓް ނެރެފައިވާތީ، ކަނޑު ދަތުރުކުރާ ފަރާތްތަކުން މޫސުމަށް ސަމާލުވުމަށް އެމްއެންޑީއެފުން އިލްތިމާސްކޮށްފި އެވެ.\nމެޓް އޮފީހުން މިއަދު ވަނީ ހއ. އިން ފެށިގެން ތ. އަތޮޅާ ދެމެދަށް މޫސުން ގޯސްވާނެ ކަމަށް ލަފާކޮށް ހުދު ސަމާލު ނެރެފަ އެވެ. އަދި ކަނޑުދަތުރުކުރުމުގައި މޫސުމަށް ސަމާލުވުމަށް އެ އިދާރާއިން ވެސް ވަނީ އަންގައިފަ އެވެ.\nއެމްއެންޑީއެފުން ބުނީ، މޫސުން ގޯސްވާނެ ކަމަށް ލަފާކޮށްފައިވާތީ ކަނޑުދަތުރު ކުރައްވާ އުޅަނދުފަހަރުގެ އޮޑިވެރިންނާއި ކެޕްޓަނުން މޫސުމާބެހޭ އެންމެ ފަހުގެ މައުލޫމާތު ހޯއްދެވުމަށްފަހު ދަތުރުތައް ރޭވުމަށް އިލްތިމާސް ކޮށްފަ އެވެ.\nއަދި ދަތުރުކުރާ ފަރާތްތަކުން ދަތުރަށް ފުރުމުގެ ކުރިން އަންގަންޖެހޭ ފަރާތްތަކަށް އެންގުމާއި އަދި އުޅަނދުގައި ލައިފް ޖެކެޓާއި މުވާސަލާތީ ނިޒާމާއި ދިޔަ ހިއްކާ ޕަމްޕު ފަދަ ތަކެތި ހުރީ ރަނގަޅަށްތޯ ޗެކް ކުރުމަށް އެމްއެންޑީއެފުން އިލްތިމާސްކުރެ އެވެ.\nއޭގެ އިތުރުން ސަލާމަތީގޮތުން ރައްކާތެރިކަން ކުޑަ އުޅަނދުފަހަރުގައި ރޭގަނޑު، އަދި ވިއްސާރައިރު ދަތުރު ނުކުރުމަށާއި މުދާ އުފުލާ އުޅަނދުފަހަރުތަކުން ވެސް މުދާ ބަރުކުރުމުގައި ގަވާއިދުތަކަށް އަމަލު ކުރުމާއި ލައިސަންލުމުގައި ރަނގަޅަށް އައްސާފައި ބެހެއްޓުމަށް އެމްއެންޑީއެފުން އެދެ އެވެ.\nއެމްއެންޑީއެފުން އިތުރަށް ވަނީ ފަޅުތެރެއާއި ފަޅުން ބޭރުގައި އަޅާފައިވާ އުޅަނދުފަހަރުގެ އޮޑިވެރިންނާއި ކެޕްޓަނުން އޮޑިދޯނިފަހަރު ބެލެހެއްޓުމާއި ދިޔަ ހިއްކުމަށް ސަމާލުކަން ދިނުމަށް އެދިފަ އެވެ. އަދި ކަނޑުދަތުރުފަތުރު ކުރާ ފަރާތްތަކުން އެއްވެސް ހާދިސާއެއް ހިނގައިފިނަމަ، ލަސްނުކޮށް ކޯސްޓްގާޑުގެ ހިލޭ ގުޅޭ ނަންބަރު 191 އަށް ގުޅުމަށް ވަނީ އެދިފަ އެވެ.


Emme molhu film akah " The Power Of The Dog" | ThePress\nޑްރާމާ ކެޓަގަރީ އެންމެ މޮޅު ފިލްމުގެ މަގާމު "ދަ ޕަވަ އޮފް ދަ ޑޯގް"\n14 January 2022, 09:34\nޕަވާ އޮފް ދަ ޑޯގްގެ މަންޒަރެއް (ވ) އަދި ސަކްސެޝަންގެ މަންޒަރެއް -2ފިލްމަށް ވެސް ވަނީ ގިނަ އެވޯޑްތަކެއް ލިބިފައި\n79 ވަނަ ގޯލްޑަން ގްލޯބްސްގެ އެންމެ މޮޅު ފިލްމަކަށް "ދަ ޕަވާ އޮފް ދަ ޑޯގް" ހޮވިއްޖެއެވެ.\nމި ފިލްމަށް މި އެވޯޑު ލިބިފައިވަނީ މޯޝަން ޕިކްޗާ، ޑްރާމާ ކެޓަގަރީންނެވެ. މި ފިލްމުގެ އިތުރުން މި އެވޯޑު ޝޯގައި އެތައް އެވޯޑެއް އެތައް ބަޔަކަށް ލިބިފައި ވާއިރު މިއުޒިކަލް/ކޮމެޑީން ބެސްޓް އެކްޓަރުގެ މަގާމު ލިބިފައިވަނީ ސްޕައިޑަމޭންގެ ގޮތުގައި މަޝްހޫރުވެގެން ގޮސްފައިވާ އެންޑްރޫ ގާފީލްޑްއަށެވެ. އޭނާއަށް މި އެވޯޑު ލިބިފައި ވަނީ ފިލްމު "ޓިކް ޓިކް ބޫމް" އިންނެވެ.\nއިތުރު އެވޯޑުތަކަށް ބަލާއިރު ޑައިރެކްޓަރު ސްޓީވަން ސްޕީލްބާގްގެ "ވެސްޓް ސައިޑް ސްޓޯރީ"އަށް ވެސް އެވޯޑުތަކެއް ލިބިފައިވެއެވެ. އެގޮތުން އެ ފިލްމަށް ލިބުނު އެވޯޑްތަކުގެ ތެރޭގައި ރޭޗަލް ޒެގްލާ އަށް ލިބުނު މިއުޒިކަލް/ކޮމެޑީގެ މޮޅު ބަތަލާގެ އެވޯޑް، އެރިއާނާ ޑި ބޯޒް އަށް ލިބުނު މޮޅު ސަޕޯޓިން ބަތަލާގެ އެވޯޑްގެ އިތުރުން މިއުޒިކަލް/ކޮމެޑީ ކެޓަގަރީން ވެސް އެވޯޑު ލިބިފައިވެއެވެ.\nމީގެ އިތުރުން މަޝްހޫރު އެތައް ފަންނާނުނެއް ހިމެނޭ ފިލްމު "ޑޫން" އަށް ވެސް އެވޯޑު ލިބިފައި ވެއެވެ. މި ފިލްމަށް ރާއްޖޭން ވެސް ބޮޑު ތަރުހީބެއް ލިބިގެން ދިޔައިރު މި ފިލްމަށް ލިބިފައި ވަނީ ބެސްޓް އޮރިޖިނަލް ސްކޯ، މޯޝަން ޕިކްޗާގެ އެވޯޑެވެ.\nޓީވީ ޗެނަލްތަކަށް ބަލާއިރު އެޗްބީއޯގެ ދެ ޝޯއަކަށް އެވޯޑު ލިބިފައިވެއެވެ. އެއީ ބެސްޓް ޓީވީ ސީރީޒް، މިއުޒިކަލް/ކޮމެޑީ ކެޓަގަރީއިން އެ ޗެނަލްގެ ހެކްސް އަދި ބެސްޓް ޓީވީ ސީރީޒް، ޑްރާމާ ކެޓަގަރީން ސަކްސެޝަން އަށެވެ.\nމި އެވޯޑް ޝޯގައި ބެސްޓް ސްކްރީންޕްލޭ، މޯޝަން ޕިކްޗާ އެވޯޑު ލިބިފައިވަނީ "ބެލްފާސްޓް" އަށެވެ.\nހަބަރު ހޮލީވްޑް މުނިފޫހިފިލުވުން ގޯލްޑަން ގްލޯބްސް


Yoga instructor egge athun meehehge fai bindhijje\nމީހަކު ޔޯގާ ހަދަނީ\nޔޯގާއަކީ މަޖާ އަދި ހަށިގަނޑަށް އަރާމު ލިބޭ ކަސްރަތެކެވެ. ނަމަވެސް އެއީ ހަށިގަނޑަށް އަނިޔާއެއް ނުވާ ގޮތަށް ޔޯގާ ހެދޭ ނަމަ އެވެ. ދާދިފަހުން ހިނގި ހާދިސާއެއްގައި ޔޯގާ ހެދި އަންހެނެއްގެ ފައި ބިނދުމުން މިފަދަ ކަސްރަތުތައް ކުރުމުގައި ސަމާލުކަން ދޭން ޖެހޭ މިންވަރު ވަނީ ހާމަވެފަ އެވެ.\nސައުތު ޗައިނާ މޯނިން ޕޯސްޓްގައިވާ މި ހަބަރުގައި ބުނެފައިވާ ގޮތުގައި އެ ގައުމުގެ އަންހެނެއް ކަމަށްވާ ވެންގް ޔޯގާ ހަދަން ދިޔަ ކްލާހެއްގެ އިންސްޓްރަކްޓަރެއްގެ އަތުން އެމީހެއްގެ ފައި ބިނދި އޭނާއަށް މިހާރު އެކަނި ހާލައިގެން ހިނގާލާ ވެސް ނޫޅެވެ އެވެ.\nޗައިނާގެ އަންހުއި ޕްރޮވިންސްގައި ދިރިއުޅޭ ވެންގް ޔޯގާ އިންސްޓްރަކްޓަރެއް ކައިރިން ޕްރައިވެޓްކޮށް ޔޯގާ ހަދަން ދަސްކުރަން ފެށި ދުވަހު އޭނާއަށް މި އެކްސިޑެންޓް ދިމާވެފައިވާ ކަމަށް ހަބަރުގައި ބުނެފައި ވެއެވެ.\nޔޯގާ ކްލާހުގައި "ޑްރެގަން ޕޯސް" އެއް ހަދަން ވެންގް އަށް އިންސްޓްރަކްޓަރު އިރުޝާދު ދިނެވެ. މިއީ ވަރަށް ބޮޑަށް ދެ ފައި ފުޅާކޮށް ސްޓްރެޗްކޮށްގެން ކުރާ ކަމެކެވެ. ވެންގް އަށް ފައި ފުޅާ ކުރެވުނީ އެ ކުރަންވާ ގޮތަށް ނޫން ގޮތަކަށެވެ.\n"އަހަރެންގެ ފައި ހުރި ގޮތް ކަމުނުގޮސްގެން ރަނގަޅު ކޮށްދޭން ވެގެން އިންސްޓްރަކްޓަރު އަހަރެންގެ ކުޑަކަޅުވާފައި ހިފާ މާ ބޮޑަށް ތިރިއަށް ފިއްތާފައި ހިފެހެއްޓީ. ވަރަށް ޕްރެޝަރުލާފައި އޭނާ ހިފަހައްޓައިގެން ހުރީ. އެހެން ހުއްޓާ ކުއްލިއަކަށް ތެދެއް އަރައިގެން އަހަރެންގެ ފައި އެއްގޮތަކަށް ވެސް ހަރަކާތް ނުކުރެވުނީ،" ވެންގް ބުންޏެވެ.\nޔޯގާ އިންސްޓްރަކްޓަރު ވަގުތުން އެމްބިއުލެންސް އަށް ގުޅައިގެން އެ ހިސާބާ އެންމެ ކައިރީގައި ހުރި ހޮސްޕިޓަލަށް ވެންގް ގެންދިޔަ އެވެ. ޑޮކްޓަރުން ވެންގް ބަލާފައި ބުނިކަމަށް ވަނީ އޭނާގެ ފަލަމަސްގަނޑުގައި ކަމްޕައުންޑް ފްރެކްޗާއެއް އިން ކަމަށެވެ. އަދި ވަގުތުން ސާޖަރި ހަދަން ޖެހޭ ކަމަށެވެ.\nވެންގް ބުނި ގޮތުގައި މިދިޔަ އޮގަސްޓް މަހުގެ ފަހުކޮޅު ހިނގި މި އެކްސިޑެންޓަށްފަހު 16 ދުވަހު އޭނާއަށް ހޮސްޕިޓަލުގައި އޮންނަން ޖެހުނެވެ. އަދި ހޮސްޕިޓަލުގެ ފަރުވާއަށް ފަހުވެސް އޭނައަށް އެއްގޮތަކަށް ވެސް ނުހިނގޭ ކަމަށެވެ.


ބޮޑުފަންސަހައްޓި އާއި ބަރުލަމާނީ ގޮނޑިކޮއްކޮ – Dhen.mv\nބޮޑުފަންސަހައްޓި އާއި ބަރުލަމާނީ ގޮނޑިކޮއްކޮ\nMay 1, 2020 - 3:35 am\nދުވަހުން ދުވަހަށް ދައުލަތް ހިންގުމަކީ ކޮންފަރާތަކަށް ޤާނޫނު އަސާސީ މަތިކޮށްފައި އޮތްކަމެއް ކަމާމެދު ސުވާލު އުފެދެއެވެ. ރައީސުލްޖުމްހޫރިއްޔާއާއި ވަޒީރުންގެ މަޖިލިހުގެ ބޭނުމާ މެދު ސުވާލު އުފެދެއެވެ. " ބޮޑު ފަންސަހައްޓި " ނޫން ބަޔަކު ތިބުމުގެ ބޭނުމެއް ނެތްކަހަލައެވެ. ޑޮކްޓަރުން ދުވާލަކު ބަލާނެ ބަލި މީހުންގެ އަދަދާއި ދޭނެ ބޭހާއި ފަރުވާދޭނެ ގޮތްވެސް އެނގެން ޖެހެނީ ބޮޑުފަންސަހައްޓި އަށެވެ. މުޅިދުނިޔެ ކޮވިޑަށް ފައްސިވެފައިވާއިރު ކޮވިޑް19 ގެ ނުރައްކާތެރިކަމުގެ މިންގަނޑު ކަނޑައަޅަނީވެސް ބޮޑުފަންސަހައްޓިއެވެ. ފުކެއް ބޮޑުވަރެވެ.\nއާނއެކެވެ. ރާއްޖޭގެ ރައްޔިތުންގެ މަޖިލިސް ފުޅާވެގެން ގޮސް ދައުލަތް ހިންގަން ދަތިވެއްޖެއެވެ. މަސްލަހަތުތައް ގަނޑުވެ ގުޅަވެއްޖެއެވެ. ނޭވާހޮޅިޔަށް އެޅިފައި ތިއްބަސް ސިޔާސީ ޗަރުކޭސް ކުޅުންނޫން ކަމެއް ނެތިއްޖެއެވެ. ކުރާކޮންމެ ކަމެއްގައި މާއްދީ އަމިއްލަ މަސްލަހަތެއް ނެތް އެއްވެސް ކަމެއް ނުކުރެއެވެ. އަމިއްލަ ޕާޓީގެ ވެރިކަމުގައިވެސް ސަރުކާރު ބަރަހަނާކޮށް އިތުބާރު ކެނޑުވުންނޫން ކަމެއް ނުކުރެއެވެ. ސަރުކާރުގެ ބަލިފައިތައް ހޯދައިގެން މަޖިލީހުގެ ތަޅުމުގައި ފަޅާއަޅަނީ އެތެރެއިން ހައްލުކުރެވޭނެ މަގެއް ހަމަ ނެތިގެން ނޫންކަން ކުދިވެރިންނަށްވެސް އެނގޭހާވެއެވެ. ނޫނީ ދެބުޅަލުގެ އަރާރުމުގައި ބޯކިބާ ފޮތި ކުޑަވަނީއެވެ.\nއަޖައިބެއް ނުވާނެހެއްޔެވެ. ބޮޑުފަންސަހައްޓިގެ ލީޑަރަކީ އިދިކޮޅު ލީޑަރޭ ހީވާކަހަލައެވެ. ޑިމޮކްރަސީގެ ތޮފިއަޅައިގެން ހުރެ މިޖަހަނީ ކޮން ސަކަރާތެއް ހެއްޔެވެ. މިވަގުތަކީ ބާރުގެ ތިލަފަތް ބަރުކުރަން އުޅެން ކޮންވަގުތެއްހެއްޔެވެ. ތިޔަ ޖަހާސަކަރާތުން ލަނޑު ޖެހެނީ ބައިކޮޅަށެވެ. ތިޔަ ބަދެވެނީ އަމިއްލަ ހަތަރެސްފައެވެ. ޗެކް އެންޑް ބެލެންސް ހިފެހެއްޓުމަށް އުފައްދާފައިވާ މުއައްސަސާތައް ދަތްނެތް ސިންގާތަކަކަށް އަނެއްކާވެސް ބަދަލުވެ ނިމެނީއެވެ. ތިންބާރަކީ މަސްހުނިގަނޑަކަށްވެ ނިމިއްޖެއެވެ. ރިޔާސީ ސިފަ ގެއްލި ބަރުލަމާނީ ގޮނޑިކޮއްކޮ އަކަށް މުޅި ދައުލަތްވެ ނިމިއްޖެއެވެ.\nރައީސް ޞާލިހަކީ ސިޓިންގރޫމު ފަޅުފިލުވަން ފަންގިފިލާގައި އެލުވާފައިހުރި ޗާނދަލިޔާއެއް ހެއްޔެވެ. ރައްޔިތުން އެމަނިކުފާނަށް އާރާބާރު ދިނީ މޮހަނަށް ދޯނި ދޭ ގޮތަކަށް ނޫނެވެ. އަތްފައި ބަނދެ ފަތަން މޫދަށް އެއްލާލެވޭ މީހެއްގެ ގޮތުގައެއްވެސް ނޫނެވެ. އަނެއްކޮޅުން މަޖިލީހަށް މެންބަރުން ފޮނުވީ ދައުލަތް ހިޞާރުކޮށް އޮބިއަޅާކަށްވެސް ނޫނެވެ. ބައިއަޅާލައިގެން ދައުލަތް ލޫޓުވާލާކަށް ވެސް ނޫނެވެ. ވަޒީރުން ދައުލަތް ހިންގިޔަނުދީ ފައިދަތި އަޅުވާ ވައްޓާލާކަށް ވެސް ނޫނެވެ.\nހާލަތާއި ވަގުތަށް ބެލުމެއްނެތި ވަޒީރުންގެ މަސައްކަތަށް ހުރަސް އެޅުމަކީ ޒިންމާދާރު ވުމެއްނޫނެވެ. ފަސާދައިގެ އަމަލުތައް ބަލަން ވަރުވަރުން މުއައްސަސާ ހަދައިގެން ބަޔަކަށް މުސާރަ ދިނުމުގެ ބޭނުމަކީ ކޮބައިހެއްޔެވެ. ކޮންމެ ބަޔަކުވެސް އެބައެއްގެ އިމުގެތެރޭގައި ނުތިބެވިގެން އުޅެނީ ރައްޔިތުން ދެކެ ހަމަ ވާލޯބިން ހެއްޔެވެ. ނޫނީ ބައިނާޅައިގެން ހެއްޔެވެ.\nކޮވިޑް19 ގެ ބިރުވެރި ހާލަތުގައި އިޤްތިޞާދު ވެންޓިލޭޓަރގައި އޮތްކަން ވެރިކަން ކުރާ މައި ޕާޓީގެ ޗެއަޕަރސަނަށް ނޭނގުމަކީ އަރަތެކެވެ. އިޤްތިޞާދު ވެންޓިލޭޓަރގައި އޮތްކަން ނޭނގުނަސް ބަލިމީހުނަށް ބޭނުންވާ ވެންޓިލޭޓަރ ގަންނަން އުޅޭކަން ބޮޑުފަންސަހައްޓިއަށް އެނގުނެވެ. ހީވީ ފަޔަށް ހިނި އަރައިގެން ތެޅިގަތް ހެނެވެ. ހެލްތު މިނިސްޓަރު ރެޔާދުވާލު ނުނިދާ ކޮވިޑް19 އާއި ކުރިމަތިލުމުގެ ހުރިހާކަމެއް ހިންގާ ބެލެހެއްޓުމުގައި އަވަދިނެތި އުޅޭ އުޅުމެއް ރޭކާވެސް ނުލިއެވެ. ހުރިހާ ކަމެއް ބަހައްޓާފައި ބޮޑުފަންސަހައްޓީގެ ސުވާލުތަކަށް ޖަވާބުދާރީ ވުމަށްވުރެ މުހިންމު އެއްވެސް ކަމެއްނެތެވެ. ޤައުމު ކޯމާގައި އޮތަސް ކަޑަބޮއް ޖަހާފައި ވަޒީރު ދުވަންވީ އެދިމާލަށެވެ. ވުޒާރާތަކަށް ވަކި މުއްދަތެއްގެ ތެރޭގައި ކަންކަން ކުރަން ލާޒިމުކޮށް މަޖިލީހުގެ ރައީސް ސޮއިކޮށް އެންގުންތައް އަންގާނީ އެހެންވެތާއެވެ. ގަންނާކުރައްވާ ބިރުން ވަޒީރުން އެކަންކަން ކުރެއެވެ. ވާނީ އެހެންތާއެވެ. އިތުބާރުނެތް ކަމަށްހަދާ ސައްޕުޖަހާ ގޮނޑިން އެއްލައިލާނީ ކޮން އިރަކުން ކަމެއް ނޭނގެންޏާއެވެ. މަޖިލީހުގެ ތަޅުމުގައި ބޮޑު ފަންސަހައްޓިން ވަޒީރުން މަޤާމުން ވަކިކުރަން ގޮވާލެވޭ އަޑެއްވެސް ވަކިން މަޑެއްނޫނެވެ. ވަރަށް އާދައިގެ ކަމެއްގައި ސިދާތާ ފަކީރަށް ޖައްސާލި ހާލު އަދި ހަނދާން ނެތޭހާއެއް ނުވެއެވެ.\nހެލްތު މިނިސްޓަރު ގާނޫނު އަސާސީއާ ހިލާފުވެގެން މިހާރު މިއޮތީ އަދަބު ދޭން ޖެހިފައެވެ. މިކަމުގެ ފަހަތުގައި އޮތީ ގައުމީ ކޮން މަސްލަހަތެއް ހެއްޔެވެ. ވަގުތުގެ ހާލަތަށް ބަލާއިރު މިއީ އެކަމުގެ އެންމެ ރަނގަޅު ވަގުތު ހެއްޔެވެ. ކޮވިޑް19 އިން ގައުމު ސަލާމަތް ކުރަން އިސްވެ ހުރި މީހާގެ ސަމާލުކަން އެހެން ކަމަކަށް އަނބުރާލާ ޖާނު ސަލާމަތްކުރަން އުޅެން ޖެއްސީ ހަމަ އިޚްލާޞްތެރިކަމުން ހެއްޔެވެ. ޖަވާބުދާރީވުމުގައި މިނެޓްކޮޅެއްގެ ލަސްވުމަކުން އެވަރު އަރުވާލަން ވޭހެއްޔެވެ. އަޅެފަހެ، ކޮރަޕްޝަނާ ފަސާދަ ނައްތާލަން އޮތް މުއައްސަސާ އޮތީ މަރުތަޅު އެޅިފައި ހެއްޔެވެ.\nއަންތަރީސް ވާހާވެއެވެ. މިހާރު ހުރި ޞިއްޙީ ވަޒީރުގެ މާލިމީކަމުގައި ކޮވިޑް19 ގެ ކަންކަން ތަރުތީބުވެ ހިގަމުން ދާލެއް ރަނގަޅުކަމުން ދުނިޔޭގެ އެތައް ބަޔަކު ތައުރީފުކުރާ އަޑު ނީވޭހެއްޔެވެ. ނޭވާ ހޮޅިޔަށް އެޅިފައި ހުރިހާ ގައުމެއްހެން އޮތް އިރު، ކަމެއް ގޯސްކޮށް ހިނގިއެއްކަމަކު، ގިނަކަންކަން ރަނގަޅަށް ދާތީ ހަޖަމު ނުވަނީތާއެވެ. ނުވެ އޮތްކަމެއް ނުވުމުގެ ފަހަތުގައި އޮތީ ވަޒީރުގެ ނާޤާބިލު ކަމެއްނޫނެވެ. ބޮޑު ފަންސަހައްޓީގެ ނޭއްގާނީ ކަމެވެ. ނުފޫޒާއި ބަސްނާހައި ވަލު ދޮރާށިން ވަދެ މަޖުބޫރުން ކުރުވި ކަންކަމެވެ. މާއްދިއްޔަތަށްޓަކައި ބޯޑަރު ބަންދު ކުރިޔަނުދީ ހިފެހެއްޓި ހިފެހެއްޓުމެވެ. ބަލިފެތުރެމުން ދިޔަ ގައުމުތަކުން އެތެރެވީ މީހުން ގޭގައި ކަރަންޓީނު ކުރުވަން ކުރުވި މަޖުބޫރެވެ. ބަލިމީހުންނާއި ގައިގޯޅިވާ މީހުން ކަރަންޓީނު ކުރުމަށް މަޖިލީހުގެ ރިޔާސީ ކަމަނާމެން ފަދަ ބަސްވިކޭ ކަނބަލުން ހެދި ދެކޮޅު ހެދުމެވެ. މިހުރިހާ ކަންކަމާއެކުވެސް ޞިއްޙީ މާހިރުންނާއެކު ވަޒީރު ކުރިފަސް ހޯދާ ރައްޔިތުންގެ އިތުބާރާ ލޯބި ހޯދުން ހަޖަމްނުވީއެވެ. ރައްޔިތުންގެ ކުރިމައްޗަށް ނިކުމެ ބަސް ބުނަން ހުރި މީހާގެ އިތުބާރު ކަނޑުވާލައި ބަދުނާމު ކޮށްލުމުގެ ނިޔަތް ނެގޭނީ ކާކަށް ހެއްޔެވެ. ރާއްޖޭގެ ޞިއްޙީ ނިޒާމަށް ލިބެމުން އައި އިތުބާރު ކަނޑުވާލައި ރައްޔިތުން މާޔޫސް ކޮށްލުމުގެ ނުބައި ނިޔަތަކީ ކޮބައިހެއްޔެވެ. ސިއްޙީ މާހިރުންނާއި ޚިދުމަތްތެރިން ފުރާނަ އަތްމައްޗަށް ލައިގެން ރެޔާދުވާލު އެކުރާ ބިރުވެރި ޖިހާދަށް ޝުކުރުވެރި ވާން ހިތައްވެސް ނާރައެވެ.\nވާނީވެސް އެހެންތާއެވެ. ކަރުތެރެ ތެންމާލައި އަތްދޮވެލައިގެން ސަލާމަތް ވެވޭވަރުގެ އާދައިގެ ރޯގާއަކާ ހެދި އެވަރަކުން އުޅޭނެ ކަމެއް ނެތްތާއެވެ. ކޮވިޑް19 ޖައްސާފައި ބައިތިއްބައިގެން އިންތިޚާބު ކާމިޔާބު ކުރަން ފޫގަޅައިގެން ތިބީމާ ވާނީ އެހެންތާއެވެ. ހުންއަންނާނެ ކަމަށް ރަޖާލާން ދެކޮޅު ހަދާ މީހަކަށް ރައްކާތެރިވުމުގެ ފިޔަވަޅުތައް ވާނީ ޖޯކަކަށްތާއެވެ.\nއަނެއްކޮޅުން، ކުއްލިއަކަށް ސަރުކާރުތެރޭގައި އެތައް މިލިޔަން ޑޮލަރުގެ ކޮރަޕްޝަން ހިންގާކަމަށްވެސް ވެއްޖެއެވެ. ތަޅުމަށްދޮށި ފާޓުފުޅާ މެންބަރަކު ކަރުން ނާރުނަގައި ތަޅުމުގައި ގުދޯގުދޯ ގޮވާލިއިރު ހީވަނީ މިއިން ކޮންމެ މީހަކީ ހުދު ބޯކިރު ފޮދެއްހެންނެވެ. ރަނގަޅަށް ބަލައިލިއިރު ކަމަކުދާކަށް ނެތެވެ. މިއުޅެނީ އެހެން ކަމެކެވެ. ތިމާ ހިއްސާވާ ކުންފުންޏަކަށް ވެންޓިލޭޓަރުގަންނަން ނުދީގެނެވެ. ވެންޓިލޭޓަރު ގަންނަން ހަވާލުނުކުރިޔަސް ޓެސްޓްކިޓްތައް ގަންނަން ހަވާލުކުރީމާ އަޑުކެނޑި ހިމޭންވެއްޖެއެވެ. މަޖިލީހުގައި މިގޮތަށްލާ ކޮންމެ ހަޅޭކެއްގެ ފަހަތުގައި މިއޮންނަނީ އަމިއްލަ ބޮނޑި ބޮޑުކުރުމެކެވެ.\nފޮނަދޫ ކޮވިޑް-19 ކުލަސްޓާރ: ޑައިރެކްޓް ކޮންޓެކްޓް ވެގެން ކަރަންޓީން ކުރި 54 ފަރާތްވެސް ނައްސި


Fandiyaarunge isthiunaafu majilis ekulavaalaifi | Mihaaru\nއިސްތިއުނާފް ފަނޑިޔާރުންގެ މަޖިލިސް: އެ މަޖިލިސް މިއަހަރަށް ވަނީ އެކުލަވާލާފައި -- ފޮޓޯ/ޑީޖޭއޭ\nޖޭއެސްސީގެ ގާނޫނަށް މިދިޔަ އަހަރު ގެނައި އިސްލާހުގެ ދަށުން، ފަނޑިޔާރުންނާ މެދު ޖޭއެސްސީން އަޅާ ފިޔަވަޅުތަކުގެ މައްސަލަ ކޯޓުތަކަށް ނުބެލޭ ގޮތް ހަދައި، އެފަދަ ނިންމުންތައް ކުރުމަށް ފަނޑިޔާރުންގެ އިސްތިއުނާފް މަޖިލީހެއް އެކުލަވައިލަން ޖެހެ އެވެ. އެ މަޖިލީހުގައި ތިއްބަވާނީ ތިން މަރުހަލާގެ ކޯޓުތަކުގެ ތިން ފަނޑިޔާރެކެވެ.\nޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ނެރުނު ބަޔާނެއްގައި ވަނީ މި އަހަރަށް އެކުލަވައިލި އެ މަޖިލީހުގައި ތިއްބަވާނީ ސުޕްރީމް ކޯޓުގެ ފަނޑިޔާރު ޑރ. އަޒްމިރަލްދާ ޒާހިރާއި ހައި ކޯޓުގެ ފަނޑިޔާރު މުހައްމަދު ނިޔާޒްގެ އިތުރުން ސިވިލް ކޯޓުގެ އިސް ގާޒީ އަބްދުﷲ އަލީ ކަމަށެވެ.\nއެ ބަޔާނުގައިވާ ގޮތުން، އެ މަޖިލީހަށް މައްސަލަ ހުށަހެޅުމުގެ އިންތިޒާމް ޑީޖޭއޭގައި މިހާރު ވަނީ ހަމަޖެހިފަ އެވެ.\nފަނޑިޔާރުންނާ މެދު ޖޭއެސްސީން އަޅާ ފިޔަވަޅުތަކުގެ ތެރެއިން ފަނޑިޔާރުންގެ އިސްތިއުނާފް މަޖިލީހަށް ހުށަހެޅޭނީ ފަނޑިޔާރަކު ވަކިކުރަން ރައްޔިތުންގެ މަޖިލީހަށް ފޮނުވަން ނިންމާ ނިންމުންތައް ފިޔަވައި އެހެން ނިންމުންތަކެވެ.\nފަނޑިޔާރުން ޖުޑީޝަލް ސާވިސް ކޮމިޝަން ޖުޑީޝަލް އެޑްމިނިސްޓްރޭޝަން ފަނޑިޔާރުން ވަކިކުރުން ޖުޑީޝަރީ\nޢަބުދުއްލާ އަލީ އަކީ ވަރަށް ރަގަޅު ޤާޒީ އެއް\nޢަބްދުﷲ ޢަލީ އަދި ނިޔާޒު ރަނގަޅު\nހިސާނު ހުސޭނަށް ވުރެ ނުފޫޒް ގަދަ ބޭފުޅަކު ނިކަން ދައްކާ ބަލާށެވެ ތިމާއަށް ނުފޫޒެއް ބާރެއް ނެތަމަ އެހެން މީހުނަށް ލިބިފައިވާ ބާރާ ނުފޫޒްގެ ވާހަލަ ދައްކާނެއެވެ.އެކަމަކު ތިމާއަށް ކިތަށްމެ ބާރެއް ނުފޫޒެެއް ލިބުނަސް ދޫކޮށް ލާކަށް ހިތެއް ނުރުހޭނެއެވެ. އަމިއްލައަށް ޤާނޫނުތަށް ހަދާގެން އަމިއްލަ އަށް ބާރު ތަށް ނަގާ މީހުން ނެވެ.\nތިޔަ ބުނީ ހަމަ ހެޔޮކޮށް. ހަގީގަތުގަ މި ވޭތުވެދިޔަ އެއް އަހަރު ހިނގާދިޔަ ކަންތައްތަކަށް ބަލާއިރު، ހިސާން ހުސައިން ވަރު މީހެއް މަދު. ކުރީގެ ޕާޓްނަރު އޭޖީއަކަށް ގެނައުމަށްފަހު، ހިސާންގެ ލޯފާމް މެދުވެރިކޮށް ކިތައް މައްސަލަ ނިންމީ؟ ކޮންމެވެސް ދުވަހަކުން މި މައްސަލަތައްވެސް ބެލޭނެ. މިއަދު މި ބޭފުޅުން ކުރިން ދެއްކި އެއްވެސް ވާހަކައެއް ހަނދާނެއްވެސް ނެތް.\nތިޔަދައްކަންބޭނުންވަނީ ތިޔަނިންމުން ވަރައް އިންސާފްވެރިކަން އެކަމަކްތީހަމަސުމެއްގެނިންމުމެއް މިނިވަން މުސްތަގިއްލު މަރުހަލާއެއްނެތި ފަޑިޔާރުންގެ މައްސަލަހައްލުނުވާނެ ހަމަބޭނުންވާއިރައްބޭރުކުރާނެ